ވީމޭ އިންތިޒާރުގައި 17 ވަނަ ބައި | Esfiya - Dhivehi Vaahaka Site\nވީމޭ އިންތިޒާރުގައި 17 ވަނަ ބައި\n“އެހެރީދޯ މޫސަ! ވަރަށް ފޮނިހެން ހީވަނީ!” ލައިގެ ދައްތަ ބުނާއަޑު އިވުނެވެ.\n“އާން! ހިނގާދާން ވަރަށް ބަނޑުހައިވެއްޖެ!” ލައި އަވަހަށް ވާހަކަ އޮޅުވާލަމުން ބުނެލިއެވެ. އަދި ނޫރާއަށް ބަލައިލާފަ ކޮނޑުއަރުވާލިއެވެ.\nލައިއަށް ބުނަން ނުކެރުނީކަން ނޫރާއަށް އިގުނެވެ. އަދި ދެރަވެފައި ލައިއާއި ދިމާއަށް ބަލަހައްޓައިގެން ހުރީއެވެ.\nއާޔަންމެން މާލޭގައި ތިބެނީ ސައީދާމެންގޭގައެވެ. ސައީދާމެނގެ ހުންނަނީ ފަސްބުރިއަށް ނަގާފައެވެ. ސައީދާ އުޅެނީ އެންމެ މަތީ ބުރީގައެވެ. އެއީ އެއާޖެހުނު ބުރީގައި އުޅެނީ ނައީމާއެވެ. ކޮންމެ ބުރިއެއްގައި ތިން ކޮޓަރިއާއި އެކޮޓަރިތަކުގެ ފާހާނާއާއި ބަދިގެއަކާއި ކުޑަ ފެންޑާއެއް ވެއެވެ. މާލެއާއި ބަލާފަ ކޮންމެ އެޕާރޓްމެންޓެއްވެސް ހަދާފައިވަނީ ވަރަށް ފެންވަރު ރަގަޅުކޮންނެވެ. ދެންހުރި ބުރިތައް ހުންނަނީ ކުއްޔަށް ދީފައެވެ. ކުލިންލިބޭލާރި ނައީމާއާއި ސައީދާގެ މައްޗަށް ކޮންމެ މަހަކުވެސް ބަހާލަނީއެވެ. އެގެ ހަދާފައި އެހެރީ ފާރޫޤް އާއި ޝަކީބްގެ މިންނެތް މަސައްކަތުންނެވެ.\nސިޑިން އަރައިގެން އައިސް އެންމެކުރިން ވަދެވެނީ ފެންޑާއަށެވެ. ހުރިހާ ކޮޓަރިއެއްވެސް ވަނީ ފެންޑާއަށް ނުކުމެވޭގޮތަށް ދޮރުލާފައެވެ. މަގުމައްޗާއި ދިމާވާގޮތަށް ހުރި ކޮޓަރީގައި އުޅެނީ ޒޫނާއެވެ. އެއާޖެހިގެން ހުރި ކޮޓަރީގައި ސައީދާއެވެ. އާޔަންއާއި ނޫރާ ބޭނުންވީ އެންމެ އެތެރެއަށް ހުރި ކޮޓަރިއެވެ. އެއީ އެކޮޓަރި އެހެން ކޮޓަރިތަކަށްވުރެ ބޮޑުވީމައެވެ.\nއަނެއްދުވަހު ނޫރާ އުޅެނީ ދަބަހުން އެއްޗިހިތައްނަގާ އަލަމާރިއަށް ލުމުގެ މަސައްކަތުގައެވެ. އާޔަން އެނދުމަތީ އޮތީ ނޫރާއާއި ދިމާއަށް ބަލަހަށްޓައިގެންނެވެ. ނޫރާ ނިކަން ފާޑުވެރިކަމާއި އެކު އާޔަންގެ ޓީ-ޝާރޓްތަކާއި ޖީންސްތައް ތަރުތީބުން އަލަމާރީގައި އަޅުވަމުން ގެންދެއެވެ.\n“ނޫރާ! ދެން ނޫރާ ޑިގްރީ ހަދާފަ ނޫރާ ކީއްކުރާނީ؟” އާޔަން ބޭނުންވަނީ ނޫރާގެ ހިޔާލެކެވެ. “ޖޮބަކަށްދާން ބޭނުންތަ؟”\n“އާޔަންއަށް ރަގަޅީ ނޫރާ ކީއްކުރިއްޔާ؟” ނޫރާވެސް ކުރީ ސުވާލެކެވެ.\n“އާޔަންއަށް އޯކޭ ނޫރާ ޖޮބަށް ދިޔަސް ގޭގަ ހުއްޓަސް. މިހާރު ނޫރާއަކީ އާޔަނމެން ފެމިލީގެ މެމްބަރަކަށްވުމުން އާޔަންމެންގެ ކޮމްޕެނީސްތަކަށް ލިބޭ ފައިދާގެ ހަތް ޕަސަންޓް ނޫރާއަށްވެސް ލިބޭނެ. ނޫރާ ބޭނުން ގޮތަކަށް ކަންތައް ކުރުމުގެ ހައްޤު ނޫރާއަށް އޮންނާނެ. ނޫރާ ޖޮބަކަށް ނުދިޔަސް ނޫރާ ބޭނުންވާ ކޮންމެކަމެއް ކުރާނެހާ ފައިސާ ނޫރާގެ އެކައުންޓަށް ޖަމާވަމުންދާނެ. އެކަމު ނޫރާ ޖޮބަކަށް ދާން ބޭނުމިއްޔާ އާޔަން ބޭނުންވަނީ އާޔަންމެންގެ ބިޒްނަސްގަ ނޫރާވެސް އުޅެން.” އާޔަން ބުންޏެވެ.\n“އާޔަން ދާތަންތަނަށް ނޫރާ ދާނީ އާޔަންގެ އެސިސްޓެންޓަކަށްވެގެން!” އަލަމާރީގެ ދޮރުފަތް ލައްޕާލަމުން ނޫރާ ބުންޏެވެ. އަދި އައިސް އާޔަން ކައިރީ އިށީނެވެ.\n“މިހާރު ޑެޑް ހުރިހާ ކޮމްޕެނީސް ތަކެއްވެސް އެ ބަލަހަށްޓަނީ! ދެން ކޮންމެގޮތެއްވިއަސް ޑެޑްގެ މަސައްކަތް ކުރިއަރުވަން ހުރި މީހަކީ އާޔަން. ޑެޑް އެގޮތަށް އެތަންމިތަނަށް އެހާގިނަދުވަހު ގޮސް އުޅުނަސް އާޔަންއަކަށް އުޅެވޭނެ ހެނެއް ހިއެއްނުވޭ ނޫރާ ނުލައެއް އެހާ ގިނަދުވަހަކު!” އާޔަން ތެދުވެ އެނދުގައި އިށީނެވެ. އަދި ކައިރީގައި އިން ނޫރާގެ އަތުގަ ހިފާ އާޔަންއާއި ދިމާއަށް ދަމައިގަތެވެ. ނޫރާގެ މޫނު އާޔަންގެ މޭމަތީ ޖެހުމުން އާޔަންގައިން ދުވި މީރުވަހުން ނޫރާއަށް ލޯމަރާލެވުނެވެ. ނޫރާގެ މޫނުމައްޗަށް އެޅިފައިވާ އިސްތަށިތައް އާޔަންގެ އިނގިލިން އެއްކައިރި ކޮށްލިއެވެ. “ނޫރާއާއި ނުލައެއް އާޔަންއަކަށް ދެނެއް ނޫޅެވޭނެ. އާޔަންއާއި އެއްކޮން ކޮންމެތާކަށްވެސް ދާނަމޭ ނޫރާ ތިބުނަނީ. ދެން ކިޑެއް ލިބުނީމަ ކިހިނެއް ހަދާނީ؟” އާޔަން ނޫރާގެ ނިތްކުރިއަށް ބޮސްދިނެވެ.\nނޫރާ ލަދުގަތެވެ. ކުއްލިއަކަށް އާޔަން އެހެންބުނުމުން އާޔަންގެ މެމަތީ މޫނު ފޮރުވައިގެން ނޫރާ އޮތެވެ. އާޔަން ނޫރާގެ އިސްތަށި ގަނޑުގައި ފިރުމާލަ ފިރުމާލަ އޮތެވެ.\n“އާޔަން.” ނޫރާ އާޔަންއަށް ގޮވާލިއެވެ.\n“ހޫމް؟” އާޔަން ޖަވާބުދިނެވެ.\n“ނޫރާމެން ހޯދާނީ ކިތައް ކުދިން؟” އާޔަންއާއި ދިމާއަށް ބޯހިއްލާލަމުން ނޫރާ އަހާލިއެވެ.\n“ދިހަވަރަކަށް ކުދިން އޯކޭވާނެ.” އާޔަން ސަމާސާ ރާގަކަށް ބުންޏެވެ.\n“އާޔަން.” ނޫރާ އޮތީ ސީރިއަސް ވެފައެވެ. “އަސްލު ބުނެބަލަ. އާޔަން ބޭނުމީ ކިތަށްކުދިން ހޯދަން.” ނޫރާ އަނެއްކާވެސް އެހިއެވެ.\n“މާތް ރަސްކަލާނގެ ދެއްވިވަރަކަށް. އަސްލުވެސް ނޫރާ. އާޔަން ކުދިންދެކެ ވަރަށް ލޯބިވާނަން.” އާޔަން ނޫރާގެ ކޮލުގައި ފިރުމާލިއެވެ.\n“އާން. ނޫރާއަށް ތިކަން އިގެޔޭ.” ނޫރާ ހިނިތުން ވެލަމުން ބޯޖަހާލިއެވެ. ލޯބީގެ ފޮނިފޮނި ބަސްތަކުން ނޫރާ އަބަދުވެސް ހުންނަނީ ހިތަހަމަޖެހި އުފާވެފައެވެ. އާޔަން ނޫރާ ގެނެސް އަދިވެސް އާޔަންއާއި ކައިރިކޮށްލަމުން ބައްދާލިއެވެ. އެވަގުތު ކޮޅުވެސް ވެގެން ދިޔައީ އެދެމީހުންގެ ހަޔާތުގެ ލޯބީގެ ވަގުތު ކޮޅަކަށެވެ.\nއާޔަން ސިހުނީ އެނދުކައިރީ ހުރި ކަބަޑުމަތީ އޮތް އާޔަންގެ ފޯނު ރިންގުވާން ފެށުމުންނެވެ. އާޔަންގައިމަތީ އޮތް ނޫރާ އެއްކައިރިއަށް ލުމަށްފަހު އާޔަން ފޯނުނެގިއެވެ. އެއީ މޫސައެވެ. އާޔަން ފޯނުނެގުމުން ތިރިއަށް ފޭބުމަށް މޫސަ އެދުނެވެ. އެއީ މޫސައާއި އެކު ކޮންމެސްތާކަށް ދާންކަމުގައި ބުނެއެވެ. އާޔަންތެދުވެ އެނދުކައިރިއަށް ވެއްޓިފައިއޮތް އާޔަންގެ ޖީންސް ނަގައިގެން ވަނީ ފާހާނާއަށެވެ. އާޔަން އަވަސް ކޮށްލައިގެން ނިކުމެގެން ދަމުން ނޫރާއަށް ގޮވާލުމަށްފަހު އެވާހަކަ ބުނެލާފައި ނޫރާގެ ނިތްކުރިއަށް ބޮސްދިނުމަށްފަހު އާޔަން ކޮޓަރިން ނިކުމެގެން އަވަހަށް ތިރިއަށް ފައިބައިގެން ދިޔައެވެ.\nއެއީ ފުރަތަމަ ފަހަރަށް މޫސަ ނާޒްއާއި ބައްދަލުކުރަން ދާ ދުވަހެވެ. މޫސަ ބޭނުންވަނީ ނާޒްއާއި ބައްދަލުކުރަން އާޔަން ގޮވައިގެން ދާށެވެ. އެއީ އާޔަންއަށްވެސް އެއީ ކޮންކަހަލަ ރީތި ކުއްޖެއްކަން ދައްކާލާ ހިތުންނެވެ.\n“މޫސަ މިހާރު އެކުއްޖާ ދެކެފިންތަ؟” އާޔަން މޫސައަރައިގެން އިން ސައިކަލުގެ ފަހަތަށް އަރަމުން އަހާލިއެވެ.\n“ނޫނޭ! އަދި މާލެ މިއައީ އިއްޔެނު އަދި ފެންނަން މިއުޅެނީ ފުރަތަމަ ފަހަރު! އެހެންވެ އާޔަން ގޮވައިގެން ދާން މިއުޅެނީ!” މޫސަ ބުންޏެވެ.\nމޫސަ އާޔަންއާއި އެކު ނާޒުގެ ގެއާއި ދިމާއަށް މިސްރާބުޖެހިއެވެ. ހިމަ ގޯޅިއަކަށް ސައިކަލު ވައްދާލިއެވެ. އަދި ހައެއްކަ ބުރިއަށް ނަގާފަހުރި ނޫކުލައިގެ އިމާރާތެއްގެ ކުރިމަތީ އޮތް ޕާރކިން އޭރިޔާގައި ސައިކަލު ބެހެއްޓުމަށްފަހު ދެމީހުން އޭގެން ފޭބިއެވެ.\n“މީ އެގެއަކީ!” މޫސަ އެ އިމާރާތަށް އިށާރާތް ކޮށްލަމުން އޭނަގެ ފޯނު ނެގިއެވެ. “މި ގުޅަނީ އޭނައަށް.”\n“ތޮއް! ފޯނެއް ނުނަގަ އޭނައެއް!” މޫސަ ޗޮކެއް ކަނޑާލަމުން ބުންޏެވެ.\n“އަހާން މޫސާ! މޫސަތަތީ؟ މިހާރު ކިޔަވާނިމުނީތަ؟” އެމަގުން ސައިކަލުގައި އައި ޒުވާނެއް މޫސަމެން ތިބިތަނަށް މަޑުކޮށްލަމުން އަހާލިއެވެ.\n“އަހަން، ޒިދާން ދޯ! ޒިދާން ކީއްކުރަނީތި؟” މޫސަ ފޯނު ކަންފަތުގައި ޖަހާލަމުން ސުވާލު ކޮށްލިއެވެ.\n“މިހިރަގޭގަ އުޅޭނެ ވަރަށް ފައްކާ ބިޓެއް! އެމަންޖެ ކައިރިއަށް މިއައީ!” ޒިދާން ބޮލުން އިށާރާތެއް ކޮށްލަމުން ބުންޏެވެ.\n“ޒިދާން، ކަލޭނުވާނެ ރަގަޅެއް. އަދިވެސް ހަމަ އެހެންދޯ ތިއުޅެނީ؟ އާޔަން މީ ޒިދާން! ޒިދާން އަކީ މޫސައާއި އެއްކޮން އެއްކުލާހުގައި ވަރަށް ގިނަދުވަހު އުޅުނުކުއްޖެއް! މީ އާޔަން! މީ މޫސަގެ ބަޑީއެއް.” މޫސަ ދެމީހުން ތައާރަފް ކޮއްދިނެވެ.\nޒިދާން ހީކޮށްގެންހުރީ އާޔަންއަށް މޫސަ އެބުނި އެއްޗެއް ނޭގޭނެ ކަމަށެވެ. ނަމަވެސް އާޔަން ހީލަމުން ޒިދާންއާއި ސަލާން ކުރަން އަތްދިއްކޮށްލުމުން އާޔަންއަށް މޫސަ އެބުނި އެއްޗެއް ދޭހަވިކަން ޒިދާންއަށް އިގުނެވެ.\n“މޫސަމެން މިހިސާބުގަ ކީއްކުރަނީ؟” ޒިދާން އަހާލިއެވެ.\n“ރައްޓިއްސަކާ ބައްދަލުކޮށްލަން އައިސް މިއުޅެނީ! އޭނަ ފޯނެއްވެސް ނުނަގަ!” މޫސަގެ ފޯނު އާޔަންއަށް ދައްކާލަމުން ބުނެލިއެވެ.\n“ނެތްތަ ރަގަޅު ބިޓެއް؟ އަހަރެން މިއުޅެނީ ރަގަޅު ކުއްޖެއް ނުލިބިގެން!” ޒިދާން މޫސައާއި ދިމާއަށް ބަލައިލަމުން ބުނެލިއެވެ.\n“ޒިދާން، ޒިދާން ކުއްޖަކާ ތައްޓެހިވެގެނެއް ނޫންތަ އުޅެނީ؟ އެކަމު ދެންމެވެސް ތިބުނީވިއްޔަ ބިޓުކައިރިއަށްށޭ ތިއައީ!” މޫސަ އަނެއްކާވެސް ނާޒުގެ ނަންބަރަށް ގުޅަންފެށިއެވެ.\n“މިގޭގަ އުޅޭނެ މަންޖެއެއް! އޭނަ ކައިރިއަށް މިއައީ ކަމަކު. އެމަންޖެއަކީ ކޫޑި މަންޖެއެއް. ބިޓު ނެތް ދުވަސްކޮޅު ފަޅުފިލުވާލަދޭނެ ރަގަޅު މަންޖެއެއް އެއީ!” ނޫކުލައިގެ އިމާރާތަށް އިށާރާތް ކޮށްލަމުން ޒިދާން ބުންޏެވެ. “މިގޭ ފަސްވަނަ ބުރީގަ އުޅޭނެ ނާޒިމާ ކިޔާ ސަޅި ކުއްޖެއް. ބަލާބެލުމަށް ވަރަށް ރީތިވެފަ މަޑުމައިތިރިހެން ހީވާނެ. އެނގޭތަ ނާޒިމާ؟”\n“ކޮން ނާޒިމާއެއްތަ؟” ޒިދާން ކިޔާއެއްޗަކަށް މާބޮޑު ފަރުވާލެއް ނުބަހަށްޓާ ފޯނުކުރަން ހުރި މޫސަ އަހާލިއެވެ. އާޔަން ހުރީ ޒިދާން ދައްކާވާހަކައަށް ސަމާލުވެގެންނެވެ. އެހެންކަމުން އާޔަންއަށް ކޮންމެސްކަހަލައެއްޗެއް ވިސްނެން ފަށައިފިއެވެ.\n“ތިބުނާ ނާޒިމާއަކަށް ވަނަމުން ކިޔަނީ ކީކޭތަ؟” އާޔަންއަށް ނުހުރެވިގެން އަހާލެވުނެވެ. ޒިދާން އިނީ ހައިރާންވެފައެވެ. އާޔަންގެ ބަސްމޮށުންތެރިކަމުން އެއީ ދިވެއްސެއްނޫން ކަމެއްނޭގިފައެވެ.\n“ބަޑި ނާޒުއޭ ބުނީމަ މިހިސާބުގަނޑު އެންމެނަށްވެސް އިނގޭނެ!” އިރުކޮޅަކު ހައިރާންކަންމަތީ އިން ޒިދާން ޖަވާބުދިނެވެ.\nޒިދާން ދިން ޖަވާބުން އާޔަންއަށް ކަމެއް ޔަގީންވި ކަހަލައެވެ. އަދި މޫސައަށް ރަގަޅަށް ބަލައިލުމަށްފަހު ޒިދާން ކައިރީ އެބުނާ ނާޒުއެއް އެތަނަށް ގެނައުމަށް ބުންޏެވެ. ޒިދާން ސައިކަލު ޕާރކްކޮށްފައި އެގެއަށް ވަދެގެން ހިގައްޖެއެވެ.\n“ކީއްކުރަން ތިބުނީ އެހެން؟ އާޔަން ތިހީކުރަނީ އެއީ މޫސަ މިބުނާ ނާޒު ކަމަށްދޯ! ދެން އެހެނެއް ނުވާނެނު!” މޫސަ ހުރީ ހިތްހަމަ ނުޖެހިފައެވެ.\n“މުޅިއަކުން އެހެނެއްނޫން. އެކަމަކު އާޔަންއަށް ހީވިއެއްޗެއް ބަލައިލަންވެގެން.” އާޔަން ހަމަޖެހިލާފައި ބުނެލިއެވެ.\nއިރުކޮޅަކުން ދޮންދޮން އަންހެން ކުއްޖެއްގެ މުލައްދަޑީގައި ހިފައިގެން ގަދަކަމުން ކަހަލަ ގޮތަކަށް ދަމަމުން ޒިދާން އަންނަތަން ފެނިއްޖެއެވެ. އެއީރީތި އަންހެން ކުއްޖެކެވެ. ކަޅުކުލަގަދަ ފަށުވިކޮޅެއްހެން އޮތް އިސްތަށިގަނޑުން ދެންމެ ފެންވަރާފައި ހުރިކަން އިނގެއެވެ. ކަޅުކުލަގަދަ ކަޅުދެލޮލެވެ. އެންޖެލީނާ ޖޮލީގެ އިންނަކަހަލަ ބޮޑު ރަތް ތުންފަތެކެވެ. ބަލާބެލުމަށް ފިރިހެނުންގެ ހިތްތަށް ކަތިލާފަދަ ރީތިކަމެއް ލިބިފައިވާ އަންހެން ކުއްޖެކެވެ. ލައިގެންހުރި ބާރު ހެދުމުން އަންހެން ގުނަވަންތައް ފާޅުވާން ހުއްޓެވެ.\n“އާޔަން! އެއީ …. އެއީ ހަމަ އެކަކު!” މޫސައަށް އާޔަންއާއި ދިމާއަށް ބަލައިލަމުން ހައިރާންކަމާއި އެކު ބުނެލެވުނެވެ.\n“މިހިރީ! މީ ނާޒު. މަގޭ ބިޓު. ބޭނުމިއްޔާ އެއްރެއަށް ލިބިދާނެ. ދޯ ނާޒު.” ޒިދާން ހުރީ ހިނިއައިސްފައެވެ. ނާޒު ހުރީ އިސްޖަހައިގެންނެވެ. ލަދުންކަމަށްވެސް ވެދާނެއެވެ. މޫސަ ނާޒުއާއި ދިމާއަށް ރުޅިވެރި ނަޒަރަކުން ބަލަހަށަޓައިގެން ހުއްޓެވެ.\n“އާޔަން! ހިނގާދަމާ! ނަސީބެއް ކުރީބައިގަ އިނގުނުކަން!” މޫސަ އާޔަންގެ ކޮނޑުގައި އަތްބާވާލަމުން އަނެއްފަރާތަށް އެނބުރުނެވެ.\n“އައްދެ. މޫސައަށް ކަމުނުދިޔައީތަ؟ އާޔަންއަށް ކަމުދޭދޯ!” ޒިދާން ހީލަމުން އަހާލިއެވެ. އާޔަން އަތުގެ އިށާރާތުން ނޫނެކޭ ބުނަމުން މޫސަފަހަތުން ގޮސް ސައިކަލަށް އެރިއެވެ.\n“އާޔަން! ނުބުނާތި އެއްވެސް އެއްޗެއް! މޫސަ މީނީ ވަރަށް ލަދުގަނެފަ! ޖަސްޓް ކީޕް ސައިލެނޓް! އެކަކަށްވެސް މިވާހަކަ ނާންގާތި!” މޫސަ ހަމަ އަސްލުވެސް އިނީ ލަދުންނެވެ. ކުރެވެން އުޅުނު ކަންތަކާއިމެދުއެވެ.\nއެރޭ އެންމެނާއިއެކު ކާން އިނދެގެން އާޔަންކައިރިއަށް ހަމަ ހިނިއަންނަނީއެވެ. އެދުވަހު މޫސަ ކުރި ކަންތައް ހިތައްއަރާފައެވެ. އެކަމަކާހެދި އާޔަންއަށް ރަގަޅަށް ނުވެސް ކެވެއެވެ. އާޔަންއަށް ވެގެން އުޅޭގޮތެއް އެކަކަށްވެސް ނޭގެއެވެ. ނޫރާވެސް އިނީ އާޔަންއަށް އެވާގޮތެއް އިނގެން ބޭނުންވެފައެވެ.\n“މިއަދު ދިމާވި ކަމަކާހެދި މި ހެވެނީ!” އާޔަން ބުނީ ހަމައެކަނި އެހެނެވެ. އާޔަން ހޭތީވެ އެންމެންގެ މޫނުމަތިންވެސް ވަނީ ހިނިތުންވުން ފާޅުވެފައެވެ..\n“ޒޫ! އާޔަންއާއި ނޫރާގެ ކައިވެނި މާލޭގަވެސް ރަޖިސްޓްރީ ކުރަންވީނު. އެއީ އަހަރެން ވަރަށް އެދޭ ކަމެއް!” ސައީދާ ހެވިފައި އިނދެ ބުންޏެވެ.\n“އާން! ތީ ރަގަޅު ކަމެއް. ރަޖިސްޓްރީ ކުރާދުވަހު އަދި ސައީއާއި ފާރޫޤްގެ ގާތްތިމާގެ މީހުނަށް ކެއުމެއްވެސް ދޭންވާނެ ދޯ! އެމީހުންވެސް ނޫރާގެ ކައިވެނީގެ ހަފްލާގައި ބައިވެރި ކުރަންވާނެނު!” ސައީދާއަށް ބުނެވުނީ މާކުރިންވެސް ޒޫނާ ހިތުގައި ބާއްވައިގެން އުޅޭ ވާހަކައެކެވެ.\n“މިއަންނަ ހުކުރު ދުވަހު ޒީނާއާއި ނާއިފް ކައިވެނި ކުރޭ! އެހެންވެ މަންމަމެން ތިކުރަން އުޅޭ ކަންތައް ޖެހޭނީ ލަސްކުރަން!” އާޔަން ގޮނޑިން ތެދުވަމުން ބުންޏެވެ. “އެމީހުންގެ ކައިވެނީގެ ހަދިޔާއަކަށް އާޔަންމެންގެ ފަރާތުން ދޭނީ ކޯޗެއް؟” އާޔަން ޒޫނާކައިރިން ލަފައަކަށް އެދުނެވެ.\n“މާލޭގަ ގިނަމީހުން ބޭނުންވާނީ ލާރި! އެހެންވީމަ ލާރިދޭން މަންމައަށް ފެންނަނީ!” ޒޫނާ ބުނެލިއެވެ.\n“އާޔަން ބޭނުންވަނީ ހަދާނުން ފޮހެނުލެވޭނެ ވަރުގެ އެއްޗެއްދޭން! ކިހިނެއްވާނީ ޔޫރަޕްގެ ގައުމަކަށް ހަނީމޫންއަށް ފޮނުވަން އާޔަންމެންގެ ފެމިލީ ގިފްޓެއްގެ ގޮތުގަ؟” އާޔަން ބުންޏެވެ.\n“ތިގޮތްވެސް ރަގަޅުވާނެ! ނޭގޭގޮތަށް އަހާލަބަލަ އެދެމީހުން ކައިރީ ކޮންތާކަށްތޯ ދާހިތްވަނީ! އޭރުން ހަމަޖެއްސިދާނެނު!” ޒޫނާ ބުންޏެވެ.\n“އާން! ތިހެން ހަދަންވީ!” އާޔަން އޭނަ މަންމަބުނި އެއްޗަކަށް އެއްބަސްވަމުން ކޮޓަރިއަށް ވަންނަން ހިގައިގަތް ވަގުތު ނައީމާ ޒައު ގޮވައިގެން އައިސް ވަނެވެ.\n“އާޔަންބޭ! މިރޭ ޒައު ނިދާނީ އާޔަންބެ ކޮޓަރީގަ. މަންމި ބުނީ އާޔަންބެ އޯކޭ ބުނީމަޔޯ ނިދޭނީ!” ޒައު ދޮރުންވަދެފަ އާޔަންކައިރިއަށް އަންނަމުން ބުންޏެވެ. އާޔަން ޒައު އުރާލިއެވެ. އަދި ނިކަން ލޯބިން ޒައުގެ ދޮން ކޮލަށް ދޮނެއްދިނެވެ.\n“އާން! އާޔަންބެއާ އެއްކޮން ދޯ ނިދާނީ!” އާޔަން ޒައުގޮވައިގެން ކޮޓަރިއަށް ވަންނަމުން ބުންޏެވެ.\n“ޒައު ހާދަވަރެއް ހުރެޔޭ އާޔަންއާއި ހެދި! އަބަދު ދައްކަނީ އާޔަންގެ ވާހަކަ!” ނައީމާ އައިސް ސޯފާގައި އިށީންނަމުން ބުންޏެވެ.\n“އާޔަންވެސް އެހާވަރު ހުރޭނު! އާޔަންއަށް ކުއްޖެއް ލިބޭދުވަހަކު ހާދަ ލޯބިންނޭ އުޅޭނީ! އާޔަން ވަރަށް ލޯބިވޭދޯ ކުޑަކުދިންދެކެ!” މޭޒުކައިރީ އިން ނޫރާއަށް ބަލައިލަމުން ނައީމާ ބުނެލިއެވެ. ކުދިންލިބޭވާހަކަ ބުނުމުން ނޫރާގެ ހިތުތެރޭ އުފާވެރިކަން ފާޅުވިއެވެ. ނަމަވެސް އާޔަންއާއި ނޫރާ ނިންމާފައިވަނީ ނޫރާ ކިޔަވާ ނިމުނީމައި އާއިލާއެއްފަށާށެވެ. އެހެންކަމުން އަދި އަހަރެއްހާދުވަސް ބާކީ އެބައޮތެވެ.\nޖެހިގެން އައިދުވަހު އާޔަންއައި ނުރާ ދިޔައީ ޒީނާމެންގެއަށެވެ. އެގޭގައި ޒީނާއާއި ނާއިފްގެ ކައިވެނީގެ އެކިއެކި ކަންތައްތަކަށް އެހީވުމަށް އަންނާށޭ ޒީނާގެ މަންމަ ނަފީސާ ބުނެފައި އޮތުމުންނެވެ.\nއާޔަންމެން ޓެކްސީގައި ގޮސް ޒީނާމަންޒިލް ދޮރުމައްޗަށް ކައިރިކޮށްލިއިރު މޫސަ ދޮރުކައިރީ ހުއްޓިގެން ހުރީ އާޔަންމެން އަންނާތީވެއެވެ. އާޔަންއާއި ނޫރާ ކާރުން ފައިބައިގެން މޫސައާއިއެކު އައިސް ގެއަށްވަނެވެ. އެއީ މާލޭގެ ބޮޑު ގެތަކުގެ ތެރެއިން ގެއެކެވެ. އެގޭގެ ގޯތިތެރޭގައި ގަސް ހައްދާލާފައި އޮތެވެ. ގަހެއްކައިރީ ބަހަށްޓާފައި ހުރި ޖޯލިފަތީގައި މެދުއުމުރުގެ އަންހެނަކާއި އަދި އިތުރު ދެ އަންހެންކުދިން ނޫކުލައިގެ ބޮޑުފޮތިގަނޑެއްގައި މިނާ ހަރުކުރަން ތިއްބެވެ. ގޭތެރެއަށް ވަންނަތާ ދޮރުގެ އެއްފަރާތެއްގައި ތިބި ކުދިން ތިބީ ކުދިކުދި ތަރިތަކެއް ކަފާށެވެ.\n“ދޮންތާ! މީއާޔަން. ދެން މިހިރީ ނޫރާ!” ޖޯލީގައި އިން މެދުއުމުރުގެ އަންހެންމީހާ ކައިރިއަށް އައިސް މޫސަ ބުންޏެވެ. “އާޔަން މީ ދޮންތަ އިނގޭ! މީ މޫސަ މަންމަގެ ދައްތަ! ވަރަށް ރީތިކޮން ފަހާނެ. މިހާރު އެހަދަނީ ޒީނާގެ ވެޑިން ޑްރެސް!” މޫސަ ބުންޏެވެ. މުޅި ގޭތެރެއިންވެސް ފެންނަނީ އެކިމީހުން އެކިމަސައްކަތުގައި އުޅޭތަނެވެ. މިގޮތަށް މިކަހަލަ ކަމަކާ އެންމެން އެއްކޮން މަސައްކަތް ކުރާތީ އާޔަން ހުރީ ހައިރާން ވެފައެވެ. އާޔަންގެ މޫނުމަތިން އުފާވެރިކަން ފާޅުވާން ހުއްޓެވެ.\n“މޫސަމެންގެ އާއިލާ ވަރަށް ބޮޑުދޯ!” އާޔަން އަހާލީ ގޭތެރޭ މީހުން ގިނަކަމުންނެވެ.\n“އާން! އެކަމު މިއަދު މިތާ މިއުޅެނީ ނާއިފްގެ އާއިލާއާއި މޫސަގެ އާއިލާ! އެހެންވެ އެހާ މީހުން ގިނަކަމަށް އެދައްކަނީ!” މޫސަ ބުންޏެވެ. އެވަގުތު ފާތު އެތަނަށް އައީ ލައި ގޮވައިގެނެވެ. ފާތުއައިސް ނޫރާއާއި ސަލާމް ކޮށްލިއެވެ. ލައި މޫސައަށް އަވަސް ނަޒަރެއް ހިންގާލިއެވެ. އެވަގުތު މޫސަ ބަލަން ހުރުމުން ލައިއަށް އިސްޖަހާލެވުނެވެ. މޫސަ ލައިއާއި ދުރުވެދާނެ ކަމަށް އަދިވެސް ލައިގެ ހިތެއް ގަބޫލެއް ނުކުރެއެވެ.\nފާތު ނޫރާގެ އަތުގައި ހިފައިގެން މަޑުކުރުވިއެވެ. މޫސަ އާޔަން ގޮވައިގެން އެތެރެއަށް ވަދެގެން ހިގައްޖެއެވެ. ފާތު މިހާރު ރައްޓެހިވެގެން އުޅޭ ކުއްޖާގެ ވާހަކަ ނޫރާއަށް ކޮންމެސް ވަރަކަށް ކިޔާދީފަ ނޫރާ ގޮވައިގެން ލައި އާއި ފާތު ގޭތެރެއަށް ވަންނަން ދިޔަވަގުތު މޫސަމެންގެ ތިމާގެ ޅަފުރާ އަންހެން ކުދިންތަކެއް ދޮރުމަތީ ތިއްބެވެ. ނޫރާއާއި ފާތުއަށް ހުއްޓެވުނީ އާޔަންއޭ އެކުދިން ބުނީމައެވެ.\n“ހަޒީލާ! ހަޒީލާއަކަށް ނޭގުނެއްނު. އެއީ މޫސަބޭ އާއި އެއްކޮން ކިޔަވަން އުޅުނު ކުއްޖެއް. ހަޒީލާއަށް ތި އިނގުނީ ނަން އެކަނި!” ސަނާ ބުނާއަޑު އިވުނެވެ.\n“ސަނާއަށް ކިހިނެއް އިނގެނީ؟ އަހަންނަށް އެންމެ ކުރިން އެކުއްޖާ ފެނުނީ. އެހެންވީމަ މިކަމާ އެހެންމީހުން ނޫޅޭތި!” ހަޒީލާ ބުނެލިއެވެ.\n“އެކަމަކު ހާދަ ރީއްޗޭދޯ! އަދި އެހާސަޅި ބޮޑީއެއް!” އެތާ އެންމެ ކުރުކޮން ހުރި ދޮން ދޮން ރީނާ ބުންޏެވެ.\n“ރީނާ! ކަލޭ އެންމެ ފުރަތަމަ ޖެހޭނީ ތަނެއްގަ އެލިގެން ދިގުވާން. ބައިފޫޓުވެސް ކަލޭގެ ނެތް. އޭނައަށް ކަލޭ ނުވެސް ފެންނާނެ.” ހަޒީލާ ބުނެލިއެވެ. “އެއީ ހާދަ ރީތި އިންސާނެކޭ! ހިނގާފަ ދާގޮތްވެސް ބަލާބަލަ. ކިހާ ސްމާރޓް”\n“އާނއެކޭ ހާދަ ނަސީބުގަދަ މީހަކަށޭ އޭނަ ލިބޭނީ؟” ސަނާ ބުންޏެވެ.\n“މޫސަބޭ ކައިރީ ބުނެގެން އެންމެކުރިން ފްރެންޑް ވާނީ! އަންނާނަން އޭނަ ކައިރިއަށް ގޮސްލާފަ!” ހަޒީލާ ހިގައިގަތީ އާޔަން މެނާއިދިމާއަށެވެ.\nފާތު ނޫރާއާއި ލައި އެކަކު އަނެކަކަށް ބަލައިލިއެވެ. “އާޔަން މީހާދަ ކާމިޔާބު މީހެކޭދޯ!” މަޑުމަޑުން ފާތު ބުނެލިއެވެ. “ހިނގާބަލަ އާޔަންއަށް ވާގޮތެއް ބަލައިލަންދާން!”\nފާތު އަވަހަށް ނޫރާގެ އަތުގަ ހިފައިގެން އެދިމާއަށް ދިޔައެވެ. ފާތުއާއި ނޫރާ އަދި ލައިއަށް މިކަންތަށް ވީ ވަރަށް މަޖާ ކަމަކަށެވެ. މިކުދިން އުޅޭގޮތެއް ބަލަން އާޔަން ކައިރިއަށް ނޫރާމެން އައިސް މަޑުކޮށްލިވަގުތު ހަޒީލާއައިސް އާޔަން ގައިގައި ފުރަގަހަތުން ޖެހިގަތެވެ. އާޔަން ފަހަތަށް އެނބުރުނު ވަގުތު ހަޒީލާ އުޅުނީ އާޔަންއާއި ދިމާއަށް ވެއްޓިގަންނާށެވެ. ނަމަވެސް އެވަގުތު އާޔަންއަށް ނޫރާ ފެނިގެން އަވަހަށް އައުމަށް އަތުން ގޮވަންފެށީ ކައިރީގައި ހުރި ހަޒީލާއަށް އެއްވެސް ސަމާލުކަމެއް ނުދީއެވެ. ހަޒީލާ އަރިއަޅާލައިގެން ގޮސް ނުވެއްޓުނީ ކިރިޔާއެވެ. އެކަމާ ފާތުއާއި ލައި ކައިރިއަށް ހިނިއައެވެ. ނޫރާވެސް ހެމުން އާޔަންކައިރިއަށް އައެވެ. ހަޒީލާ އެދިމާއަށް ބަލަން ހުއްޓެވެ.\n“އޭ ހަޒީލާ! އިނގޭތަ މީ ކާކުކަން؟” އެންމެފަހުން ފާތު އައިސް ހަޒީލާއަށް އާޔަން ދައްކާލަމުން ބުންޏެވެ. ހަޒީލާ ހުރީ ލަދު ގަންނަގޮތް ވެފައެވެ. ހަޒީލާ ކުރިކަންތައް ފާތުއަށް ފެނުނީކަން ހަޒީލާއަށް ހީވެއްޖެއެވެ. “މީ އާޔަން. ފާތުމެން އެންމެންގެ ފްރެންޑެއް! މިހިރީ މީނަގެ އަންހެނުން.” ފާތު ނޫރާގެ އަތް އުފުލާލަމުން ބުންޏެވެ. އެވަގުތު ހަޒީލާގެ މޫނުމަތިން ކުލަވަރު ބަދަލުވެގެން ހިގައްޖެއެވެ. މީހެއްގެ ފިރިއެއްކަން އިނގުމުން ކުރެވުނު ކަންތަކާ ލަދުގަނެއްޖެއެވެ. އަދި އަޖައިބުވީ އާޔަން ދިވެހިބަހުން އެންމެނާ ވާހަކަދައްކަން ފެށުމުންނެވެ.\n“އަހަރުމެންނަށް މިޖެހުނީ ކާޑުގަ ނަންކޮޅު ތަތްކުރަން!” އާޔަން ނޫރާގެ އަތުގަ ހިފާއާޔަންއާއި ކައިރިއަށް ދަމާލަމުން ބުންޏެވެ. ނޫރާއަށް ހަޒީލާއާއި ދިމާއަށް ބަލައިލެވުނީ އިހުތިޔާރަކާނުލައެވެ. ހަޒީލާގެ މޫނުމަތިން ފެންނަން ހުރި ހިތްހަމަނުޖެހުމާއި ހަސަދަވެރިގޮތުން ނޫރާ ކުޑަކޮން ދެރަވިއެވެ. ނަމަވެސް އެކަމާ ނޫރާއަށް ކުރެވޭނެ ކަމެއްވެސް ނެތެވެ. ހަޒީލާ އެތާ ނުހުރެ އަވަހަށް އެތަނުން ހިގައްޖެއެވެ.\n“އާޔަންގެ ރީތިކަމާހެދި އަންހެން ކުދިންތައް ދީވާނާވަމުން ދާތަން މި ފެންނަނީ ފާތުމެނަށް ދޯ ލައި!” ހަޒީލާ ދިއުމުން ފާތު ހެވިފަ ހުރެގެން ބުނެލިއެވެ.\nއާޔަން ފާތުއަށް ބަލައިލަމުން ނޫރާއާއި ދިމާއަށް ބަލައިލިއެވެ. “ކިތަންމެ އަންހެން ކުދިންނެއް ދީވާނާ ވިއަސް ނޫރާ ނޫން މީހަކަށްް އާޔަންއެއް ނުލިބޭނެ!” ވަރަށް ފޮނިވެލާފައި އާޔަން ބުނެލިއެވެ.\nއެދުވަހު މޫސަމެން ގޭގައި އުޅެފައި އާޔަންއާއި ނޫރާއަށް ގެއަށް އާދެވުނީ ވަރަށް ލަސްވި ފަހުންނެވެ. ނޫރާ އެއްޗިހި ބަދަލުކޮށްގެން ނިދަން ތައްޔާރުވެގެން ނުކުތްއިރު އާޔަން އިނީ ފޯނެއްގައެވެ. ކުޑަކޮން ހިތްހަމަނުޖެހިފަ އިންހެންވެސް ހީވެއެވެ.\n“ކާކު ނަންބަރ ދިނީ؟” އާޔަން ބުނާއަޑު އިވުނެވެ. ދެން ފެނުނީ ފޯނު ނިވާލުމަށްފަހު އެދުކައިރީ ހުރި ކުޑަ ކަބަޑުމަތީ ފޯނުބޭއްވިތަނެވެ.\n“ކާކު ގުޅީ؟” ނޫރާ ރީތިވާ މޭޒުކައިރީ ހުރެ ބޮލުގައި ފުނާއަޅަމުން އަހާލިއެވެ.\n“ނޭގެ. ކޮންމެސް ހަޒީލާއެކޯ. އާޔަންއާ ފްރެންޑްވާން ބޭނުންވަނީޔޯ. އޭނައަށް އިނގޭ ނޫރާވެސް. ޑޫ ޔޫ ނޯ ހަރ؟” އާޔަން ނޫރާ ކައިރިއަށް އައިސް އެހިއެވެ.\n“އެއީ މިއަދު ދިމާވި ކުއްޖާ. މޫސަމެން ތިމާގެ ކުއްޖެއް. ފާތު އިންޓްރޮޑިއުސް ކޮށްދިނެއްނު.” ނޫރާ ލޯގަނޑުން އާޔަންގެ މޫނަށް ބަލައިލަމުން ބުންޏެވެ.\n“އާން. ޔެސް! އެކަމު އޭނައަށް އާޔަންގެ ނަންބަރ ލިބުނީ ކިހިނެއް؟ އޭނަ ބުނި އެއްޗެއް އިނގޭތަ ނޫރާ؟” އާޔަން އައިސް ނޫރާގެ ފަހަތުން ނޫރާގެ ބަނޑުގައި ބައްދާލިއެވެ.\n“ކީކޭބުނީ” ނޫރާ އަތުގައި ލޯޝަންކޮޅެއް އުނގުޅާލިއެވެ.\n“އޭނަ ބުނީ އޭނަ އާޔަންއާއި ވާހަކަދައްކަން ބޭނުމޯ. އޭނައަށް އާޔަން ވަރަށް ރީއްޗޯ. ވަރަށް ސެކްސީ ސްމައިލް އެކޯ އާޔަންގެ….. ކީއްކުރަންހޯ އެހާއަވަހަށް މީހަކާ އިނީ. އެކަހަލަ ވާހަކަތަކެއް ދެއްކީ. އޭނައަށް ނޭގުނީ އާޔަން ނޫރާދެކެ ލޯބިވާވަރު.” އާޔަން ނޫރާގެ ކަނދުރާއަށް ބޮސްދިނެވެ. ނޫރާ ހީލިކަރުވައިގަނެގެން އާޔަންއާއި ދިމާއަށް އެނބުރުނުވަގުތު އާޔަންގެ ތުންފަތުން ނޫރާއަށް އެތަކެއް ހަދިޔާތަކެއް ލިބިގެން ދިޔައެވެ.\nއިރުއަރާ އިރަށް އަވަހަށް މޫސަމެންގެއަށް ދެމީހުން ދިޔައެވެ. ބައިވަރު ކަންތައްތައް އަދިވެސް ނުނިމި ހުރީމަ އެހީވުމަށް އަންނަން ބުނެފައި އޮތީމައެވެ. އެދުވަހު ހަޒީލާފެނުމުން އާޔަން ނޫރާއަތުގަ ހިފައިގެން ހަޒީލާ ކައިރިއަށް އައިސް ވަރަށް ރީއްޗަށް ހަޒީލާއާއި ވާހަކަ ދެއްކިއެވެ. ނޫރާއާއި އާޔަން ދުރުނުވާނެކަމަށްވެސް ހަޒީލާކައިރީ އާޔަން ބުންޏެވެ.\nމިހާރު ކޮންމެދުވަހަކު އެގޮތަށް މޫސަމެންގެއަށް ގޮސް ގޮސް މިހާރު މޫސަގެ އާއިލާއާއި ނާއިފް އާއިލާގެ އެންމެންނާވެސް ރަށްޓެހިވެ ގުޅުން ބަަދަހިވެގެން ހިގައްޖެއެވެ. މޫސަގެ އާއިލާގެ އެންމެނަށްވެސް ލައި އާއި މޫސަގެ ވާހަކަ އޮތީ އިނގިފައެވެ. އެހެންކަމުން މޫސަގެ އާއިލާ އެންމެންވެސް ލައިއާއި ދޭތެރޭ ހާއްސަ ނަޒަރަކުން ދެކެއެވެ. މޫސަގެ މަންމައާއި ބައްޕައަށްވެސް ލައި އަކީ ވަރަށް މަޤްބޫލު ކުއްޖެކެވެ. ނަމަވެސް އެދެމީހުންގެ ގުޅުމަށް އަންނަމުންދާ ބަދަލުތަކުން އެންމެންވެސް ތިބެނީ ހިތްހަމަ ނުޖެހިފައެވެ. އެދެމީހުންގެ ގުޅުން ރަގަޅު ކުރެވޭތޯ އެތަކެއް މަސައްކަތެއް އާޔަންވެސް ކޮށްފިއެވެ. ނަމަވެސް ކާމިޔާބުވާގޮތެއް ނުވެއެވެ.\nނޫރާ އިނީ ނޫކުލައާއި ރިހި ކުލައިގެ ތަރި ތަކެއް ކަފަން ޒީނާއާއި އެކު ޒީނާ ކޮޓަރީގަ އެވެ. އޭރު އެނދުމަތީގަ އާއި ބިންމަތީ އޮތީ ހުސް ނޫކުލައާއި ރިހި ކުލައިގެ ކަރުދާހެވެ. އެމީހުން ކަފާފައި މުޅިތަނަށް ކަރުދާސް އަޅަމުން ގެންދަނީ ފަހުންސާފުކުރާނީކަމަށް ބުނެފައެވެ. އެހެން ތިބެގެން ދެމީހުން ދައްކަމުންދާ ވާހަކައަކީ ލައިއާއި މޫސަގެ ކަންތައް ހައްލުކުރާނެ ގޮތެއްގެ ވާހަކައެވެ.\n“އެދެމީހުން ކޮންމެސް ގޮތަކުން އެކަހެރިކޮން ބައިތިއްބަންވީ! އޭރުން ވާހަކަ ދައްކަންފަށާފާނެ. މިކަމަށް ހައްލެއް އަންނާނީ ދެމީހުންވެސް ވާހަކަދައްކައިގެން!” ނޫރާ ބުންޏެވެ.\n“އާން! ޒީނާމެންގެ ވެޑިންދުވަހަށް އަލުން އެދެމީހުން ގުޅޭނެނަމަ ކިހާރަގަޅު!” ޒީނާ ދެރަވެލާފައި ބުންޏެވެ.\nޒީނާ އެބުނި އެއްޗަކަށް ނޫރާ އެއްބަސްވަމުން އާނއެކޭ ބުނެލިއެވެ. “ދެން މެރީކޮށްގެން ހަނީމޫންއަށްދާން ހިތަށްއަރަނީ ކޮންތާކަށް؟” ނޫރާ ކެފި ތަރި ބާއްވަމުން ނޫރާ ޒީނާކައިރީ އަހާލިއެވެ.\n“ދެން ނޫރާ. ކިހިނެއް އެގޮތަށް ވިސްނާނީވެސް. މިހާބޮޑު ހަރަދެއްކޮށްފަ އަދި އެކަމަށް ފައިސާއެއް ނުހުންނާނެނު. ނާއިފް ބުނި ރިސޯރޓަކަށް އޯވަރ ނައިޓަކަށް ދާން އެކަމަކު ޒީނާގެ ބައްޕަ ބޭނުންވަނީ ފަހުންވިއަސް އިޓަލީއަށް ފޮނުވަން. އެއީ ނާއިފްއާއި ޒީނާ ހަނީމޫންއަށް ދާން ނިންމައިގެން ތިބިތަން.” ޒީނާ ބުންޏެވެ. “އެކަމަކު އެކަން މިދަނޑިވަޅުގަ ބައްޕައަކަށްވެސް ނުވާނެ. މިހާރު މިކަމަށް ހުރިހާ ހަރަދެއްކުރަމުން އެދަނީ ބައްޕައާ ނާއިފްގެ ފެމިލީ!” ޒީނާ ނޫރާއަށް ބަލައިލަމުން ބުނެޏެވެ.\nނޫރާއަށް ހިތްހަމަޖެހުމެއްލިބުނު ކަހަލައެވެ. ޒީނާމެން ހަނީމޫންއަށް ފޮނުވާނެ ތަނެއް ނޫރާއަށް އިނގުމުންނެވެ. އެވަގުތު ކޮޓައިއަށް ކުއްލިއަކަށް އައިސްވަނީ ލައި އެވެ. ވަރަށް އަވަސް އަރުވާލައިފަ އައިސް ފާހާނާއަށް ވަދެއްޖެއެވެ.\n“އެއައީ އަދިކިރިޔާ! މިއަދު މާލަހުން އެއައީ ކީއްވެބާ؟” ޒީނާ ބުންޏެވެ.\nނޫރާ ކޮނޑު އަރުވާލިއެވެ. އަދި އެނދުމަތީ ހުރި ބާކީ ކަރުދާސް ކޮޅުތައް އެއްކުރަން ފެށިއެވެ. ޒީނާވެސް ކޮޓަރި ކުނިކަހަން ފެށިއެވެ.\n“ލައި މިއަދު ލަސްވީ ހޮސްޕިޓަލަށް ދާންޖެހިގެން! ލައިގެ ކޮއްކޮގެ ލޯ މާބޮޑަށް ރަތްވެފަ ހުރެގެން ޑޮކްޓަރ އަށް ދައްކަން ދިޔައީ. މާބޮޑުކަމެއް ނުވެ ނަސީބަކުން. އޭނަ އެއްކޮޅަށް ނިދަން މާގިނައިރު އޮތީމަ ވެފަ ހުރި ގޮތެއްކަމަށް ބުނީ” ލައި ފާހާނާއިން ނުކުމެ ޒީނާގެ ނަމާދުކުރާ މުސައްލަ ނަގަމުން ބުންޏެވެ. “ހޮސްޕިޓަލުން ނުކުމެގެން ކޮއްކޮ ގެއަށްލާފަ ލައި މިއައީ މިގެއަށް! ބައްޕަ ސައިކަލު ގަނެދިނީމަ ވަރަށް ފަސޭހަ! އަބަދު ތާކަށް ދާންޖެހިގެން ނުދެވިފަ ހުންނާކަށް ނުޖެހޭ! މިހާރު ހުރިހާކަމެއް ނިމުނީތަ؟” ލައި ދޮޅިއަޅަމުން އަހާލިއެވެ.\n“ނޫނޭ! އަދި މި ސްޓާރ ތައް ކާޑުތަކުގަޔާ ގިފްޓް ތަކުގަ ހިއްޕަން ޖެހޭނެނު. އަނެއްކާ ޑޭކަރޭޓް ކުރަން ހަދާ ސްޓާރ ތައްވެސް އަދި އެއްކޮން ކަފާނުނިމެ.” ކުނިކަހަން ހުރި ޒީނާ ބުންޏެވެ.\n“މި ވެޑިން ވަރަށް ރީތިވާނެ. މިގޮތަށް އެންމެން ވެގެން އުޅޭއިރު ކިހާމަޖާތަ!” ލައި ނޫރާއަށް ބަލައިލިއެވެ. “ނޫރާ! ނޫރާގެ ވެޑިން ދިޔައީ ކިހިނެއް؟”\n“އާޔަން ކިޔައި ދިނެއްނު! ނޫރާމެންނަށް ސަރޕްރައިސްއެއްވީ! ނޭގިތިއްބާ ހުރިހާކަމެއްވެ ނިމިއްޖެ. ކުއްލި ޝޮކެއް ޖެހިފަތިބީ!” ނޫރާ ހީލަމުން ބުންޏެވެ. “ލައިދެން އަވަހަށް ނަމާދުކޮށްބަލަ މިހާރު ވަރަށް ލަސްވެއްޖެ. އިރުކޮޅަކުން އަސުރަށް ގޮވާނެ.” ނޫރާ ބުންޏެވެ.\n“ލައި ވަރަށް ބޭނުން ދެއާއިލާ މިގޮތަށް މަސައްކަތްކޮށްގެން ވެޑިން ބާއްވަން. އޭރުން ދެއާއިލާގެވެސް ގުޅުން ކިހާ ބަދަހިވެގެން ދާނެ.” ލައި ނަމާދު ނިމިގެން ފުން ފުންވިސްނުމެއްގެ ތެރޭ އިރުކޮޅަކު އިނުމަށްފަހު ބުންޏެވެ. “މިހާރު ލައި އަކަށްނޭގެ ލައި މެރީކުރާނީ ކޮންއިރަކު ކަމެއްވެސް. އަދި ކާކާ ކަމެއްވެސް.” ލައިގެ ލޮލުން ކަރުނަ ނިރާާލިތަން ނޫރާއަށް ފެނުނެވެ. ނޫރާ ލައިގެ އަތުގައި ހިފާލިއެވެ.\n“އަދި މާޔޫސްވާކަށް ނުވޭނު. މޫސައަށް އަދި ވިސްނޭނެޔޭ ނޫރާގެ ހިތްބުނަނީ! އިރާދަކުރެއްވިއްޔާ މޫސައަދި ލައި ކައިރިއަށް އަންނާނެ! މާފަށްވެސް އެދޭނެ.” ނޫރާ ބުންޏެވެ.\n“ތިހެން ވެއްޖެޔާ ކިހާރަގަޅު. ލައި އަޖައިބުވަނީ އެއްވެސް ކުށަކާނުލާ މޫސަރުޅިއައީމަ. ލައިއަކަށްނޭގެ ލައިއަށް ކޮންކަމެއް ކުރެވިގެން ކަމެއް މޫސައެގޮތަށް އެ ކަންތައްކުރީ! ދެން ކޮންމެގޮތެއްވިއަސް ލައިވެސް ނޫޅެން މޫސަކައިރިއަށް ދާކަށް މޫސަ މާފަށް އެދުނީމަނޫނީ ލައި މޫސައާ ދެން ނުގުޅޭނަން.” ލައި ބުނެޏެވެ. އެވަގުތު ޒީނާއާއި ނޫރާގެ މެދުގައި އަވަސް ނަޒަރެއް ބަދަލުކޮށްލެވުނެވެ.\nއެންމެން ޒީނާ މެންގޭގަ ސައިބޯންތިބީ ޒީނާގެ މަންމައާއި ބައްޕައާއިވެސް އެކުއެވެ. އޭރު އާޔަންއާއި މޫސަ އޮލަ ވާހަކައެއްގައި ތިއްބެވެ. ލައި އެދިމާއަށް އިރުކޮޅަކާ ބަލައިލައެވެ. ނޫރާއަށް އެކަންފާހަގަވިއެވެ. ޒީނާ އޭނަ މަންމަކައިރީ ކޮންމެސް ވާހަކައެއް ދައްކަމުން ގެންދެއެވެ. ނާއިފްތައްޓަށް މާގިނަ އެއްޗެހި އެޅުމުން އެކަމާ ޝަކުވާކުރަނީ އެވެ. ޒީނާގެ ބައްޕަ މަޑުމަޑުން އިނދެ ކަމުން ގެންދެއެވެ. ޒީނާގެ ބޮޑުދައިތަ އިރުކޮޅަކާ މޭޒުކައިރިއަށް އައިސް ކޮންމެސް އެއްޗެއް ތައްޓަށް އަޅައިގެން ހިފައިގެން ދެއެވެ. ތަންކޮޅެއް ދުރުގައި ހުރި ވަށްމޭޒެއްކައިރީ ތިބި ކުދިން އަދިވެސް ތަރިކަފަމުން ގެންދެއެވެ. އެބޮޑު ފެންޑާގައި މީހުން ގިނަކަމުން ހީވަނީ މަގުމަތީ ބާޒާރު ހެނެވެ.\nއިރުކޮޅަކުން އެތަނަށް އައީ ފިރިހެންކުއްޖެކެވެ. އެއީ ކުލަ އަލި ހިކިކޮންހުރި ކުއްޖެކެވެ. ބޮލުގެ އިސްތަށިގަނޑު ހުރީ ކުޑަކޮން ދިގުކޮށްލާފައެވެ. ބަލާބެލުމަށް ހީވަނީ އާޔަންމެނާ އެއްވަރުގެ ކުއްޖެއްހެނެވެ.\n“ފާޒިލް! ފާޒިލް އަދިކިރިޔާ އެއައީ!” އޭނަ ފެނުމުން ޒީނާ ފުންމައިގެން ތެދުވިއެވެ. މޫސަވެސް އެދިމާއަށް ބަލައިލިއެވެ. އެމީހުންގެ މަންމައާއި ބައްޕަވެސް ފާޒިލްއަށް ގޮވާލިއެވެ. “ފާޒިލް! އާދޭ ކާން!” ޒީނާގެ މަންމަ ބުންޏެވެ.\n“ދެންމެ މިއައީ ހަނީފާއްތަ މެންގޭން ކައިގެން. ރަށުން އައިގޮތަށް މަންމަ އެބައިން އަދިވެސް ހަނީފާތަ މެންގޭގަ ސްޓަކްވެފަ! ނުހުރެވިގެން އަހަރެން ކުރީބައިގަ މިއައީ! މަންމަވެސް އަންނާނެ އިރުކޮޅަކުން.” ފާޒިލް ބުންޏެވެ. “އެންމެފަހުން އަހަރެން ބުނިގޮތަށްދޯ ތި ވެޑިން ހަދަނީ! ސަޅިއެއްނޫންތަ އަޅެ.” ފާޒިލް ޒީނާއާއި ދިމާއަށް އެނބުރިލަމުން ބުންޏެވެ.\n“އާން! ތީ ވިއްޔަ މިއާއިލާގައި ހުރި އާރޓިސްޓަކީ! މިގޮތް އަސްލުވެސް ވަރަށް ސަޅި. ދެން ބުނެބަލަ ކޮބައިތަ ރައްޓެހިވެގެން އުޅުނު މަންޖެ؟” ޒީނާ އަހާލިއެވެ. އެވަގުތު ފާޒިލް ފޫހިވައްތަރެއް މޫނަށް ޖައްސާލިއެވެ.\n“އެކަންތައް ނިމިއްޖެ. މަންމަވެސް އެހާ ގަބޫލެއްނޫން ވިއްޔަ! ޒީނާގެ ފްރެންޑުން ތެރޭ ނެތްތަ ރަގަޅު ބިޓެއް؟” ފާޒިލް ނޫރާއާއި ދިމާއަށް ބަލައިލަމުން ބުނެޏެވެ.\n“މިތާ އެންމެން އޮކިއުޕައިޑް. އާދޭ އިންޓްރޮޑިއުސް ކޮށްދޭނަން!” ޒީނާ ބުންޏެވެ. ފާޒިލް ޒީނާ ކައިރިއަށް އައުމުން ޒީނާ އިން ގޮޑިން ތެދުވެ ފާޒިލް އެގޮނޑީގައި ބޭންދިއެވެ.\n“މީ ފާޒިލް އިނގޭ! މީ ޒީނާމެންގެ ކަޒިންއެއް. މަންމަގެ ކޮއްކޮގެ ދަރިއެއް! ފާޒިލް އެއައީ ރަށުން! ފާޒިލް، މީނީ އާޔަން އިނގޭ! މީ ދޮންބެގެ ބެސްޓް ފްރެންޑް. ދެން މީނީ ނޫރާ. އާޔަންގެ ވައިފް.” ފާޒިލް ބުމައަރުވާލިއެވެ.\n“ދެން މީނީ ނާއިފް! އެގޭނު ނާއިފްދޯ!” ޒީނާ ފާޒިލް ކުރެން އެހިއެވެ. ފާޒިލް ބޯޖަހާލިއެވެ. “ދެން މީ ފާތު ނާއިފްގެ ކަޒިންއެއް. ދެން މީނީ ލައި!” ފާޒިލް ލައިއާއި ދިމާއަށް ފުންނަޒަރަކުން ބަލައިލިއެވެ.\n“ލައި! ލައިޝާދޯ!” ފާޒިލް އެހެން އަހާލަމުން މޫސައާއި ދިމާއަށް ބަލައިލިއެވެ. ފާޒިލްއަށް ކޮންމެސް ވަރަކަށް މޫސައާއި ލައިގެ ގުޅުމުގެ ކަންތައް އިނގޭކަމުގައި ނޫރާއަށް ހީވިއެވެ. އެވަގުތު ނޫރާގެ ހިތައް ރަގަޅު ހިޔާލެއް އައެވެ.\nއެދުވަހު ހަވީރު ހުރިހާ ޒުވާން ފުރައިގެ ކުދިން ތިބީ ކާޑު ތަކުގައި ތަރި ހަރުކުރާށެވެ. މުޅި މޭޒުވަށާލައިގެން އެންމެން ތިބެގެން އެމަސައްކަތް ކުރަމުން ދެއެވެ. މޫސަ އެވަގުތުވީ މޫސަގެ މަންމަ ބުނެގެން އެއްޗެއް ގަންނަން ގޮހެވެ. އޭރު އެތާ ތިބީ ނޫރާ، ޒީނާ ނާއިފް، ފާތު، އާޔަން، ފާޒިލް އާއި އަދި ޒީނާގެ ތިމާގެ ދެކުއްޖެކެވެ.\nއޭރު އާޔަން ދައްކަމުން ދަނީ ވަރަށް ފޯރިގަދަ ވާހަކައެކެވެ. އެންމެންވެސް ވަރަށް މަޖާވެގެން އެވާހަކައާއި އެއްބަސްވަމުން ދެއެވެ.\n“ތީ ރަގަޅު ހިޔާލެއް! އާޔަންއަށް އިނގޭދޯ ކަންތައްތައް ސޯލްވް ކޮށްލާނެ މޮޅެތި ގޮތްތައް.” ފާޒިލް ބުންޏެވެ.\n“އަސްލު މިހިޔާލަކީ ނޫރާގެ ހިޔާލެއް. މައި ވައިފް ނޯސް ބެޓަރ!” އާޔަން ނޫރާއަށް އެއްލޯ މަރާލަމުން ބުންޏެވެ.\n“ތިހިޔާލު ވޯރކް ކޮށްފިއްޔާ ކިތަންމެހާވެސް ރަގަޅު. މޫސަބެއަކީ ވަރަށް ގޮތުގަ ހުންނަމީހެއް އަބަދުވެސް. އަހަރެން މިހިރީ ތައްޔާރަށް އެކްޓް ކުރަން! ލައި ތައްޔާރުތަ؟” ފާޒިލް ވަރަށް ފޯރީގައި އިނދެފައި ބުންޏެވެ.\n“ލައިއަކަށް ހިޔެއްނުވެ ލައިއަށް ތިކަންތައް ވާނެހެނެއް. އެކްޓު ކުރާކަށް ލައި އެހާ މޮޅެއްނުވާނެ.” ލައި ބުންޏެވެ.\n“މާބޮޑު އެކްޓެއް ކުރާނެ ކަމެއްނެތޭ. ލައި ހަމަ ގިނަގިނައިން ފާޒިލްއާއި އެއްކޮން އުޅެންވީ. އޭރުން ރަގަޅުވާނެ.” އާޔަން ބުންޏެވެ.\nލައި ބޯޖަހާލިއެވެ. އެންމެން ވެގެން ރާވަމުން ގެންދާ ކަންތައް ކާމިޔާބު ވާނޭކަމުގެ އުއްމީދުގައި ހިނިތުންވެލައިގެން އެންމެން ތިއްބެވެ.\nޖެހިގެން އައި ދުވަހު އޮތީ އެކި ގޭގެއަށް ކާޑު ބަހަން ދިއުމެވެ. ކޮންމެ މީހަކުވެސް ސައިކަލެއްގަ އުޅޭ ކުއްޖަކާއެކު ކާޑުތައް ހިފައިގެން ދާން ފެށިއެވެ. ފާތު ދިޔައީ ފާތުގެ ބޭބެ މުހައްމަދާއި އެކުއެވެ. ޒީނާ ދިޔައީ ނާއިފް އާއި އެކުއެވެ. އާޔަން އާއި މޫސަވެސް އެވަގުތު ކާޑުތަކެއް އަތަށް ނަގައިގެން ދާން ތައްޔާރުވަނީއެވެ.\n“ލައި! ހިންގާ އަހަންނާއެއްކޮން ކާޑުބަހަން ދާން! އަހަންނަށް އިނގޭނެ ގެތައް. ލައި ދުއްވާނީ!” ފާޒިލް ކާޑުތަކެއް ހިފައިގެން އައިސް އެންމެންތަކު ތެރޭ ހުޓިލަމުން އެހެން ބުނެލިއެވެ. މޫސަ ފާޑަކަށް ފާޒިލްއަށް ބަލައިލިއެވެ. ލައި އަވަހަށް އިންގޮޑިން ތެދުވީ ކައިރީގައި އިން ނޫރާ ކޮށްޓާލީމައެވެ. ޑްރާމާގެ ފެށުން ކަމުގައި އިނގުނީ ނޫރާ ކޮށްޓާލުމުންނެވެ.\n“އާން ހިންގާ!” ލައި އަވަހަށް ފާޒިލް ކައިރިއަށް ޖެހިލަމުން ބުނެލިއެވެ. އެމީހުން ފަހަތުން ދަމުން އާޔަން ނޫރާއަށް އެއްލޯ މަރާލީ ހިނިތުން ވެލަމުންނެވެ.\nއެމީހުން ދިއުމުން އެގޭ އެހެން ކުދިންނާއި އެކު ނޫރާވެސް ފެށީ ތަރި ކަފާށެވެ. އެކިމީހުން އެކިވާހަކަ ދައްކަމުން ދެއެވެ. އެގޮތުގައި ތިބިއިރު ގަޑިދިޔަގޮތްވެސް ނޭގުނެވެ. ކާޑުބަހާ ނިމިގެން އެންމެ ކުރިން އައި ގުރޫޕަކަށްވީ އާޔަންއާއި މޫސަ އެވެ.\n“ވަރުބަލި ވެއްޖެ! ހޫނުގަދަކަމުންގޮސް ކަރުހިއްކައިގަނެއްޖެ!” އާޔަންއައިސް ނޫރާ ކައިރީ ހުރި ގޮނޑީގައި އިށީންނަމުން ބުންޏެވެ. އެވަގުތު މޫސަގެ މަންމައައިސް އާޔަންއާއި މޫސައަށް ފިނި ޖޫސްތައްޓެއް ދިއްކޮށްލިއެވެ. އާޔަން ޝުކުރުވެރި ވެލަމުން ޖޫސްތަށި ބޯލިއެވެ. މޫސަވެސް ގަޑިއަށް ބަލައިލަމުން ޖޫސްތަށި ބޯލީ ކޮޅައް ހުރެއެވެ.\n“އެންމެ ކުރިން އައީ އަހަރުމެން ދޯ!” ހުސްތަށި މޭޒުމަތީ ބަހަށްޓަމުން މޫސަ ބުނެޏެވެ.\n“އަހަރުމެން މިއައީ ދެވަނައަށް!” ނާއިފް މޫސަގެ ފަހަތުގައި ހުރެފަ ބުންޏެވެ. އޭރު ޒީނާ ނާއިފްއަށް ޖޫސް ތައްޓެއް ދިއްކުރަނީއެވެ. އެވަގުތު ފާތުވެސް އޭނަގެ ބޭބެއާއި އެކު އައިސް ވަދެއްޖެއެވެ.\n“ކޮންބައެއް މިހާރު ނާންނަނީ؟” ފާތު އަހާލިއެވެ. “އަހަރުމެން ދިއައީ އެންމެ ގިނަކާޑު ބަހާފަ!” ފާތު ގޮޑިއެއްގައި އިށީންނަމުން ބުންޏެވެ.\n“މިހާރު ނާންނަނީ ފާޒިލްބެ އާއި ލައި. އެންމެ މަދުން ކާޑު ދިނީ އެދެމީހުން އަތަށް!” މޭޒުކައިރީގައި އިން ޒީނާގެ ތިމާގެ ހަޝްމާ ބުންޏެވެ. “ފާޒިލްބެ ހީވަނީ ލައިއާއި އަޅައިގަނެފަ ހުންނަހެން. ފާޒިލްބެއާއި ލައިއާ ވަރަށް ގުޅޭ!” ހަޝްމާ އެހެން ބުނުމުން މޫސައަށް ހީވީ މޫސަގެ މޫނުމަތީ މީހަކު ބޮޑިއެއް އެޅިހެނެވެ. މޫސަގެ ހިތަށް ކުރިއަސަރަކުން މޫނުމައްޗަށްއައި ކުލަވަރުން މޫސައާއި ދިމާއަށް ކަޅިހުއްޓާލައިގެން ތިބި އާޔަންއާއި ނޫރާ އަދި ފާތުއަށް ފެނިގެން ދިޔައެވެ. މޫސައަށް އަސަރުކޮށްފިކަން އެނގުމުން އެއީ ކާމިޔާބެއްކަމަށް އެންމެންނަށް ގަބޫލުކުރެވުނެވެ.\nއެތަށްއިރަކަށްފަހު ފާޒިލް އާއި ލައި އައިސް ގެއަށްވަނީ ހެމުން ހެމުންނެވެ. މޫސަގެ މަންމަ ޖޫސްތަށި ދިނުމުން ވެސް އެއަކުވެސް ނުހިފިއެވެ.\n“އަހަރުމެން މިއައީ ކާޑު ބަހާނިމިގެން އެތާހުރި ހަބަކަށް ވަދެ ޖޫގޯ ބޮއެގެން!” ފާޒިލް ބުނެލިއެވެ. އެއަޑު މޫސަގެ ކަންފަތުގައި ޖެހުމުން އެތެރެއިން އަލިފާންގަޑު އަރަންފެށި ކަހަލައެވެ. އެވަރުންވެސް އެއްޗެއް ނުބުނެ ހުރެވޭތޯ މޫސަ ބެލިއެވެ.\nއެދުވަހު މެންދުރު ކާމޭޒުކައިރީ ފާޒިލް ކާންއިންއިރު އެކި އެއްޗިހި ފާޒިލްގެ ތައްޓަށް އަޅައިދެމުން ލައި ގެންދެއެވެ. ފާޒިލް ކުރިމަތީއިން މޫސައަށް އެމަންޒަރުފެނި ކެތްނުކުރެވިގެން ބަތްތަށި ބަހަށްޓާފައި ތެދުވެގެން ހިގައްޖެއެވެ. އާޔަންކައިރިއަށް ހިނިއައި ކަމުގައިވިއަސް ނުހީ ހިފަހަށްޓައިގެން އިނީއެވެ. ނާއިފްއާއި ޒީނާވެސް ތިބީ އެފަދަ ހާލެއްގައެވެ. އާޔަން ކައިނިމިގެން މޫސަ ހޯދަމުން ދިއައިރު އެގޭ ގޯތިތެރެގައި ހުރި ކުޑަ ފާރުބުރިއެއްމަތީ އިށީނދެ އިސްޖަހައިގެން މޫސަ އިނެވެ.\n“މޫސާ! ކިހިނެއްވެގެން ތިއުޅެނީ؟” އާޔަން މޫސަކައިރީ އެފާރުބުރި މަތީ އިށީންނަމުން އަހާލިއެވެ. “ރަގަޅަށް ނުވެސް ކައިނު ތިއައީ!”\n“ކިހިނެއްތަކާނީ! ލައި އުޅޭގޮތުން މޫސަމިހުންނަނީ މިހާރު ކަންތައްބޮޑުވެފަ!” މޫސަ ބުންޏެވެ.\n“ލައި ކިހިނެއްތަ އުޅެނީ؟ …. އާން ފާޒިލް އާއި އެއްކޮން އުޅޭތީތަ؟ އަނެއްކާ ފާޒިލް އަކީ ރަގަޅު ކުއްޖެއްނޫންތަ؟” އާޔަން ނޭގޭކަމަށް ހަދަމުން ބުނެލިއެވެ.\n“ލައި ބުނި ލައި ލޯބިވަނީ މޫސަދެކެޔޭ! އެކަމު ފާޒިލްއާ އެއްކޮން މިހާރު އެއުޅެނީ!” މޫސަ ބުންޏެވެ.\n“އާން! ދެން މުސަ ލައި ދޫކޮށްލީމަ އެހެނެއްނުވާނީ! މޫސަ އެއްނު ލައިއާއި ރުޅިވެގެން ތިއުޅެނީ! ލައިއަށްވެސް ފުރިހަމަ މިނިވަންކަން އެބައޮތެއްނު ލައި ބޭނުން މީހަކާ ރައްޓެހިވާން. މޫސަ ތިކަމާ ތިހާ ހިތްދަތިވަންޏާ ލައިކައިރިން މާފަށް އެދެންވީނު. އަނެއްކާގުޅެންވީނު. އެހެން ނޫނީ ތިހެން ހުއްޓާ ފާޒިލްއާއި ދެމީހުން ދުރުނުވާ ހިސާބަށް ހިގައިދާނެ. ތެޔޮނާށީ ކާޅު ޖަހައިގަނެދާނެ.” މޫސައަށް ވިސްނައިދިނުމަށް އާޔަން މަސައްކަތްފެށިއެވެ.\n“ދެން ކެރޭނެތަ. މާފަށް އެދުމުން ލައި އަހާނެ މޫސަ ރުޅިވި ސަބަބު. މޫސަ ބޭނުމެއްނޫން އެއްވެސް މީހަކަށް އިގޭކަށް މޫސަ ކޫޑި ކުއްޖަކާ ރައްޓެހިވާންވެގެން ލައިއާ ރުޅިވިކަން. އެހެންވެ އަސްލު މިހުންނަނީ! މޫސައަށް އިނގޭ ލައިހާ ރަގަޅު ކުއްޖެއް ދެން މޫސައަށް ނުލިބޭނެކަންވެސް. އެކަމަކު….” މޫސަގެ ހިތަށްވަނީ ވަރަށް އަސަރުކޮށްފަކަން އާޔަންއަށް ފާހަގަ ކުރެވުނެވެ. އާޔަންގެ ހިތުންވެސް މޫސައަށް ހަމްދަރުދީވެވުނެވެ.\n“އާޔަން ބުނާނީ ދެންވެސް ލައިގެ ކިބައިން މާފަށް އެދޭށޭ! އެހެންނޫނީ ވަގުތު ފާއިތުވެދާނެ.” އާޔަން ތެދުވަމުން ބުންޏެވެ. އާޔަން ތެދުވެގެން ދިޔައިރުވެސް މޫސަ އިންގޮތަށް އިނީއެވެ.\nއެދުވަހު ހަވީރަށް ހުރިހާކަމެއްހެން އޮތީ ނިމިފައެވެ. ދެންއޮތީ އަނެއްދުވަހު ދަރުބާރުގޭ ރަންނަބަޑޭރިމާލަމް ތައްޔާރުކުރަން ދިއުމެވެ.\nއެރޭ އާޔަން ހަމަޖައްސައިގެން ހުރީ އެންމެން ގޮވައިގެން ބޭރަށް ކާން ދިއުމަށެވެ. އެހެންކަމުން އާޔަންގެ ދައުވަތަކަށް ފާތު، ޒީނާ، ނާއިފް، ލައި، ފާޒިލް އަދި މޫސަ ދިޔައީ ހުޅުލޭއައިލެންޑް ހޮޓަލަށް ކާށެވެ. އެތާ ޕޫލްސައިޑްގައި ހުރިމޭޒެއް ވަށާލައިގެން އެންމެން ތިބެގެން ކަމުން އެކިވާހަކަ ދައްކަމުން ދެއެވެ. ލައި އާއި ފާތުއާއި ދެމީހުންވެގެން ވާހަކަދައްކަމުންދަނީ ފާޒިލްއާއެވެ. އެމީހުން ޔުނިވަރސިޓީގައި އުޅުނުއިރު ދިމާވެފައި ހުރި މަޖާ ކަންތަކުގެ ވަހަކައެވެ. ދޭތެރެއަކުން ޒީނާވެސް އެއްޗެއް ބުނެލައެވެ. ނޫރާއާއި އާޔަން ތިބީ މޫސައަށް ބަލާށެވެ. މޫސަގެ މޫނުމައްޗަށް އަރާ ފައިބަމުންދާ ކުލަތައް މާރީއްޗަށްވެސް ފާހަގަ ކުރެވުނެވެ.\nއެންމެން ކައިނިމުމުން ޕޫލްކައިރީ ހިގާލުމަށް ޒީނާއާއި ނާއިފް ތެދުވެއްޖެއެވެ. އެދެމީހުން ތެދުވެ އަތުގުޅާލައިގެން މަޑުހިގުމެއްގައި ކުރިއަށް ދާންފެށިއެވެ. ފާތުއާއި ނޫރާ ތިބީ ތެދުވާކަހަލަ ހިޔާލެއްގައެއްނޫނެވެ. ލައި ތެދުވީ އެތާހުރި ގަސްތަކަށް އަލިއެޅިފައި ހުރިގޮތުން އެމަންޒަރު ފޮޓޯ ނަގާށެވެ. ލައިއާއިއެކު ފާޒިލްވެސް ފޮޓޯނަގަން އުޅެއެވެ. މޫސަ މިފަހަރު އެދިމާ ބަލަން އިނދެފަ ތެދުވެއްޖެއެވެ. އެދިޔަގޮތައްގޮސް ލައިގެ އަތުގަ ހިފާ ކުއްލިއަކަށް ދަމައިގަތުމުން ލައި ސަމާލުނުވެ ހުރީމަ އެއައިގޮތަށް އައިސް ލައިގެ މޫނު ޖެހުނީ މޫސަގެ މޭގައެވެ. ލައިއަށް ހައިރާންކަމެއް ލިބިގެން ދިޔައެވެ. އެތާދަދި ކައިރީހުރި ފާޒިލްވެސް ހުރީ ސިހިފައެވެ. މޫސަ ހަދަން އުޅޭގޮތެއް ނޭގިފައި މޫސަގެ އަތްފޮޅުވާލުމަށްފަހު ތެޅިގަނެފައި މޫސަގެ އަތްދަށުން ލައިދެމިގަނެއްޖެއެވެ.\n“ކިހިނެއްވެގެންތަ ތި އުޅެނީ؟” ލައިގެ ނިތްކުރިއަށް ރޫއަރުވާލަމުން އަޑަށްބާރުލާފަ ލައިއަށް ބުނެވުނީ އެހެނެވެ.\nއިންތިހާ އަށް ލޯބިދީފާ. . \nރޭދުވާ ނިމެނީ ކުރާ މި ޚިޔާލުގާ………..! (11 ވަނަ ބައި)\nހިތާމަ މަޖާ ލޯބި March 8, 2019\nލޯބި June 12, 2016\nހިތާމަ ލޯބި December 8, 2020\nދީނީ ލޯބި5days ago


މިއީ “ވޭން”އެއްގައި ދިރިއުޅޭ ޒުވާން މިލިޔަނަރެއް! | Sandhaanu\nމިއީ “ވޭން”އެއްގައި ދިރިއުޅޭ ޒުވާން މިލިޔަނަރެއް!\nނޮވެމްބަރ 25, 2020\nދުނިޔޭގެ އެކި ކަންކޮޅުތަކުގައި އެތައް ހާސް މިލިޔަަނަރުންނެއް އުޅެމުން ގެންދެއެވެ. ނަމަވެސް އެމެރިކާގެ މަގުތައް މަތީގައި ވޭނެއްގެ ތެރޭގައި ދިރިއުޅެމުން އަންނަ 26 އަހަރުގެ ބެންޔޫ ނަމަކަށް ކިޔާ މިޒުވާނާއަކީ އާދަޔާޚިލާފު ޒުވާނެކެެވެ.\nބެންޔޫއަކީ މަޑުމައިތިރި، އެހެން މީހުންނާ ތަފާތު މިޒާޖެއްގެ މީހެކެވެ. އޭނާވަނީ މަޝްހޫރު ހާވާރޑް ޔުނިވަރސިޓީއަށް މަތީ ތަޢުލީމު ހޯދަން ދިޔުމަށް ފަހުވެސް އެއް ސެމެސްޓަރ އަށް ފަހު ކިޔެވުން ދޫކޮށްލައިފައެވެ.\nބެންއަށް ލިބުނު މުއްސަނދިކަމުގެ އަސްލަކީ ބިޓްކޮއިންނެވެ. އޭނާ މީގެ އަހަރުތަކެއް ކުރިން ބިޓް ކޮއިން ގަތުމަށްފަހު، މިހާރު އޭގެ އަގުއަރައިގެން ދިޔުމުގެ ސަަބަބުން އޭނާ ވަނީ މުއްސަނދިވެފައެވެ. މީގެ ދުވަސްތަކެއް ކުރިން އޭނާވަނީ މިލިޔަނަރަކަށް ވެފައެވެ. އޭނާއަށް ލިބުނު މިމުއްސަނދިކަމާއިއެކު އޭނާގެ އަމިއްލަ ނަފްސަށް ވައުދެއް ވިއެވެ. ބެން ވައުދުވީ މަގުމަތިން ފެންނަ ކޮންމެ ގެދޮރުނެތް ނިކަމެއްޗަކަށް ވެސް5ޑޮލަރު ދިނުމަށެވެ. އެކަން މިއަދާއި ހަމަޔަށް ވެސް ބެން ކުރަމުން ގެންދެއެވެ. އޭގެ އިތުރުން އޭނާވަނީ އޭނާގެ ރައްޓެއްސަކަށް ވޭނެއް ގަނެދީ، އަވައްޓެރިއެއްގެ ގޮތުގައި އުޅުމަށް ގެނެސްފައެވެ.\nމިހާ ހިސާބުން އުފެދެނީ އެންމެ ބޮޑު ސުވާލެވެ. މިހާ މުއްސަނދިވީ އިރުވެސް ވޭނެއްގެ ތެރޭގައި އޭނާ ދިރިއުޅެނީ ކީއްވެބާއެެވެ؟ މިސުވާލުގެ ޖަވާބުވެސް ބެންވަނީ އޭނާގެ އިންޓަރވިއުއެއްގައި ދީފައެވެ.\nބެން ބުނި ގޮތުގައި ބެން އެއުޅަނދުގެ ތެރޭގައި ދިރިއުޅުނު3އަހަރުގެ ތެރޭގައި އޭނާ އެއްކުރި ބައި ލައްކަ ޑޮލަރުން އޭނާ ވަނީ ކެނެޑާއިން ބޮޑު ރަށެއް ގަނެފައެވެ. އަދި އޭނާވަނީ އޭނާގެ ފުރަތަމަ އަނބިމީހައާއި އެކު ދުނިޔޭގެ ހަތް ބައްރަށް ދަތުރު ކޮށްފައެވެ. އަދި އޭނާގެ މިހާރުގެ ދިރިއުޅުމުގައި ކައިއުޅެނީ ހަމައެކެނި ދަޅުގައި ބަންދުކޮށްފައި ހުންނަ ކާނާއެވެ.\nބެންގެ ދިރިއުޅުމުން ފާހަގަ ކޮށްލެވޭ އަނެއް ކަމަކީ، އޭނާއަކީ އޭނާގެ މުދަލުން ވައްކަން ކުރަން މަސައްކަތްކުރާ އެންމެންގެ ކުޅަދާނަ ދުޝްމަނެކެވެ. އޭނާއަތުން ވަގަށް ނަގާ ކޮންމެ އެއްޗެއްވެސް އަމިއްލައަށް ހޯދައި، ވަގުން ފުލުހުންނާއި ހަވާލުކުރެއެވެ.\nބެންއަކީ އާއްމު އިންސާނަކާ ވަރަށްވެސް ތަފާތު މީހެކެވެ. އާދައިގެ ދިރިއުޅުމެއް އުޅުމަކީ ދިރިއުޅުމުގައި ކުރިއަރައިދާން ވަރަށްވެސް މުހިންމު ކަމެއްކަން ބެންގެ ދިރިއުޅުމުން ހާމަވެގެން ދެއެވެ.


ނިއު ރޭޑިއަންޓް ނެތި ފުޓްބޯޅަ ސީޒަން ފަށަނީ! - Maldives Football\nމިދިޔަ އަހަރުގެ ޕްރިމިއާ ލީގުގައި ފޯކައިދޫ އާއި ދެކޮޅަށް ނިއު ކުޅުނު މެޗް ފެށުމުގެ ކުރިން (ފޮޓޯ: އިބްރާހިމް ފާއިދު)\nނިއު ރޭޑިއަންޓް ނެތި ފުޓްބޯޅަ ސީޒަން ފަށަނީ!\nއެމްއެފް ނިއުސް17 މޭ 2019 15:11\nރާއްޖޭގައި އޮތް އެންމެ ކާމިޔާބު އަދި އެންމެ ސަޕޯޓަރުން ގިނަ ކްލަބަކީ ނިއު ރޭޑިއންޓް ސްޕޯޓްސް ކްލަބެވެ.\n1979 ވަނަ އަހަރުގެ އޮގަސްޓް މަހުގެ 19 ވަނަ ދުވަހު އުފެދުނު ކްލަބަކީ ރާއްޖޭގައި މިހާތަނަށް ބޭއްވި ހުރިހާ ފުޓްބޯޅަ މުބާރާތެއްގެ ތަށި ކާމިޔާބުކޮށްފައިވާ ކްލަބެކެވެ. އަދި އެންމެ ގިނަ ތަށި ހޯދާފައިވާ ކްލަބަކީ ވެސް ނިއު ރޭޑިއަންޓެވެ. އެގެ ތެރެއިންވެސް 2005 ވަނަ އަހަރުގެ އޭއެފްސީ ކަޕްގެ ސެމީ ފައިނަލަށް ދަތުރު ކުރުމަކީ ރާއްޖޭގެ ކްލަބަކަށް ސަރަހައްދީ ފުޓްބޯޅަ މުބާރާތެގައި މިހާތަނަށް ހޯދުނު އެންމެ ބޮޑު ކާމިޔާބީވެސްމެ އެވެ.\nނަމަވެސް ކުރިއަށް އޮތް 2019/2020 ވަނަ އަހަރުގެ ފުޓްބޯޅަ ސީޒަނުގައި އަދި މިހާތަނަށް ފެންނަން އޮތް ގޮތުން ނިއު ރޭޑިއަންޓް ފެނުމަކީ ދުރު ކަމެކެވެ. ހަމަ ޔަގީނުންވެސް ދިވެހި ފުޓްބޯޅައަށް ލޯބިކުރާ ގިނަ ފަރާތްތަކަކަށް މިއީ ހިތްދަތި ކަމެކެވެ. އަދި ރާއްޖޭގެ އެންމެ ކާމިޔާބު ކްލަބް ނެތި ފުޓްބޯޅަ ސީޒަން ކުރިއަށް ގެންދިއުމަކީ ފުޓްބޯޅަ މުބާރާތްތަކަށް ލިބިގެންދާނެ އުނިކަމެއް ކަމަށް ބައެއް ފަރާތްތަކުން ބުނެއެވެ.\nނިއު ރޭޑިއަންޓަށް ފުރުސަތު ގެއްލުން\nއަދި މީގެ އިތުރުން މިދިޔަ ދެ އަހަރެއްހާ ދުވަހުގެ ތެރޭގައި ނިއު ރޭޑިއަންޓަށް ކުޅުނު ބިދޭސީ ކޯޗުންނާއި ގިނަ ކުޅުންތެރިންތަކެއް ވަނީ މުސާރައިގެ މައްސަލަ ފީފާއަށް ހުށައަޅާފައެވެ. އަދި އޭގެ ތެރެއިން ތިން މައްސަލައެއް ފީފާއިން ވަނީ ނިންމާފައެވެ. އެގޮތުން އެ ޓީމަށް ކުޅުނު އަފްޣާނިސްތާނުގެ ކުރީގެ ކެޕްޓަން އަމީރީގެ މައްސަލަ ނިންމުމަށްފަހު ފީފާއިން ނިއު ރޭޑިއަންޓަށް އަންގާފައިވަނީ 30 ދުވަހުގެ ތެރޭގައި ފައިސާ ނުދައްކައިފިނަމަ ތިން ސީޒަނަށް ކުޅުންތެރިންގެ ޓްރާންސްފަރ ބާޒާރުގައި ހަރަކާތްތެރިނުވެވޭނެކަމަށެވެ.\nއެހެންކަމުން ނިއު ރޭޑިއަންޓުން ކުޅުންތެރިންނަށް ދޭންޖެހޭ މުސާރަ ދިން ނަމަވެސް އެކްސްޓްރާ އޯޑިނަރީ ކޮންގްރެސް އެއް ބާއްވާ ނިއު ރޭޑިއަންޓްގެ ސަސްޕެންޝަން އުވާލައިގެން ނޫން ގޮތަކަށް އެ ކްލަބަށް ފުޓްބޯޅައިގެ ކަމެއްގައި ދެން ހަރަކާތްތެރިއެއް ނުވެވޭނެވެ.\nނިއުގެ ބަދަލުގައި ޓީމެއް ހިމެނިދާނެ ތޯ!؟\nއެފްއޭއެމްގެ އަސާސީ ގަވާއިދުގައިވާ ގޮތުން ކްލަބެއް ރެލިގޭޓްވުން ނުވަތަ ކްލަބެއް ބައިވެރި ނުވެއްޖެނަމަ އެ ޖާގަ ހަމަޖެހިފައިވާ އުސޫލުގެ ތެރެއިން އެހެން ކްލަބަކަށް ދެވިދާނެއެވެ. ނަމަވެސް ނިއުގެ މައްސަލަ އޮތީ މުޅިން ތަފާތުކޮށެވެ. އެގޮތުން މިސާލަކަށް އެފްއޭއެމް އިން އެހެން ކްލަބަކަށް އެ ފުރުސަތު ދީފައިވަނިކޮށް ނިއުއިން ކުޅުންތެރިންގެ މުސާރަ ހަލާސްކޮށް އެކްސްޓްރާ އޯޑިނަރީ ކޮޮންގްރެސްއެއް ބާއްވާ ސަސްޕެންޝަން އުވާލައިފިނަމަ އެ ކްލަބަށް މުބާރާތްތަކުގައި ވާދަކުރުމުގެ ހައްގު ލިބިގެންދާނެއެވެ.


"Mandela Rules" Ge Dhivehi Tharujamaa Corrections Aa Havaalu Koffi | Hathaavees\nސެޕްޓެމްބަރު 18, 2020 ހަތާވީސް އޮންލައިން\nމަންޑޭލާ ރޫލްސްގެ ދިވެހި ތަރުޖަމާ ކަރެކްޝަނާ ހަވާލު ކުރުމުގެ ރަސްމިއްޔާތުގެ ތެރެއިން --\nޖަލުތަކުގައި ހުންނަންވާ އެންމެ ދަށް މިންގަނޑުގެ ގޮތުގައި އދ. އިން ކަނޑައަޅާފައިވާ "މަންޑޭލާ ރޫލްސް" ދިވެހި ބަހަށް ތަރުޖަމާ ކޮށްފައިވާ ފޮތް މޯލްޑިވްސް ކަރެކްޝަނަލް ސާވިސް އަށް ހަވާލުކޮށްފިއެވެ.\nސަތޭކަ ބާވީސް ޤާޢިދާގެ މައްޗަށް އެކުލެވޭ "ދި ނެލްސަން މަންޑޭލާ ރޫލްސް" ގެ ދިވެހި ތަރުޖަމާގައި އަސާސީ މަބްދައުތަކާއި، ޤައިދީންގެ ފައިލްތައް ބަލަހައްޓާނެ ގޮތާއި، ޤައިދީން ގިންތިކުރާނެ ގޮތްތަކާއި، ގޮޅިތަކުގައި ޤައިދީން ބައިތިއްބަން ޖެހޭނެ ގޮތްވެސް ބަޔާންކޮށްފައިވެއެވެ.\nޖަލު ގޮޅިތައް ހުންނަންޖެހޭނެ ގޮތާއި، ސާފްތާހިރުކަން ދެމެހެއްޓުމަށް ފޯރުކޮށްދޭންޖެހޭ ޚިދުމަތްތަކުގެ ވާހަކަވެސް މި ފޮތުގައި ސާފުކޮށް ބަޔާންކޮށްފައިވެއެވެ. އަންނައުނު ފޯރުކޮށްދިނުމާއި، ކެއިންބުއިން ފަދަ އަސާސީ ކަންކަން ފަހިވެފައި އޮންނަންވާނެ ގޮތްވެސް މި ފޮތުގައި ބަޔާންކޮށްފައިވެއެވެ. މީގެއިތުރުން ކަސްރަތާއި، ކުޅިވަރު ކުޅުމުގެ އިންތިޒާމް ހަމަޖެހިފައި އޮންނަންވާނެ ގޮތާއި، ޞިއްޙީ ޚިދުމަތްތައް ލިބިދެވޭނެ ހަމަތައްވެސް ބަޔާންކޮށްފައިވާ މި ފޮތުގައި ގޮޅިތައް ބަލާ ފާސްކުރުމާއި، ޤައިދީންނާ މުޢާމަލާތްކުރުމުގެ ހަމަތައްވެސް ބަޔާންކޮށްފައިވެއެވެ. މީގެއިތުރުން ޖަލު މުވައްޒަފުން އަމަލުތައް ބަހައްޓަންޖެހޭ ގޮތްތައްވެސް ވަނީ ބަޔާންކޮށްފައެވެ.\nދިވެހިރާއްޖޭގެ ޖަލުތަކުގައިވެސް އަމަލުކުރާ އެންމެ ދަށްމިންގަނޑަކީ "މަންޑޭލާ ރޫލްސްކަމުގައި" ހެދުމަކީ ރައީސް އިބްރާހީމް މުހައްމަދު ސޯލިހުގެ މުހިއްމު ވައުދެކެވެ. ރައީސް ސޯލިހު ރައީސުލްޖުމްހޫރިއްޔާކަމުގެ ހުވާކުރެއްވުމަށްފަހު ދެއްވި ފުރަތަމަ ރިޔާސީ ބަޔާނުގައިވެސް އެކަން ވަނީ ފާހަގަކުރައްވާފައެވެ. އެމަނިކުފާން ވިދާޅުވެފައިވަނީ ޖަލު ބަންދުގައި ހުއްޓަސް، އެއްވެސް މީހެއްގެ ސިޔާސީ ހައްޤުތަކާއި، އިންސާނީ ކަރާމާތް ނަގާލުމަކީ ޤަބޫލުކުރައްވާ ކަމެއް ނޫން ކަމަށެވެ.\n"ޤައިދީންގެ އަސާސީ ހައްޤުތައް ކަށަވަރުކޮށްދިނުމުގެ ގޮތުން އދ.ގެ "މަންޑޭލާ ރޫލްސް"ގެ މިންގަނޑަށް ޖަލުތަކުގެ ކަންތައް އިންތިޒާމްކުރުމުގެ މަސައްކަތް މިހާރުވާނީ ފަށާފައި" ރިޔާސީ ބަޔާނުގައި ރައީސުލްޖުމްހޫރިއްޔާ ވިދާޅުވިއެވެ.\nއެމިންގަނޑަށް ރާއްޖޭގެ ޖަލުތަކުގެ ކަންކަން ގެންދިއުމަކީ ހޯމް މިނިސްޓަރު ޢިމްރާން ޢަބްދުﷲ މިދިޔަ މުއްދަތުގެ ތެރޭގައި އެންމެބޮޑު އިސްކަމެއް ދެއްވި އެއް މަސައްކަތް ކަމަށް ހޯމް މިނިސްޓްރީން ވަނީ ފާހަގަކޮށްފައެވެ. އެގޮތުން "މަންޑޭލާ ރޫލްސް" ދިވެހި ބަހަށް ތަރުޖަމާ ކުރައްވާ، ޖަލުތައް ބަލަހައްޓާ އޮފިސަރުން ތަމްރީނު ކުރެއްވުމަށް ޚާއްޞަ އިސްކަމެއް ހޯމް މިނިސްޓަރު އިމްރާން ދެއްވާފައިވާ ކަމަށް އެ މިނިސްޓްރީން ބުނެއެވެ. ކުރިއަށް އޮތްތަނުގައި މަންޑޭލާ ރޫލްސްއަށް ހުރިހާ އޮފިސަރުން އަހުލުވެރިކުރުމަށް ޚާއްޞަ މަސައްކަތްތަކެއް ކުރާނެ ކަމަށް ހޯމް މިނިސްޓްރީން ބުންޏެވެ.\nނެލްސަން މަންޑޭލާ ރޫލްސް ދިވެހި ބަހަށް ތަރުޖަމާކޮށްފައި ވަނީ ހޯމް މިނިސްޓްރީ އާއި ޔޫއެންއޯޑީސީ ގުޅިގެންނެވެ.\nޖަލުތަކުގައި ހުންނަންވާ ކަމަށް އދ އިން ބަލައިގަންނަ އެންމެ ދަށް މިންގަނޑު ފުރަތަމަ ފަހަރަށް އެކުލަވާލީ 1957 ވަނަ އަހަރު އދ ގެ އިކޮނޮމިކް އެންޑް ސޯޝަލް ކައުންސިލްގެ ޤަރާރަކުންނެވެ. ނަމަވެސް ޒަމާނާ ގުޅޭގޮތަށް އެ މިންގަނޑު ރިވައިސް ކުރުމަށްފަހު "މަންޑޭލާ ރޫލްސް"ގެ ނަމުގައި އެ މިންގަނޑު އދ ގެ އާންމު މަޖިލީހުން އެޑަޕްޓް ކޮށްފައިވަނީ 17 ޑިސެމްބަރ 2015 ގައެވެ. އދ ގެ، މަސްތުވާތަކެއްޗާއި ރާވައިގެންހިންގާ ބޮޑެތި ކުށްތަކާ ގުޅޭ އޮފީސް، ޔުނައިޓެޑް ނޭޝަންސް އޮފީސް އޮން ޑްރަގްސް އެންޑް ކްރައިމް (ޔޫއެންއޯޑީސީ) އަކީ މަންޑޭލާ ރޫލްސް އާ ގުޅޭ ކަންކަމަށް ޒިންމާވާ އދ ގެ އޮފީހެވެ.\nPrevious ރާއްޖެ އަންނަ ބޭރުގެ ފްލައިޓުތައް އިތުރުވާން ފަށައިފި\nNext 15 ދުވަހުގެ ތެރޭގައި ކަރަންޓީން ފެސިލިޓީއެއް އަޅަން ހަވާލުކުރީ އުސޫލުގެ ތެރެއިން: ފިނޭންސް


Market golhithakuge veringe sity eh Male ge mayor ah\nދަތުރުވެރިންގެ މާރުކޭޓުގެ ގޮޅިތަކުގެ ވެރިން މުއިއްޒުއާ ހަވާލުކުރި ސިޓީ\nމާލޭގެ މޭޔަރު ޑރ. މުހައްމަދު މުއިއްޒަށް މާލޭގެ ދަތުރުވެރިންގެ މާރުކޭޓުގައި ގޮޅިތައް ހިންގާ ގޮޅިތަކުގެ ވެރިންގެ ފަރާތުން ސިޓީއެއް ހަވާލުކޮށްފި އެވެ.\nމޭޔަރަށް މިސިޓީ ހަވާލުކުރެއްވީ މާލޭގެ އުތުރު ފަރާތުގައިވާ ދަތުރުވެރިންގެ މާރުކޭޓާއި ލޯކަލް މާރުކޭޓާއި މަސްވެރިންގެ މާރުކޭޓުގެ ހާލަތު ހުރި ގޮތް ބަލައިލުމަށް މުއިއްޒު މިއަދު މާރުކޭޓަށް ކުރެއްވި ޒިޔާރާތުގައި ދަތުރުވެރިންގެ މާރުކޭޓަށް ޒިޔާރަތް ކުރެއްވުމުންނެވެ.\nމިސިޓީ މުއިއްޒުއާ ހަވާލުކުރުމަށްޓަކައި ގޮޅިއެއްގެ ކުރިމަތީގައި ހަރުކޮށްފައި ހުރީ މުއިއްޒުއަށް ފެންނަ ގޮތަށެވެ. މުއިއްޒު ވަނީ ސިޓީ ވިދާޅުވެފަ އެވެ. އަދި ސިޓީގައި ފާހަގަކޮށްފައިވާ ކަންބޮޑުވުމަށް ހައްލެއް ހޯއްދަވައިދެއްވުމަށް މަސައްކަތް ކުރައްވާނެ ކަމުގެ ޔަގީންކަން ވެސް ދެއްވެވި އެވެ.\nސިޓީގައި މައިގަނޑު ގޮތެއްގައި ފާހަގަކޮށްފައިވާ މައްސަލަ އަކީ ލޯކަލް މާރުކޭޓުގެ ގޮޅިތަކަށް ވުރެ ދަތުރުވެރިންގެ މާރުކޭޓުގެ ގޮޅިތައް ކުޑަވި ނަމަވެސް ދެ މާރުކޭޓުގެ ގޮޅިތަކަށް ވެސް އެއްވަރެއްގެ ކުއްޔެއް ދައްކަންޖެހޭ މައްސަލަ އެވެ.\nމާލޭގެ މޭޔަރު ޑރ. މުހައްމަދު މުއިއްޒު މިއަދު ދަތުރުވެރިންގެ މާރުކޭޓު ގޮޅިއަކަށް ޒިޔާރަތްކުރައްވާ ގޮޅިއެއްްގެ ވެރިޔަކާ ވާހަކަދައްކަވަނީ\nމާރުކޭޓު ގޮޅިތަކަށް ކުލީގެ ގޮތުގައި މަހަކު ދައްކަންޖެހެނީ 2،150 ރުފިޔާ އެވެ.\n"ވީމާ މިފަދަ ތަފާތުތަކަށް މަނިކުފާނު ބަދަލު ގެންނަވާނެ ކަމަށް ދެކެމެވެ. ބޮޑު ގޮޅިއަށް ކުޑަގޮޅިއަށް ފައިސާ އެއްވަރު. ދަތުރުވެރިންގެ މާރުކޭޓް ގޮޅި ބޮޑުކުރުމާއި ގޮޅިއަށް ފީގެ ގޮތުގައި ނަގާ ފައިސާ ކުޑަކުރުމާއި މިދުވަސްވަރު މީހުންގެ ހާލަތަށް ބެއްލެވުން މުހިއްމު." ސިޓީގައިވެ އެވެ.\nމުއިއްޒު މާލޭގެ މޭޔަރު ކަމާ ހަވާލުވެވަޑައިގަތުމަށްފަހު އެންމެ ފުރަތަމަ ނިންމި ނިންމުންތަކުގެ ތެރޭގައި މާލޭގައި ދުއްވާ ކާރުތައް ޕާކް ކުރުމަށް ހާއްސަކޮށްފައިވާ ޖާގަތަކަށް ކުލީގެ ގޮތުގައި ކުރިން ނަގަމުން އައި 3،000 ރުފިޔާ 750 ރުފިޔާ އަށް ކުޑަކުރަން ވަނީ ނިންމާފަ އެވެ.\nމި ނިންމުމަށް އިޝާރާތްކޮށް ދަތުރުވެރިންގެ މާރުކޭޓުގެ ގޮޅިތަކުގެ ވެރިންގެ ސިޓީގައި ބުނެފައިވަނީ މާރުކޭޓުގެ ގޮޅިތަކުގެ ވެރިންގެ ހާލު މާބޮޑު ކަމަށެވެ. އެހެންކަމުން ގޮޅިތަކުގެ ކުލި ކުޑަކޮށްދިނުމަށް އެމީހުން ވަނީ މުއިއްޒުއަށް ހުށަހަޅާފަ އެވެ.\nޑރ. މުހައްމަދު މުއިއްޒު މާލޭ ސިޓީ ލޯކަލް މާރުކޭޓް + މާލޭ ސިޓީ ކައުންސިލް


"Loabi libeynee loabi dhineema, hifehetteema annaany rulhi"\n"ލޯބި ލިބޭނީ ލޯބި ދިނީމަ، ހިފެހެއްޓީމަ އަންނާނީ ރުޅި"\nރައީސް ނަޝީދު ވިދާޅުވީ ރާއްޖޭގެ ތަރައްގީ ގުޅިފައި އޮތީ ލާމަރުކަޒީ ނިޒާމާއި ކަމަށް\nތަރައްގީގެ ތަބީއީ ސިފައަކީ ހެދިފޯދުން ކަމަށް ވިދާޅުވި\nރައީސް ނަޝީދު ވިދާޅުވީ ކޮންމެ ދަތުރެއްގައިވެސް ދޮރުން ދޮރަށް ހިނގަނީ ވަޒީފާ ނެތް މީހާ ހޯދުމުގެ ބޭނުމުގައި\nކ. މާލެ | 14 ޖެނުއަރީ 2020 | އަންގާރަ 10:33 | 25,458\nރައްޔިތުންގެ މަޖިލީހުގެ ރައީސް އަދި އެމްޑީޕީގެ ރައީސް މުހައްމަދު ނަޝީދު ހަނިމާދޫގައި ވާހަކަދައްކަވަނީ - ޔޫސުފް ސޮފްވާން ރަޝީދު\nބާރުތައް މަރުކަޒުކޮށްގެން ގައުމެއް ތަރައްގީއެއް ނުވާނެ ކަމަށާއި ގައުމެއް ތަރައްގީވާނީ ބާރުތައް ދޫކޮށްގެން ކަމަށް ރައްޔިތުންގެ މަޖިލީހުގެ ރައީސް އަދި ސަރުކާރު ހިންގާ ކޯލިޝަންގެ މައި ޕާޓީ, އެމްޑީޕީގެ ރައީސް، ރައީސް މުހައްމަދު ނަޝީދު ވިދާޅުވެއްޖެއެވެ.\nކުރިއަށް އޮތް ލޯކަލް ކައުންސިލް އިންތިޚާބަށް ކެމްޕެއިނަށް އެމްޑީޕީން ތިލަދުންމައްޗަށް ކުރާ ދަތުރުގައި، ހދ.ހަނިމާދޫގައި ވާހަކަދައްކަވަމުން އެމަނިކުފާނު ވިދާޅުވީ މުޅި ރާއްޖޭގެ ތަރައްގީއާ ގުޅިފައިއޮތީ ލާމަރުކަޒީ ނިޒާމާއި ކަމަށެވެ. ބާރުތައް މަރުކަޒު ކޮށްގެން ތަރައްގީއެއް ނާންނާނެ ކަމަށް ވިދާޅުވެ ރައީސް ނަޝީދު ވިދާޅުވީ ތަރައްގީގެ ހަމަޔަކީ އަދި ތަރައްގީގެ ތަބީއީ ސިފައަކީ ހެދިފޯދުން ކަމަށެވެ. އަދި ހެދިފޯދޭނީ ދޫކޮށްގެން ކަމަށް އެމަނިކުފާނު ވިދާޅުވި އެވެ.\nމި ރަށްރަށުގެ ތަރައްގީ ގުޅިފައި އޮތީ ލާމަރުކަޒީ ނިޒާމާ، މުޅި ރާއްޖޭގެ ތަރައްގީ ގުޅިފައި އޮތީ ލާމަރުކަޒީ ނިޒާމާ. ގައުމެއް ތަރައްގީ ވިޔަ އެއް ނުދާނެ އޮބަހައްޓާއިގެނެއް. ބާރުތައް މަރުކަޒު ކޮށްގެން. މާލޭގައި ހިފަހައްޓައިގެނެއް ގައުމެއް ތަރައްގީއެއް ނުވާނެ. ތަރައްގީގެ ހަމަޔަކީ ތަރައްގީގެ އުސޫލަކީ، ތަރައްގީގެ ތޮބީއީ ސިފައަކީ ހެދިފޯދުން. ދޫކޮށްލީމާ ހެދިފޯދޭނީ. އެއީ ދިވެހި ރައްޔިތުންގެ ޑިމޮކްރެޓިކް ޕާޓީ އަބަދުވެސް ގަބޫލު ކުރާ ކަމެއް. ލޯބި ލިބޭނީ ލޯބި ދިނީމަ. ހިފެހެއްޓީމަ އަންނާނީ ރުޅި. ދޫކުރީމާ އިންސާނާގެ މުޅި ވަރު އެ މުޖްތަމައު އަކަށް ފެނިގެންދޭ. އޭނާ ބިނާ ކުރާ މިންވަރާއި އޭނާ އުފައްދާ މިންވަރާއި އޭނާގެ މުޅި ހަޔާތް، އޭނާ ކުރިއަށް ދާގޮތް ބަޔާން ކުރަނީ އެ މުޖްތަމައު، އެ ގައުމު ބިނާ ވެގެންދާނެ ގޮތަށް.\nމީގެއިތުރުން އެމަނިކުފާނު ވިދާޅުވީ ކޮންމެ ދަތުރެއްގައިވެސް ދޮރުން ދޮރަށް ހިނގަނީ ވަޒީފާ ނެތް މީހާ ހޯދުމުގެ ބޭނުމުގައި ކަމަށެވެ. އަދި މި ކައުންސިލް އިންތިހާބުގައި ވާނެ ވައުދަކީ އެމީހާއަށް ލުއި ފަސޭހަތަކެއް ހޯދައި ދިނުން ކަމަށެވެ.\nއަޅުގަނޑުމެން މިރަށަށް އައިސް މި ރަށުގައި ތިބި ވަޒީފާ ނެތް މީހުން ހޯދަން. އަޅުގަނޑުމެންނަށް އިނގޭ ކޮންމެ ރަށެއްގައި ވަޒީފާގައި އުޅޭ އަދަދު. އަޅުގަނޑުމެމްނަށް އިނގޭ ކޮންމެ ރަށެއްގައި ވެސް ވަޒީފާގެ އުމުރުގައި ތިބި މީހުންގެ އަދަދު. އެހެންވީމާ އަޅުގަނޑުމެންނަށް އިނގޭ ވަޒީފާ ނެތް މީހުންނަކީ ކޮބާކަން. ދޮރުން ދޮރަށް ހިނގަނީ އެމީހާ ހޯދަން. އަޅުގަނޑުމެން މިއަންނަނީ އެމީހާ ހޯދައިގެން. އަޅުގަނޑުމެންނަށް އެމީހާ އިނގޭ. އޭނާގެ އާއިލާވެސް އިނގޭ. އޭނާގެ މުޅި ހަޔާތް އަޅުގަނޑުމެން ދަންނަން. އަޅުގަނޑުމެން މި އިންތިހާބުގައި ވައުދުވާނީ އޭނާގެ ހަޔާތައް ލުޔެއް ގެނައުމަށް.\n2020 ވަނަ އަހަރު ކައުންސިލްތަކަށް ލިބޭ ބަޖެޓު ބޮޑުކަން ފާހަގަކުރައްވާ ރައީސް ނަޝީދު ވިދާޅުވީ މީގެ ކުރީގައި ރަށެއްގެ ކައުންސިލަށް ލިބުނު އެއްޗެއްގެ ހަ ގުނަ އިތުރަށް ލިބިގެންދާނެ ކަމަށެވެ. އަދި އޭގެ ބޭނުމަކީ ރާއްޖޭގެ ރައްޔިތުންނަށް ތަނަވަސް މުސްތަގުބަލެއް ހޯދައިދީ، އަމިއްލަ ފައިމައްޗަށް ތެދުވެވޭނެ ގޮތްތަކަކާއި ސިޔާސަތުތަކެއް އެކުލަވާލުން ކަމަށެވެ.


ޗައިނާއިން ރާއްޖެއައި ދިވެއްސަކު ކަރަންޓީން ކޮށްފި – Dhen.mv\nޗައިނާއިން ރާއްޖެއައި ދިވެއްސަކު ކަރަންޓީން ކޮށްފި\nޗައިނާއިން ފުރައިގެން އެނބުރި ރާއްޖެ އައި ދިވެއްސަކު ކަރަންޓީން ކުރުމުގެ މަސައްކަތް ފަށައިފިއެވެ.\nހެލްތު ޕްރޮޓެކްޝަން އެޖެންސީ(އެޗްޕީއޭ) އިން ބުނީ ރައްކާތެރިކަމުގެ ގޮތުން އަމަލު ކުރަމުންދާ އުޞޫލުގެ ދަށުން، ޗައިނާއިން ފުރައިގެން މިއަދު ހެނދުނު އެނބުރި ރާއްޖެ އައި ދިވެއްސަކު، 14 ދުވަހުގެ މުއްދަތަކަށް ކަރަންޓީން ކުރުމުގެ މަސައްކަތްތައް ކުރެވެމުންދާ ކަމަށެވެ.\nމީގެ އިތުރުން މިއަދު އެޗްޕީއޭއިން ވަނީ އިޓަލީ ވިލާތުގެ ރޯމްއިން ފުރައިގެން މިއަދު ހެނދުނު އެނބުރި ރާއްޖެ އައި ދެ ދިވެހިން، 14 ދުވަހުގެ މުއްދަތަކަށް ކަރަންޓީން ކޮށްފައިވާ ކަމަށް ބުނެފައެވެ.\nޗައިނާގެ ވޫހާން ސިޓީން ފެތުރެން ފެށި ކޮރޯނާވައިރަހަށް ރާއްޖެއިން ވަނީ އަށް ބިދޭސީއަކު ޕޮޒިޓިވް ވެފައެވެ. މި ބައްޔަށް ޕޮޒިޓިވްވި އަށް މީހުންނަކީ ކުރެއްދޫ ރިސޯޓުގެ ހަތަރު މީހަކާއި، ބަތަލާ އައިލޭންޑް ރިސޯޓުގައި ތިބި ދެ ފަތުރުވެރިނާއި ކުރަމަތި ރިސޯޓުގެ ދެ ބިދޭސީންނެވެ.\nމީގެ އިތުރުން ތިން ރިސޯޓަކަށް އަރައި ފޭބުން މިހާރު ވަނީ މަނާކޮށްފައެވެ. އެއީ ކުރެއްދޫ އައިލެންޑް ރިސޯޓް، ސޭންޑީޒް ބަތަލާ އައިލެންޑް އަދި ކުރަމަތި މޯލްޑިވްސް އެވެ.


Gulhunthah badhahikuran Coca Cola ge shareacoke Maldives campaign fashaifi | Mihaaru\nކޮކާ ކޯލާގެ ޝެއާ އަ ކޯކް މޯލްޑިވްސްގެ ކެމްޕެއިން ފަށައިދިނުމަށްފަހު ގައުމީ ފުޓްބޯޅަ ޓީމުގެ ކެޕްޓަން އަކްރަމް (މ) އަދި ކޮކާ ކޯލާ ކުންފުނީގެ އިސްވެރިން ބައިވެރިވެވަޑައިގަންނަވަނީ.-- ފޮޓޯ: އަހުމަދު ނިޝާތު/ މިހާރު\nގުޅުންތައް ބަދަހިކުރަން ކޮކާ ކޯލާގެ "ޝެއާ އަ ކޯކް" ރާއްޖޭގައި ކެމްޕެއިން ފަށައިފި\n11 އޮކްޓޯބަރ 2018 - 16:29 1 comment\nއާޓް ގެލެރީގައި ބޭއްވި ރަސްމިއްޔާތެއްގައި، ކޮކާ ކޯލާއިން ދުނިޔޭގެ އެކި ގައުމުތަކުގައި ކުރިއަށްގެންދާ ކެމްޕެއިންގެ ރާއްޖޭގެ ހަރަކާތް ފައްޓަވައިދެއްވީ، މިދިޔަ މަހު ބަންގްލަދޭޝްގައި ބޭއްވި ސާފް ޗެމްޕިއަންޝިޕްގެ ޗެމްޕިއަންކަން ހޯދިި ރާއްޖޭގެ ގައުމީ ފުޓްބޯޅަ ޓީމުގެ ކެޕްޓަން އަކްރަމް އަބްދުލްޣަނީ އެވެ.\nޝެއާ އަ ކޯކުގެ މަގުސަދަކީ ހަޔާތުގެ މުހިއްމު ބައިވެރިންނާއެކު ކޮކާ ކޯލާ ހިއްސާކޮށް، އުފާވެރިކަން ގެނެސްދިނުމެވެ. އެ ކެމްޕެއިނާއެކު ފުޅީގެ ލޭބަލްގައި 16 ޓެގެއް ވަނީ ރާއްޖޭގައި ތައާރަފުކޮށްފަ އެވެ. އޭގެ ތެރޭގައި ބައްޕަ އާއި މަންމަ އާއި ގާތް ރަހުމަތްތެރިންގެ ނަން ހިމެނުމުގެ ފުރުސަތު ލިބެ އެވެ.\nސާފް ޗެމްޕިއަންޝިޕް ކާމިޔާބުކުރި ޓީމުގެ ކުޅުންތެރިންނަށް ހާއްސަކޮށްގެން "ޗެމްޕިއަންސް"ގެ ޓެގް ހާއްސަކޮށްފައިވެ އެވެ.\nއެ ރަސްމިއްޔާތުގައި ކޮކާ ކޯލާގެ ރީޖަނަލް މާކެޓިން މެނޭޖަރު އަމަރްނާތު ޑުޓަ ވިދާޅުވީ ޝެއާ އާ ކޯކް ކެމްޕެއިނަށް ދުނިޔޭގެ އެކި ގައުމުތަކުން ބޮޑު ތަރުހީބެއް ލިބިފައިވާ ކަމަށެވެ. އަދި އެ ކެމްޕެއިން ރާއްޖެއަށް ތައާރަފުކޮށް، ގާތް މީހުންނާއެކު ހާއްސަ ވަގުތުތައް ހިއްސާކުރެވޭނެ ކަމަށް އޭނާ ވިދާޅުވި އެވެ.\nޝެއާ އަ ކޯކް އެންމެ ފުރަތަމަ ލޯންޗުކުރީ 2011 ވަނަ އަހަރު އޮސްޓްރޭލިއާގަ އެވެ. އޭގެ ފަހުން ދުނިޔޭގެ ވަރަށް ގިނަ ގައުމުތަކުގައި އެ ކެމްޕެއިން ލޯންޗުކޮށްފައި ވެ އެވެ.


Lhaimagu bandharuge masakkaiy kuriyah\nޅައިމަގު ބަނދަރު ހެދުމުގެ މަސައްކަތް--\nޅައިމަގު ބަނދަރުގެ މަސައްކަތް ކުރިއަށް\n15 ފެބްރުއަރީ 2021 - 10:36:47\nށ. ޅައިމަގު ބަނދަރު މަޝްރޫއުގެ ތެރެއިން އަލަށް އިތުރުކުރެވޭ ސަރަހައްދު ފުންކުރުމުގެ މަސައްކަތުގެ 50 ޕަސަންޓު ވަނީ ނިމިފައި ކަމަށް މޯލްޑިވްސް ޓްރާންސްޕޯޓް އެންޑް ކޮންޓްރެކްޓިން ކޮމްޕެނީ (އެމްޓީސީސީ) އިން ބުނެފި އެވެ.\nއެމްޓީސީސީއިން ބުނީ ޅައިމަގު ބަނދަރު ތަރައްގީ ކުރުމުގެ މަޝްރޫއުގެ މަސައްކަތް ހަލުވިމިނެއްގައި ކުރިއަށްދާ ކަމަށެވެ. އެގޮތުން ބަނދަރަށް އަލަށް އިތުރުކުރެވޭ ސަރަހައްދު ފުންކުރުމުގެ މަސައްކަތުގެ 50 ޕަސަންޓު ވަނީ ނިންމާލާފަ އެވެ.\nއެ މަޝްރޫއުގެ ދަށުން 31،000 ކިއުބިކް މީޓަރުގެ ސަރަހައްދެއްގެ ބަނދަރު ފުންކުރުމާއި، 350 މީޓަރުގެ ސަރަހައްދެއްގައި ބޭރުތޮށި ލުމާއި، 500 މީޓަރުގެ ސަރަހައްދެއްގައި ރިވެޓްމެންޓް ޖެހުމާއި، ނެރު ބައްތި އާއި މަގުބައްތި ހަރުކުރުން ފަދަ މަސައްކަތްތައް ކުރާނެ އެވެ.\nޑިސެމްބަރު ހަތްވަނަ ދުވަހު ފަށާފައިވާ އެ މަޝްރޫއު، ޕްލޭނިން މިނިސްޓްރީން އެމްޓީސީސީ އާ ހަވާލުކޮށްފައި ވަނީ 56.3 މިލިއަން ރުފިޔާ އަށެވެ.


Thaketheege agu boduvumun e'thakethi baazaarah nere vikkumakee fafa boduvegenvaa kameh: Khuthubaa\nތަކެތީގެ އަގު ބޮޑުވުމުން، އެތަކެތި ބާޒާރަށް ނެރެ ވިއްކުމަކީ ފާފަ ބޮޑުވެގެންވާކަމެއް: ޚުޠުބާ\nކޯވިޑް-19އާއި ގުޅިގެން މުޅި ދުނިޔެއަށް ކުރިމަތިވެފައިވާ ބަލިމަޑުކަމެއްގައި ދަތިޙާލުގައި އުޅޭ މީހުންނަށް އެހީތެރިކަން ފޯރުކޮށްދޭން ޖެހޭ ވަގުތެއްގައި، ތަކެތީގެ އަގު ބޮޑުކުރުމަކީ ނިކަމެތީން އިތުރަށް ނިކަމެތިވެގެން ދާނެ ކަމެއްކަމަށް މިއަދުގެ ހުކުރު ޚުތުބާގައި ވިދާޅުވެއްޖެއެވެ. ރާއްޖޭގެ މީހުން ދިރިއުޅޭ ހުރިހާ ރަށެއްގައި މިއަދު ދެއްވި ހުކުރު ޚުޠުބާ ޚައްޞަކޮށްފައިވަނީ، މަކަރާއި ޙީލަތުން ދުރުހެލުވުމުގެ މައްޗަށެވެ.\nމިއަދުގެ ޚުޠުބާގައި ވިދާޅުވީ، ވިޔަފާރި ކުރުމުގެ ބޭނުމުގައި ގެންނަ ބައެއް ބާވަތް ބާވަތުގެ މުދަލުގައި ވަރަށް ބޮޑަށް އޮޅުވާލުމާއި، މަކަރު ހަދަމުންދާކަމުގެ ޝަކުވާގެ އަޑުތައް މުޖުތަމަޢުގައި ފެތުރެމުންދާކަމަށެވެ. މިއީ ބައެއް ވިޔަފާރި ވެރިން ކުރަމުންދާކަމެއްކަމަށާއި، ދުނިޔޭގެ ފެންވަރުގައި މަޝްހޫރު ބުރޭންޑު ތަކުގެ ކާބޯތަކެއްޗާއި، ހިފާގެންގުޅޭ ސާމާނާއި، އިލެކްޓްރޯނިކް ސާމާނާއި، ލޯޝަނާއި، ދޮންނަ ކުނޑީގެ ގޮތުގައި ބޭނުންކުރާ ބައެއް ބާވަތްތަކާއި، މިނޫނަސް ވަރަށް ގިނަ ބާވަތްތަކުގެ\nމުދާ ރާއްޖެއަށް އެތެރެކޮށް ވިއްކަމުންދާކަން ފާހަގަކުރައްވާ ޚުޠުބާގައި ވިދާޅުވީ، ބައެއް ވިޔަފާރިވެރިން އެމުދާ ވިއްކުމުގައި، މަކަރު ހަދައި، އޮޅުވާލުމުގެ ނިޔަތުގައި، އެއަށްވުރެ އަގުހެޔޮކޮށް ތައްޔާރުކޮށްފައިވާ ފެންވަރު ދަށް، އަދި އެއެއްޗެއް ބޭނުންކުރާ މީހަކަށް އެތައް ގެއްލުން ތަކެއް ލިބޭ މުދާ، ދުނިޔޭގައި މަޝްހޫރު، ކޮލިޓީ ރަނގަޅު ބުރޭންޑުތަކުގެ ނަމުގައި އުފައްދައިގެން އެތެރެކޮށް، ވިއްކަމުންދާކަމަށެވެ. މިއީ، މުދާ އުފައްދާ ފަރާތްތަކަށާއި، ގަންނަ ފަރާތްތަކަށް ގެއްލުން ލިބޭނެ ކަމެއްކަމަށާއި، އެގޮތަށް ވިޔަފާރި ކުރުމަކީ، މަކަރާއި، ހީލަތް ހަދައިގެން މީސްތަކުންނަށް އޮޅުވާލައިގެން ވިޔަފާރި ކުރުންކަމަށް ވިދާޅުވިއެވެ. މިކަމުގެ ސަބަބުން، ވިޔަފާރިވެރިންގެ މައްޗަށް މީސްތަކުންގެ ހިތްތަކުގައި އިތުބާރު ކުޑަވެގެންދާނެ ކަމެއްކަމަށްވެސް ޚުޠުބާގައި ވިދާޅުވިއެވެ.\nމުސްލިމް އަޚުންނޭވެ! ކޮންމެ މީހަކު ވެސް ބުރަ މަސައްކަތް ކޮށްގެން ހޯދާ ފައިސާއިން، ދިރިއުޅުމަށް ބޭނުންވާ ތަކެތި ގަންނަނީ، އެ ތަކެއްޗަކީ ފެންވަރު ރަގަޅު ތަކެތި ކަމަށް ހީކޮށްގެންނެވެ. ނަމަވެސް އެ ތަކެތީގެ ބޭނުންކުރަން ބަލާއިރު، އެއީ\nކުރެވޭ ވަރަށް ވުރެ ފެންވަރުދަށް، ނުވަތަ ގެއްލުންހުރި ތަކެއްޗަށް ވުމުން، އޭގެ ބޭނުން ނުކުރެވި، އެކަމަށް ޚަރަދު ކުރި ފައިސާ ބޭކާރުވެގެން ބައެއް ފަހަރު އެއިން ޞިއްޙީ ގެއްލުންތަކާ ވެސް ކުރިމަތިލާން ޖެހެއެވެ. މުސްލިމް އަޚުންނޭވެ! މުދަލާއި ތަނަވަސްކަން ހޯދުމަކީ، އިސްލާމްދީން މަނާކުރާ ކަމެއް ނޫނެވެ. އިސްލާމް ދީނަކީ، ހުއްދަ ކުރައްވާފައިވާ ގޮތަށް މަސައްކަތް އާމްދަނީ ހޯދުމަށް ހިތްވަރުދޭ ދީނެކެވެ. ތަރައްޤީ އާއި، ތަހުޒީބަށް އިސްކަންދޭ ދީނެކެވެ. މާތް ﷲ ވިޔަފާރި ހުއްދަ ކުރައްވައި، ރިބާ ޙަރާމް ކުރެއްވިއެވެ.\n– ހުކުރު ޚުޠުބާ\nޚުޠުބާގައި ވަނީ މަކަރުހަދައި، އޮޅުވާލުމަކީ ވަރަށް ބޮޑު ފާފައެއްކަމަށް ބަޔާންކޮށްފައެވެ. ކޮންމެ މީހަކުވެސް ދުންޔަވީ ޙަޔާތުގައި މަސައްކަތް ކުރަމުން ދަނީ އުޚުރަވީ ޙަޔާތުގެ ބާއްޖަވެރިކަން ހޯދުމަށްކަމަށާއި، ވިޔަފާރީގައި، މަކަރާއި ހީލަތުން އޮޅުވާލައިގެން، ވިޔަފާރިތަކުން ނާޖާއިޒު ފައިދާ ނަގަމުންދާއިރު އެކަމާ މެދު ކުޑަކޮށް ވެސް ވިސްނާލަންތޯ ޚިޠުބާގައި ސުވާލު ކުރެއްވިއެވެ. އަދި މާތް ﷲ ޙަރާމް ކުރައްވާފައިވާ އުޞޫލުތައް އިޚްތިޔާރުކޮށްގެން ހޯދާ ފައިސާ ހޭދަކުރަމުން ގެންދަނީ، ތިމާގެ އަމިއްލަ ނަފްސަށާއި، ލޯބިވާ އަނބިދަރިންނާއި، މައިންބަފައިންނާއި، ގާތްތިމާގެ މީހުންނަށް ނޫންތޯވެސް ސުވާލުކުރެއްވިއެވެ.\nމުސްލިމް އަޚުންނޭވެ! ބާޠިލު ގޮތުގައި މީސްތަކުންގެ މުދާ ކެއުމަކީ އިސްލާމް ދީނުގައި ޙަރާމް ކުރައްވާފައިވާ ކަމެކެވެ. މާތް ﷲ ވަޙީކުރައްވާފައި ވެއެވެ. “އޭ އީމާންވެއްޖެ މީސްތަކުންނޭވެ! ބާޠިލު ގޮތުގައި ތިޔަބައިމީހުންގެ މުދާތައް ތިޔަބައިމީހުންގެ މެދުގައި ނުވާށެވެ! އެހެނެއްކަމަކު، ތިޔަބައިމީހުންގެ ތެރެއިން ދެފަރާތުގެ ރުހުމުގެ މައްޗަށް އޮންނަ ވިޔަފާރިޔަކަށް ވުންމެނުވީއެވެ.” އެ އާޔަތުން ދޭހަވާ ގޮތުގައި ވިޔަފާރީގައި މަކަރު ހަދައި، އޮޅުވާލުމަކީ ބާޠިލު ގޮތުގައި މީސްތަކުންގެ މުދާ ކެއުން ކަމުގައި ހިމެނޭނެ އެވެ. މި އާޔަތުގައި މީސްތަކުންގެ މުދާ ބޭނުންކުރުން ހުއްދަވާނެ ގޮތްވެސް ބަޔާންކުރައްވާފައެވެ. އެއީ ދެފަރާތުގެ ރުހުމުގެ މައްޗަށް ކުރެވޭ ވިޔަފާރިއެވެ.\nމިއަދުގެ ޚުޠުބާގައި ވަނީ މީސްތަކުންނަށް ތަކެތި ގަތުމަށް ކޮންމެހެން ބޭނުންވާ ޙާލަތްތަކުގައި، މުދަލުގެ އަގު ބޮޑުކޮށްގެން ވިއްކުމަކީ، ވިޔަފާރި ހުއްދަ ކުރެވުނު ޝަރުޢީ މަޞްލަޙަތާ ފުށުއަރާ ކަމެއްކަމަށާއި، މުޅި ދުނިޔެއަށް ކުރިމަތިވެފައިވާ\nބަލިމަޑުކަމެއްގައި ދަތިޙާލުގައި މީސްތަކުން އުޅޭއިރު، އެހީތެރިކަން ފޯރުކޮށްދޭން ޖެހޭ ވަގުތެއްގައި، ތަކެތީގެ އަގު ބޮޑުކުރުމަކީ ނިކަމެތީން އިތުރަށް ނިކަމެތިވެގެން ދާނެކަމެއްކަމަށްވެސް ބަޔާންކުރައްވާފައެވެ. އަދި ވިޔަފާރި މުދަލުގެ އަގު ކަނޑައެޅުމުގައި، ވިއްކާމީހާއަށް މިނިވަންކަން ލިބިގެންވުމާއި، ވިއްކާ މުދަލުގެ ފައިދާލާނެ ވަކި މިންވަރެއް ކަނޑައެޅިފައެއް ނުވާކަމަށާއި، ނަމަވެސް އިސްލާމް ދީނުގެ ސަމާޙަތްތެރިކަމާއި ލުއިދިނުން ފަދަ ޝަރްޢީ އަދަބުތަކަށް ރިޢާޔަތް ކުރުމަކީ، ލާޒިމު ކަމެއްކަމަށް ބަޔާންކުރެއްވިއެވެ. މީގެ އިތުރުން މީސްތަކުންގެ މަޞްލަޙަތު އިސްކުރުމަކީ، ވިޔަފާރީގައި ﷲ ބަރަކާތް ލައްވާނޭ ކަމެއްކަމާއި މުދާ ޠާހިރު ކުރައްވައި އިތުރު ކުރައްވާނޭ ކަމެއްކަމަށްވެސް ޚުޠުބާގައި ވިދާޅުވިއެވެ.\nމުސްލިމް އަޚުންނޭވެ! އިޙްތިކާރު ކޮށްގެން ފައިދާ ހޯދުމަކީ އިސްލާމް ދީނުގައި ހުއްދަ ވެގެންވާ ކަމެއް ނޫނެވެ. އިޙްތިކާރު ކުރުމަކީ މީސްތަކުންނަށް ބޭނުންޖެހިފައިވާ މުދަލެއް ބާޒާރަށް ނުނެރެ، ހިފެހެއްޓުމަށްފަހު އެމުދަލުގެ އަގު ބޮޑުވުމުން\nބޮޑުވުމުން ބާޒާރަށް ނެރެ ބޮޑު އަގުގައި ވިއްކުމެވެ. މިފަދަ މުޢާމަލާތުގައި ގަނެވިއްކުމުގެ ޝަރުޠުތައް ފުރިހަމަ ވީނަމަވެސް އިޙްތިކާރު ކުރުމަކީ މާތް ނަބިއްޔާގެ ސުންނަތުން މަނާ ކުރައްވާފައިވާ މުޢާމަލާތެއް ކަން ކަށަވަރެވެ. ވަކީން ޚާއްޞަކޮށް ކޮއްތުގެ ގޮތުގައި މީސްތަކުން ބޭނުންކުރާ ބާވަތްތައް އިޙްތިކާރު ކުރުމުގެ ފާފަ ވަކިން ބޮޑުވެގެން ވެއެވެ.\n– ހުކުރު ޚުޠުބާގައި ވިދާޅުވިއެވެ.


Covid vaccine enmennah ves hiley libeyne: Raees | Mihaaru\nކޮވިޑް ވެކްސިން އެންމެންނަށް ވެސް ހިލޭ ލިބޭނެ: ރައީސް\nރައީސް އިބްރާހިމް މުހައްމަދު ސޯލިހު: ކޮވިޑް ވެކްސިން އެންމެންނަށް ވެސް ލިބޭނެ ކަމަށް ވިދާޅުވި\n03 ޑިސެމްބަރ 2020 - 19:11\nކޮވިޑް-19އިން ދިފާއުވުމަށް މިހާރު ގައުމުތަކުން ހަދާ ވެކްސިން، ރާއްޖޭގައި ދިރިއުޅޭ އެންމެންނަށް ވެސް ހިލޭ ލިބޭނެ ކަމަށް ރައީސް އިބްރާހިމް މުހައްމަދު ސޯލިހު މިއަދު ވިދާޅުވެއްޖެ އެވެ.\nލ. ގަމު ހޮސްޕިޓަލުގައި ސީޓީ ސްކޭންގެ ހިދުމަތް ތައާރަފް ކުރުމާއި މަރުކަޒީ އިންޖީނުގެ އެއް ނެޓްވޯކަކުން ގުޅާލުމާއި ޒޯން ސްޓޭޑިއަމް ފުޓުބޯޅަ ދަނޑު ހުޅުވުމަށް އެ ރަށުގައި ބޭއްވި ރަސްމިއްޔާތެއްގައި ރައީސް ވިދާޅުވީ ވެކްސިން ދިނުމުގައި އެއްވެސް މީހަކު ބާކީ ނުކުރާނެ ކަމަށެވެ. އެ މަނިކުފާނު އެހެން އެ ވިދާޅުވީ، ރާއްޖޭން ކޮވިޑް-19 ޖެހުނު މީހުންގެ ތެރޭގައި، ރާއްޖޭގައި މަސައްކަތް ކުރާ ގިނަ އަދަދެއްގެ ބިދޭސީން ހިމެނޭތީ އެވެ.\n"ހުރިހާ އެންމެންނަށް ވެސް ހިލޭ ވެކްސިން ލިބޭނެ،" ރައީސް ވިދާޅުވި އެވެ.\nހުރިހާ ދިވެހިންނަށް ވާވަރަށް ވެކްސިން ހޯދާނެ ކަމާއި ބޭރުގެ އެހީގައި އާބާދީގެ 20 ޕަސެންޓަށް ލިބޭ ވެކްސިން ހޯދުމުގެ މަސައްކަތާ އެކުއެކީގައި، ބާކީ ތިބި މީހުންނަށް ވެކްސިން ހޯދުމުގެ މަސައްކަތް ވެސް ކުރިއަށް އެބަދާ ކަމަށް ހެލްތު މިނިސްޓްރީން ރޭ ވަނީ ބުނެފަ އެވެ.\nކޮވިޑް-19އާ ގުޅޭ ވެކްސިނެއް އުފެއްދުމާއެކު، އެ އެންމެ ބޭނުންވާ ހައިރިސްކުގެ މީހުންނަށް ވެކްސިން ލިބޭނެކަން ކަށަވަރު ކުރުމަށް، ޑަބްލިޔުއެޗްއޯއިން އުފައްދާފައިވާ ކޯވެކްސް ފެސިލިޓީގައި ރާއްޖޭން ވަނީ ބައިވެރިވެފަ އެވެ. އެއާއެކު ހެލްތު ޕްރޮޓެކްޝަން އެޖެންސީން މިހާރު އަންނަނީ، ވެކްސިން ރާއްޖެ އަށް ބޭނުންވާ ވަރު ދެނެގަތުމަށް، އެ ކެޓަގަރީގައި ހިމެނޭ ބަލި މީހުންގެ ބައެއް މައުލޫމާތު އެއްކުރަމުންނެވެ.\nއެޗްޕީއޭ އިން ބުނެފައިވާ ގޮތުގައި ރާއްޖޭގައި ވެކްސިން ދިނުމުގައި އިސްކަންދޭނެ މީހުން ކަނޑައެޅުމަަށް ފްރޭމްވޯކެއް ތައްޔާރުކުރުމުގެ މަސައްކަތް ވެސް މިހާރު އަންނަނީ ކުރަމުންނެވެ. އެޗްޕީއޭގެ ޓެކްނިކަލް އެޑްވައިޒަރީ ގްރޫޕް(ޓެގު)ން ތައްޔާރު ކުރަމުން އަންނަ އެ ފްރޭމްވޯކުގެ ދަށުން ވެކްސިން ޖަހާނެ މީހުން ކަނޑައަޅައި، ރާއްޖޭގެ އެކި ހިސާބުތަކުގައި ތިބި، އެ ކެޓަގަރީއަށް ފެތޭ މީހުން އަންނަނީ ހޯދަމުންނެވެ.\nހެލްތު މިނިސްޓްރީގެ ސްޓޭޓް މިނިސްޓަރު ޑރ. ޝާހު އަބްދުﷲ މާހިރު ރޭ ވިދާޅުވި ގޮތުގައި ކޮވިޑް ވެކްސިން ރޭހުގެ ކުރީގައި އުޅޭ ވެކްސިންތަކުގެ ތެރެއިން ރާއްޖެ އިން ހޯދަން މަސައްކަތްކުރަމުންދަނީ އޮކްސްފަޑް ޔުނިވަސިޓީ އާއި އެސްޓްރަޒެނިކާގެ ވެކްސިނާއި މޮޑާނާގެ ވެކްސިނެވެ. އެއީ ބަހައްޓަން ޖެހޭ ފިނިމިނާއި ރާއްޖޭގެ މާހައުލަށާއި ވެކްސިންގެ ނަތީޖާ އަށް ބަލާ އިރު އެންމެ އެކަށީގެންވާ ވެކްސިން ކަމަށް ވާތީ ކަމަަށް އޭނާ ވިދާޅުވި އެވެ.\nކޯވެކްސް ފެސިލިޓީން ފުރަތަމަ ވެކްސިން ލިބޭނީ ތިން ޕަސެންޓަށެވެ. އެ ޑޯޒްތައް ދޭނީ ކޮވިޑްގެ ބަލިމީހުންނާ ސީދާ ބައްދަލުވާން ޖެހޭ ނުވަތަ ވައިރަހަށް ހުށަހެޅޭ ގޮތަށް މަސައްކަތްކުރާ ނަރުހުންނާއި ޑޮކްޓަރުން ފަދަ މީހުންނަށެވެ. ދެން ލިބޭ 17 ޕަސެންޓް ބަހާނީ އުމުރުން ދުވަސްވީ މީހުންނާއި ކޮވިޑް ޖެހިއްޖެ ނަމަ ފުރާނަ އަށް ނުރައްކާވުމުގެ ބިރު އޮތް ނުވަތަ ބޮޑަށް ބަލިވެދާނެ މީހުންނަށެވެ.\nސިއްހަތު ރައީސް އިބްރާހިމް މުހައްމަދު ސޯލިހް ވެކްސިން ދިނުން\n29 ކޮމެންޓް, 58 ރިއެކްޝަންސް\nމޮޑާނާ މިރާއްޖެއަށް ގެންނާނެ ކަމުގެ ޚަބަރު ދިނުމަކީ އަހަންނަށް ލިބޭ ވަރަށް ބޮޑު ހިތްހަމަޖެހުމެއް!!! މިހާރުވެސް މިހިރީ އެމް.އާރް.އެން.އޭގެ އަޖުމަ ބަލައިލަން ކެތްމަދުވެފަ!!! މޮޑާނާ މި ރާއްޖޭގަ ފައި ބީއްސާ ދުވަހަކުން އެންމެ ފުރަތަމަ ގަޔަށް ކަށި ހަރާލާ މީހަކަށް އަހަރެން ވާނަން!!!\nރައީސް ދައްކާ ވާހަކަ އަހަރުމެން ގަބޫލެއް ނުކުރަން. ކޮބައި އިގްތުސޯދަށް މިއަހަރު އަންނާނެކަމަށް ބުނި ބޫމް؟؟ ކޮބައި ލިބޭނެކަމަށް ބުނި ޑޮލަރު؟؟ ކޮބައި ލިބޭނެކަމަށް ބުނި ފްލެޓްތައް؟؟\nކޮން ވެކްސިން އެއްތަ ދިވެހިން ގަނެގެން ޖެހީ؟\nކިހާރަނގަޅުވީސް ވެކްސިން ރާއްޖެއަށް ހިލޭދޭންބުނިޤައުމުގެ ނަންހާމަކުރިނަމަ\nހިލޭ ބަޔަކު މީހުން ދޭ އެއްޗެއްނޫން ބޮޑުއަގުގަ ގަންނަ އެއްޗެއް އެއީ.\nމިއޮއްބޮޑު ކާރިސާއައްމިހާރު 9މަސްދުވެގެންދިޔައިރު ސަރުކާރުން ނިކަމެތިރަތްޔިތަކައް މޫނުގައަޅާލާނެ މާސްކުގަނޑެއްހިލޭނުދެވުނުއިރު އަދި ތިބުނާވެކުސިނެއް ހިލޭލިބޭނެކަމާމެދު ވަރައްސުވާލުއުފެދޭ.\nކޮވިޑް ވެކްސިން ރައްިތުންނަށް ހިލޭ ދިނުން ތީ މާކުރިން ރައީސް ޔާމީން ނިންމަވާފަ އޮތްކަމެއް.\nޙިލޭ... ނުސީދާ ކޮއް އެގުދަައްކަންޖެހޭ ގޮތައް ވެއްސިން ލިބޭނެ..\nގައުމުގައި ގާނޫނުތަކުން ބޭރުން އުޅޭ ބިދޭސީންގެ ބަލަދުވެސް އަރާ، އެމީހުންގެ ބުރަކަށީގައިވެސް ފިރުމައިގެން ގެންގުޅޭ ގައުމެއް މިނޫނީ ނެތް. މިފަދަ މީހުން ހުރިހާ ޓެކުހަކަށް ފިލައިގެން އުޅޭއިރު، ދިވެހިންގެ ޓެކްސްފައިސާއިން މި މީހުނަށް ހަރަދުކުރަންޖެހޭ ގޮތެއް ނުވިސްނުނު. ހީވާކަހަލަ މީ ދުނިޔޭގެ އެންމެ މުއްސަނދި އިގްތިސާދޭ. މިރާއްޖޭގައި މިއަދު ބިދޭސީންނަކީ ފުރަތަމަ ދަރަޖަ އަދި ގައުމުގެ ރަށްވެހިންނަކީ ދެވަނަ. މީ ވެރިންގެ ޕްރިއޮރިޓީ އަދު އޮތް ގޮތް.\nމިވަރަށް ދަރާފައި އޮތް ގައުމެއް ހުރިހާ އެއްޗެއް ހިލޭ ލިބިދޭ ދުނިޔޭގައި ނޯންނާނެ. ކޮންމެވެސް ދުވަހަކުން މީގެ ހިތިރަހަ ދިވެހިންގެ ކަރުބުޑުގާ ލާނެ.\nކޮންގައުމެއްގަތޯ މަސަކަތް ކުރަންއަންނަ މީހުނައް ހިލޭ ވެކުސިންދެނީ! އެބައެއްގެ އަމިއްލަ ގައުމުނުވާކަންތައް ވަގައްއެތެރެވެގެން މިތާވަންޏާ އެތެރެވާނެ! ރައީސްމިދެނީ ވަގައް އެތެރެވާމީހުނައް ހިއްވަރު


Israel inn Palestine meehunah fashan ninmi vaccine program huttumakah\nގާޒާގައި ފަލަސްތީނު ކުޑަކުދިންތަކެއް-- ފޮޓޯ: ފްލޭޝް90\nއިޒްރޭލުން ފަލަސްތީނު މީހުންނަށް ފަށަން ނިންމި ވެކްސިން ޕްރޮގްރާމް ހުއްޓުމަކަށް\n06 މާރޗް 2021 - 14:54:28\nއިޒްރޭލާއި ހުޅަނގު އައްސޭރީގައި ޔަހޫދީން އާބާދުކޮށްފައިވާ ސަރަހައްދުތަކުގައި އުޅޭ ފަލަސްތީނުގެ މަސައްކަތްތެރިންނަށް ކޮވިޑް-19 ވެކްސިން ދޭން އިއުލާނު ކުރި ޕްރޮގްރާމު އިޒްރޭލުގެ ސަރުކާރުން މުއްދަތެއް ނެތް ގޮތަށް ފަސްކޮށްފި އެވެ.\nފަލަސްތީނު މީހުން އުޅޭ ހިސާބުތަކުގައި މަދަނީ ކަންކަން ބަލަހައްޓާ އިޒްރޭލުގެ އަސްކަރީ ބްރާންޗު، ކޮގޭޓުން މިދިޔަ ހަފްތާގައި ބުނެފައި ވަނީ ފަލަސްތީނު މަސައްކަތްތެރިންނަށް ވެކްސިން ދިނުމުގެ ޕްރޮގްރާމަށް ހުއްދަ ލިބިފައިވާ ކަމަށެވެ.\nފަލަސްތީނުގެ ސަރުކާރުން ވެސް މިދިޔަ ހަފްތާގައި ބުނެފައި ވަނީ ފަލަސްތީނުގެ 100،000 މަސައްކަތްތެރިންނަށް ވެކްސިން ދިނުމުގެ އެއްބަސްވުމަކަށް އިޒްރޭލާއެކު އައިސްފައިވާ ކަމަށެވެ.\nނަމަވެސް އިއްޔެ ކޮގޭޓުން ބުނީ އިދާރީ މައްސަލަތަކެއް ދިމާވެ ޕްރޮގްރާމް ފަސްކުރަން ޖެހިފައިވާ ކަމަށާއި އެ ޕްރޮގްރާމު ފަށާނެ ތާރީހެއް ފަހުން ކަނޑައަޅާނެ ކަމަށެވެ.\nކުރިން ނިންމާފައި އޮތް ގޮތުން އިޒްރޭލުގެ ސިނާއީ ޒޯނުތަކާއި އިޒްރޭލާއި ހުޅަނގު އައްސޭރި ގުޅޭ ސަރަހައްދުތަކުގައި ވެކްސިން ދިނުމުގެ ޕްރޮގްރާމް ފަށާނީ އާދީއްތަ ދުވަހު އެވެ.\nފަލަސްތީނުގެ މަސައްކަތްތެރިންނަށް ވެކްސިން ދޭނެ ކަމަށް އިޒްރޭލުން ބުނީ އެކި ފަރާތްތަކުން ފާޑުކިޔުން އަމާޒުވާން ފެށުމުންނެވެ.\nދުނިޔޭގައި އެންމެ ކާމިޔާބު ކަމާއެކު ވެކްސިން ދިނުމުގެ ޕްރޮގްރާމް ކުރިއަށް ދަނީ އިޒްރޭލުގައި ނަމަވެސް، އިޒްރޭލުން ކޮންޓްރޯލް ކުރާ ސަރަހައްދުތަކުގައި އުޅޭ ފަލަސްތީނު މީހުން އެ ޕްރޮގްރާމުގައި ބައިވެރިއެއް ނުކުރެ އެވެ.\nއެހެންވެ އަމާޒުވި ފާޑުކިޔުންތަކާއެކު ފަލަސްތީނު މީހުންގެ އިތުރުން އެފްރިކާ، ޔޫރަޕް އަދި ލެޓިން އެމެރިކާގެ ގައުމުތަކަށް ވެކްސިން ސަޕްލައި ކުރާނެ ކަމަށް އިޒްރޭލުން ބުންޏެވެ.\nނަމަވެސް ބައެއް ގާނޫނީ މައްސަލަތައް ކުރިމަތިވެ، އެކަން ވެސް ކުރެވޭނެ ކަމުގެ ޔަގީންކަމެއް ނެތް ކަމަށް އަލްޖަޒީރާ ނޫހުން ރިޕޯޓު ކުރެ އެވެ.\nމިދިޔަ ބުރާސްފަތި ދުވަހު ބޮޑު ވަޒީރު ބެންޖަމިން ނަތަންޔާހޫ ވިދާޅުވީ ކޮވިޑް-19 ވެކްސިން ދިރާސާ ކުރުމާއި، ސަޕްލައި ކުރުމަށް އެކުގައި މަސައްކަތް ކުރަން ޑެންމާން، އޮސްޓްރިއާ އަދި އިތުރު ތިން ގައުމުން އެއްބަސްވެފައިވާ ކަމަށެވެ.\nހުޅަނގު އައްސޭރީގައި އުޅޭ 100،000 އެއް ފަލަސްތީނު ރައްޔިތުން އިޒްރޭލުގައި މަސައްކަތް ކުރެ އެވެ. ފަލަސްތީނުގެ ސަރުކާރަށް މިހާތަނަށް ޔަގީންކުރެވިފައި ވަނީ ވެކްސިންގެ އެންމެ 6،000 ޑޯޒެވެ.\nއެހެންކަމުން ހުޅަނގު އައްސޭރި އާއި ގާޒާގައި އުޅޭ ފަލަސްތީނުގެ ފަސް މިލިއަނަށް ވުރެ ގިނަ މީހުންނަށް ވެކްސިން ލިބޭނެ ގޮތެއް އަދިވެސް ނެތެވެ.\nއައިސީޔޫގައި ތިބި 65އިންސައްތަ މީހުންނަކީ ޒުވާނުން\nކޮވިޑް-19 ގައި2މީހަކު މަރުވެއްޖެ\nއެކްޓާ ބިކްރަމްޖީތް ކޮވިޑު ބަލީގައި މަރުވެއްޖެ


ހަކަތަ ހޭދަކުރާ މިންވަރު ކުޑަކޮށްދޭ ޝާޕް އޭސީ ގެނެސްފި\nހަކަތަ ހޭދަކުރާ މިންވަރު ނުވަތަ އެނާޖީ ކޮންސަންޕްޝަން ކަނޑައަޅައިދޭން މެލޭޝިއާގެ ސަރުކާރުން އެކުލަވާލާފައިވާ ރޭޓިންއިން ފަސް ތަރި ލިބިފައިވާ އަދި ކަރަންޓު ހަރަދު ކުޑަކޮށްދޭ ޝާޕް އޭސީ، ރެޑްވޭވުން ގެނެސްފި އެވެ.\nރޭޑްވޭވުން ބުނީ ޖަޕާނުގެ މޮޅު ޖޭޓެކް އިންވާޓަރުގެ އެހީގައި ޝާޕްއަކީ ކަރަންޓު ހަރަދު އެންމެ ކުޑަ އެއް އޭސީ ކަމަށެވެ.\nޝާޕް ބްރޭންޑްގެ އޭސީއަކީ އޭގައި ބޭނުންކޮށްފައިވާ ޕްލަޒްމާކްލަސްޓާ ޓެކްނޮލޮޖީގެ ސަބަބުން މާހައުލުގެ ވައި ވަރަށް އަވަހަށް ތާޒާކޮށްދޭ އޭސީ އެކެވެ.\nޕްލަޒްމާކްލަސްޓާ އަޔަން ޓެކްނޮލޮޖީއަކީ ޝާޕް އިލެކްޓްރޯނިކްސް ކޯޕަރޭޝަނުން 2000 ވަނަ އަހަރު އުފައްދާފައިވާ ވައި ސާފުކޮށްދޭ ނިޒާމެކެވެ. އެގޮތުން މި ނިޒާމުގައި ޕޮޒިޓިވް އަދި ނެގެޓިވް އަޔަންސް ވައިގެ ތެރެއަށް ފޮނުވާލާ، ވައިގެ ތެރޭގައި ހުންނަ ބެކްޓީރިއާ އަދި ވައިރަސްތައް ނެތިކޮށްލަ އެވެ.\nމީގެއިތުރުން ޝާޕް އޭސީން “ޖެޓް އެއާ ކޫލިން”ގެ އެހީގައި ހަލުވިކަމާއެކު ތާޒާ ވައި ކޮޓަރި ތެރެއަށް ފޮނުވާލާ އަވަހަށް ފިނިކޮށްދެ އެވެ.\nމި އޭސީ ތައްޔާރުކޮށްފައި ވަނީ އޭގެ ފިލްޓާ ފަސޭހަކަމާއެކު ނައްޓާލައި ސާފުކޮށްލެވޭނެ ފަދަ ގޮތަކަށެވެ. އޭސީގެ ހަތަރު ސައިޒެއް، އެއް އަހަރު ދުވަހުގެ ވޮރަންޓީއާއި އެކު މިވަގުތު ރެޑްވޭވުން ލިބެން ހުރި ކަމަށް އެކުންފުނިން ބުންޏެވެ.\nޝާޕް ބްރޭންޑަކީ ދިވެހިންގެ ފުރިހަމަ އިތުބާރު ހޯދާފައިވާ ވަރަށް ކޮލިޓީ ރަނގަޅު ބްރޭންޑެއް ކަމަށް ވެސް ރެޑްވޭވުން ބުނެފައިވެ އެވެ.


BREAKING| Covid-19: Ithuru 11 Meehaku Fassivehjje - Vaguthu\nކޮވިޑް-19: އިތުރު 11 މީހަކު ފައްސިވެއްޖެ\nރާއްޖެއިން އިތުރު 11 މީހަކު ކޮވިޑް-19އަށް ފައްސި ވެއްޖެއެވެ.\nމިއާއެކު މިއަދު މިހާތަނަށް ރާއްޖެއިން ފައްސިވި މީހުންގެ އަދަދު ވަނީ 47 އަށް އަރާފައެވެ. މިއީ 24 ގަޑިއިރު ތެރޭގައި މިހާ ގިނަ ބަޔަކު ކޮވިޑް-19 އަށް ފައްސިވި ފުރަތަމަ ފަހަރެވެ.\nހެލްތް ޕްރޮޓެކްޝަން އެޖެންސީ (އެޗްޕީއޭ) އިން ވިދާޅުވީ، ފަހުން ފައްސިވި މި 11 މީހުންގެ ތެރޭގައި ހިމެނެނީ ބަންގަލަދޭޝް9މީހަކާއި، އިންޑިއާ މީހަކާއި، އަދި ދިވެއްސެއް ކަމަށެވެ.\nAn additional 11 cases (MAV0178 to MAV0188) of9Bangladeshis, 1 Indian, 1 Maldivian have been confirmed.\n— Health Protection Agency (@HPA_MV) April 26, 2020\nރާއްޖެއިން މި ވައިރަސްއަށް ފައްސިިވި މީހުންގެ އަދަދު ވަނީ މިހާރު ވަނީ 188 އަށް އަރާފައެވެ.\nރާއްޖެއިން މިހާތަނަށް ކޮވިޑް-19 އަށް ފައްސިވި މީހުންގެ ތެރޭގައި 76 ދިވެހިންނާއި 112 ބިދޭސީންނެވެ.\nއަނެއްކާވެސް އިތުރު ގިނަ އަދަދެއްގެ ބަޔަކު ކޮވިޑް-19 އަށް ފައްސިވެފައި ވާއިރު، މިހާތަނަށް އެންމެ ގިނަ ބަޔަކަށް މި ބަލި ޖެހިފައިވަނީ މާލެއިންނެވެ.\nއެންމެ ފުރަތަމަ މާލެއިން ކޮވިޑް-19 ގެ ކޭސް އެއް ފެންމަތިވެފައިވަނީ މި މަހުގެ 15 ވަނަ ދުވަހުއެވެ. އޭގެ ފަހުން ކޮންމެ ދުވަހަކުވެސް އިތުރު ކޭސްތައް ދަނީ ފެންނަމުންނެވެ. އަދި ހއ. އުލިގަމުންނާއި، ށ. ނަރުދޫންވެސް ވަނީ ކޮވިޑް-19 ޖެހިފައިވާ މީހަކު ފެނިފައެވެ. މި ދެރަށުން ވެސް މި ބައްޔަށް ފައްސިވެފައި ވަނީ ދިވެހިންނެވެ.\nމީހުން ދިރިއުޅޭ ރަށްރަށުގެ އިތުރުން ދެން ރާއްޖެއިން މި ވައިރަސް ފެތުރިފައިވަނީ ރިސޯޓްތަކުގައެވެ.\nރާއްޖެއިން ކޮވިޑް-19ގެ ވޭދަނަ (ކޭސް) ތައް އިތުރުވަމުން އަންނާތީ ފިޔަވަޅުތަކެއްވެސް ވަނީ އަޅާފައެވެ. އެގޮތުން މާލެ ސިޓީ މިހާރު އޮތީ ފުރަބަންދުކޮށްފައެެވެ. އަދި ރާއްޖޭގެ ހުރިހާ ރަށަކަށް އަރާ ފޭބުން މަނާ ކޮށްފައިވާއިރު، ޖަމާއަތުގައި ނަމާދު ކުރުން ވަނީ ހުއްޓާލަން އަންގާފައެވެ.\nއޭޕްރީލް 26, 2020 17:24\nލޮކްޑައުން އުވާނުލާތި... އެންމެ ވައިރަހެއް މިބިމުގަ އިންދަވެސް... ވީއޯލް ގޮއިންޓު ޑައި...\nއޭޕްރީލް 26, 2020 17:28\nކޮވިޑު ފެތު ރެން ފެށިތަނުން ބޭ ރުގައުނުތަކުގެ ލޭބަ ރުން ރާއްޖޭން ފޮނުވާނުލުމުގެ ހިތިނަތީޖާ މިފެންންނީ.\nއޭޕްރީލް 26, 2020 17:39\nމިމީހުން މިހާރު ޓެސްޓެއް ހަދައިފިއްޔާ ޕޮސިޓވް، ކުޅޭ ޑްރާމާއެއްހެންވެސްހީވޭ އެހެން ހީވަނީ ފަރުވާ ދޭންޖެހޭ އެއްވެސް މީހަކު ނެތޯ އެންމެންވެސް ޙާލު ރަނގަޅުކަމަށް މަބުރޫކު ބުނަނީ ދެން ކޮން ސީރިއަސް ގޮތްގަނޑެއް މިދައްކަނީ.\nއޭޕްރީލް 26, 2020 21:38\nފައްސިވެ، ނައްސިވެ، އައްސިވެ، ހައްސަވާނެ. އެންމެ ފަހުން ހުރިހާ ކަމެއް ބޮޑުވަރިހަމަ އާދައަކަށްވެދާނެ.\nއޭޕްރީލް 26, 2020 22:13\nފުލުހުންގެ ލެބްގަ މިވައިރަހަށް ޓެސްޓް ހަދަނީ ހޮސްޕިޓާތަކުގަ އެގާބިލުކަން ނެތުމުންތޯ ނުވަތަ ގިނަ ބަޔަކު ވައިރަހަށް ޓެސްޓް ކުރުން އަވަސް ވާނެހެން އިތުރު ވަސީލަތެއް ބޭނުން ވުމުންތޯ؟ ފަރުދުންގެ މެޑިކަލް ޓެސްޓް ހެދުމުގަ ކިހާވަރެއްގެ އިތުބާރެއް ފުލުސް ފޮރެންސިކް ލެބަށް ދެއްވާފަތޯ ތިއޮތީ؟


Nabavee Beysverikamuge therin - Hijama 1 | #Dhiislam\n10 months ago |0comment| April 19, 2017\nބަލިވުމުން ބޭސްކުރުމަކީ އިސްލާމްދީނުގައި ޝަރުޢުކުރެވިފައިވާކަމެކެވެ. އަދި ނުހަނު ބާރުއަޅުއްވާފައިވާކަމެއްވެސްމެއެވެ. އެއީ އެއްވެސް ޙާލެއްގައި ﷲއަށް ތަވައްކުލުކުރުން ނަފީކުރާ ކަމެއްނޫނެވެ. އެހެނީ ސަބަބުތަކުގައި ހިފުމަކީ ތަވައްކުލުކުރުމުގެ ތެރެއިންވާކަމެކެވެ. އެހެންކަމުން ރަސޫލުﷲ ޞައްލަﷲ ޢަލައިހިވަސައްލަމަގެ ސުންނަތުގައި ތަފާތު އެކިބަލިތަކުން ޝިފާހޯދުމަށްޓަކާ އަޅުގަނޑުމެންނަށް ކުރެވިދާނެ ބައެއް ކަންތައްތައް ބަޔާންކުރައްވާފައިވެއެވެ. މިގޮތުން އެންމެ ފާހަގަ ކުރެވޭ އެއްކަމަކީ ހިޖާމާ (ކަވާ) ޖެހުމެވެ. ރަސޫލުﷲ ޞައްލަﷲ ޢަލައިހިވަސައްލަމަ ޙަދީޘްކުރައްވާފައިވެއެވެ. إِنَّ أَفْضَلَ مَا تَدَاوَيْتُمْ بِهِ الْحِجَامَةُ أَوْ هُوَ مِنْ أَمْثَلِ دَوَائِكُمْ(1) ” ތިޔަބައިމީހުންގެ ފަރުވާތަކުގެ ތެރެއިން އެންމެމޮޅު ފަރުވާއެއްކަން ކަށަވަރީ ޙިޖާމާ(ކަވާ) ޖެހުމެވެ. ނުވަތަ އެއީ ތިޔަބައިމީހުންގެ ބޭސްތަކުގެ ތެރެއިން އެންމެމޮޅު ބޭހެވެ.”\nއެހެންކަމުން އިސްރާއާއި މިޢުރާޖުގެ ދުވަހު މަލާއިކަތްބޭކަލުންވަނީ ރަސޫލުﷲ ޞައްލަﷲޢަލައިހިވަސައްލަމައަށް ޙިޖާމާޖެއްސެވުމަށް އިރުޝާދުދެއްވުމަށްފަހު، މިއުއްމަތަށް ހިޖާމާޖެހުމަށް އަމުރުކުރުމަށް އިރުޝާދުދެއްވާފައެވެ. ރަސޫލުﷲ ޞައްލަﷲ ޢަލައިހިވަސައްލަމަ ޙަދީޘްކުރައްވާފައިވެއެވެ. مَا مَرَرْتُ لَيْلَةَ أُسْرِيَ بِيْ بِمَلَأٍ مِنَ الْمَلَائِكَةِ إِلَّا كُلُّهُمْ يَقُوْلُ لِيْ : عَلَيْكَ يَا مُحَمَّدُ بِالْحِجَامَةِ(2) ”ތިމަންކަލޭގެފާނާއިގެން އިސްރާ ކުރެވުނުރޭ، “އޭ މުޙައްމަދެވެ. ހިޖާމާޖައްސަވާށެވެ” މިހެންވިދާޅުނުވާ މަލާއިކަތްބޭކަލެއް ތިމަންކަލޭގެފާނާއި ބައްދަލެއްނުވެއެވެ.” އަދިވެސް ޙަދީޘްކުރައްވާފައިވެއެވެ. مَا مَرَرْتُ لَيْلَةَ أُسْرِيَ بِيْ بِمَلَأٍ مِنَ الْمَلَائِكَةِ إِلَّا قَالُوا : يَا مُحَمَّدُ مُرْ أُمَّتَكَ بِالْحِجَامَةِ (3) ”ތިމަންކަލޭގެފާނާއިގެން އިސްރާ ކުރެވުނުރޭ، “އޭ މުޙައްމަދެވެ. ކަލޭގެފާނުގެ އުއްމަތަށް ޙިޖާމާޖެހުމަށް އަމުރުކުރާށެވެ” މިހެންވިދާޅުނުވާ މަލާއިކަތްބޭކަލެއް ތިމަންކަލޭގެފާނާއި ބައްދަލެއްނުވެއެވެ.”\nއާދެ ރަސޫލުﷲ ޞައްލަﷲ ޢަލައިހިވަސައްލަމަވަނީ ޙިޖާމާޖައްސަވާފައެވެ. عَنْ ابْنِ عَبَّاسٍ رَضِيَ اللهُ عَنْهُمَا : أَنَّ النَّبِيَّ صَلَّى اللهُ عَلَيْهِ وَسَلَّمَ احْتَجَمَ وَهُوَ مُحْرِمٌ وَاحْتَجَمَ وَهُوَ صَائِمٌ (4) “އިބްނު ޢައްބާސް ރަޟިޔަﷲ ޢަންހުމާގެ އަރިހުންރިވާވެގެންވެއެވެ. ރަސޫލުﷲ ޞައްލަﷲ ޢަލައިހިވަސައްލަމަ އިޙުރާމްބަންނަވައިގެން ހުންނަވައި ޙިޖާމާޖެއްސެވިއެވެ. އަދި ރޯދައަށް ހުންނަވައިގެން ޙިޖާމާޖެއްސެވިއެވެ.” އަދި އެކަލޭގެފާނުވަނީ އުއްމަތަށް ޙިޖާމާޖެހުމަށް އިރުޝާދުދެއްވާފައެވެ. وَ مَا اشْتَكَى أَحَدٌ إِلَى رَسُولِ اللهِ صَلَّى اللهُ عَلَيْهِ وَسَلَّمَ وَجَعًا فِيْ رَأْسِهِ إِلَّا قَالَ : احْتَجِمْ(5) ”ބޮލުގައިރިއްސާތީ ޝަކުވާކުރާ ކޮންމެމީހަކަށް ރަސޫލުﷲ ޞައްލަﷲ ޢަލައިހިވަސައްލަމަ ޙަދީޘްކުރައްވައެވެ: “ޙިޖާމާޖަހާށެވެ.”\nކުރީބައި: ނަބަވީ ބޭސްވެރިކަމުގެތެރެއިން – ޙިޖާމާ 2


Gmail ah aa logo eh | Mihaaru\nލައިފްސްޓައިލް / ޖީމެއިލް\nސިޓީއުރައެއް ސިފަވާ ގޮތަށް ރަތް ކުލައިގެ "އެމް" އަކުރު އިން ޖީމެއިލްގެ ލޯގޯ އަހަރުތަކެއް ފަހުން ބަދަލުކޮށްފި އެވެ.\nއާ ލޯގޯ އިނީ ޖީމެއިލްގެ ސިފަ ވަރަށް ބޮޑަށް ދައްކުވައިދޭ ގޮތަށް ކުރިން އިން ސިޓީ އުރަ އެއްލާލައި ހަމައެކަނި "އެމް" އަކުރެއްގެ ގޮތުގަ އެވެ. އަދި ގޫގުލްގެ މައިގަނޑު ކުލަތައް ކަމަށްވާ ރަތާއި ނުލާއި ފެއްސާއި ރީނދޫ ކުލަ ހިމަނާފައިވެ އެވެ.\nރިޕޯޓްތައް ބުނާ ގޮތުން ޖމެއިލްގެ ލޯގޯ އަށް ގޫގުލް އިން ބަދަލު ގެންނަން ނިންމީ ކުރީގެ ޑިޒައިނާ މެދު ގިނަ ބަޔަކު ހިތްހަމަނުޖެހޭތީ އެވެ.\n"އެމް" އަކުރު ގޫގުލްގެ ކުލަތަކާ އެކު އާ ލޯގޯ ގެނެސްދިނުމުން މިހާރު އެއީ ސީދާ ގޫގުލްގެ ކުޑައިގެ ދަށުގައި ހިމެނޭ އެއްޗެއްކަން ވެސް މާ ބޮޑަށް ދައްކުވައިދޭނެ އެވެ.\nއެހެންވެ ލޯގޯ އަށް މި ގެނައި ބަދަލާ އެކު މިހާރު ޖީމެއިލަށް ވަނީ ގޫގުލް އާއި ގޫގުލް ކްރޯމާއި ގޫގުލް މެޕްސް އާއި ގޫގުލް ފޮޓޯސް ފަދަ ޕްރޮޑަކްޓްތަކުގެ ވައްތަރުކަން ގެނެސްދީފަ އެވެ. މި ބަދަލު ގެނެސްފައި މި ވަނީ ގޫގުލްގެ "ޖީ ސޫޓްސް" ސޮފްޓްވެއާ ވެސް "ގޫގުލް ވޯކްޕްލޭސް" އަށް ރިބްރެންޑްކުރުމާ ދިމާކޮށެވެ.\nޖީމެއިލްގެ ލޯގޯ އަށް އެންމެ ފަހުން ބަދަލު ގެނައީ 2013 ގަ އެވެ. އަދި 2004 ގެ ފަހުން 2013 އާ ހަމައަށް ހަތަރު ފަހަރެއްގެ މަތިން ލޯގޯ އަށް ބަދަލު ގެނެސްފައިވެ އެވެ.\nގޫގްލް ގޫގްލް ކްރޯމް ޖީމެއިލް ގޫގުލް ޖީމެއިލް


SunOnline: Koffee with Karan: Furathama Faharah Kajol Aai Ajay Ekugai\nކޮފީ ވިތު ކަރަން: ފުރަތަމަ ފަހަރަށް ކާޖަލް އާއި އަޖޭ އެކުގައި\nއައިމިނަތު ލުބާ 07 Nov 2018, 09:54\nކޮފީ ވިތު ކަރަން: ފުރަތަމަ ފަހަރަށް އަޖޭ އާއި ކާޖަލް އެކުގައި ބައިވެރިވަނީ---\nޓީވީ ޝޯ "ކޮފީ ވިތު ކަރަން" ގެ އެޕިސޯޑެއްގައި ބަތަލާ ކާޖަލް އަދި އޭނާގެ ފިރިމީހާ ބަތަލު އަޖޭ ދޭވްގަން އެކުގައި ފުރަތަމަ ފަހަރަށް ބައިވެރިވާން ނިންމައިފިއެވެ.\nމަޝްހޫރު ޕްރޮޑިއުސަރު ކަރަން ޖޯހަރު ހުށަހަޅައިދޭ އެ ޝޯ އަކީ މުނިފޫހިފިލުވުމުގެ ގިނަ ކަންތައްތަކެއް ފެނިގެންދާ އަދި ތަރީންގެ ނުފެންނަ ފަރާތް އަދި ބެލުންތެރިންނަށް ނޭނގޭ ބައެއް ސިއްރުތައް ހާމަވެގެންދާ ޝޯ އެކެވެ.\nއެ ޝޯގެ ހަ ވަނަ ސީޒަން ފެށިގެން ކުރިއަށް ގެންދާއިރު، އަޖޭ އާއި ކާޖަލް ފެނިގެންދާ އެޕިސޯޑް ޝޫޓް ކުރާނީ ކުރިއަށް އޮތް ދިވާލީ ނިންމުމަށްފަހު ކަމަށް ޚަބަރުތައް ބުނެއެވެ. މި ދެ ތަރީން މީގެ ކުރިން ވެސް ވަނީ ވަކި ވަކިން އެ ޝޯގައި ބައިވެރިވެފައެވެ. މި ދެ ތަރީން އެކުގައި ފެނިގެންދާ ފުރަތަމަ ފަހަރަށް ވުމާއެކު ދެ ތަރީންގެ ފޭނުން ވަނީ މި އެޕިސޯޑު ބެލުމަށް ކެތްމަދުވެފައިވާ ކަމަށް ބުނެ ސޯޝަލް މީޑިއާގައި ޝުއޫރު ފާޅުކޮށްފައެވެ.\nކޮފީ ވިތު ކަރަން އަކީ 2014 ވަނަ އަހަރު ފަށާފައިވާ ޝޯއެކެވެ. "ކޮފީ ވިތު ކަރަން" ގިނަ ބަޔަކަށް ކަމުދާ ސަބަބަކީ ތަރީންގެ ޒާތީ ކަންކަމުގެ ވާހަކަ ދައްކައި ކޮނެގެން ނަމަވެސް ކަރަން އެތަރީންގެ ފަރާތުން ވާހަކަތައް ހޯދާތީއެވެ.


SunOnline: Manmaafulhu ge edhumah Jabiru Maummon ah maafkohfi\nމަންމާފުޅުގެ އެދުމަށް ޖާބިރު މައުމޫންއަށް މާފުކޮށްފި\nކާށިދޫ ދާއިރާގެ މެންބަރު އަބްދުﷲ ޖާބިރުގެ އަތުން އަނބުރާ ދައްކަވާ ގޮތަށް ކުރީގެ ރައީސް މައުމޫން އަބްދުލްގައްޔޫމް ނަންގަވާފައިވާ ކަމަށް ބުނާ 29 މިލިއަން ރުފިޔާ މާފުކޮށްދީ، ފުލުހަށް ހުށަހަޅާފައިވާ މައްސަލަ ނެގުމަށް ޖާބިރު ނިންމަވައިފި އެވެ.\nޖާބިރު މިއަދު ވިދާޅުވީ، މައުމޫންއާ ދެކޮޅަށް ކަމެއް ނުކުރުމަށް ޖާބިރުގެ މަންމާފުޅު މަރިޔަމްމަނިކެ ގުޅުއްވާ އެދިވަޑައިގެންފައިވާ ކަމަށެވެ. ޖާބިރު ވިދާޅުވީ މަންމާފުޅުގެ އެދިވަޑައިގަތުމަށް އޭނާ ފުރަގަސް ދެއްވުމަށް ބޭނުންފުޅެއް ނޫނެވެ. އަދި މައުމޫން އެ ފައިސާ ހަރަދު ކުރެއްވީ ރައްޔިތުންނަށް ޑިމޮކްރަސީ ގެނެސް ދިނުމަށް ކަމަށް ވާތީ، އެއީ މާފުކުރަން ޖެހޭ ކަމެއް ކަމަށް ގަބޫލު ކުރައްވާ ކަމަށް ވެސް ޖާބިރު ވިދާޅުވި އެވެ.\n"އެހެން ވީމާ މިއަދުން ފެށިގެން މައުމޫން އަޅުގަނޑަށް ދައްކަން ޖެހޭ ލޯނެއް ނޯންނާނެ. އަޅުގަނޑު އެކަން މާފުކޮށްފިން،" ޖާބިރު ވިދާޅުވި އެވެ.\nޖާބިރު އަތުން މައުމޫން ނެންގެވި ފައިސާ ނުދީގެން ޖާބިރު އެންމެ ފުރަތަމަ އެ މައްސަލަ ފުލުހަށް ހުށަހެޅުމުން ހެކި ނެތް ކަމަށް ބުނެ ފުލުހުން މައްސަލަ ނުބެލި އެވެ. އެހެން ނަމަވެސް ދެވަނަ ފަހަރަށް އެ މައްސަލަ ހެއްކާ އެކު ކަމަށް ވިދާޅުވެ ޖާބިރު ފުލުހަށް ހުށަހެޅުއްވި އެވެ.\nއެއާ އެކު ފުލުހުން އެ މައްސަލަ ބަލަން ފަށައި މައުލޫމާތު ހޯދުމަށް ޖާބިރު ފުލުހަށް ހާޒިރުކުރި އެވެ. އެހެން ނަމަވެސް ޖާބިރު ވަނީ އެކަމާ ގުޅޭ ގޮތުން ވާހަކަ ދައްކާނީ މައުމޫންގެ ހާޒިރުގައި ކަމަށް ވިދާޅުވެފަ އެވެ. އެހެން ނަމަވެސް، ފުލުހުން އެ މައްސަލައިގައި މައުމޫން ހާޒިރުކޮށްފައެއް ނުވެ އެވެ.\n"ސަރުކާރު ދެމެހެއްޓުމަށް ގައުމީ މަސްލަހަތު އިސްކުރާނަން"\nޖާބިރު އެދިވަޑައިގަތީ ކޯޓަށް މައުމޫން ހާޒިރު ކުރަން


Massalaeh noon - vNews.mv\nއަންވަރު އިބްރާހީމް 27 May 2019, 15:52\nމަންމަ އަބަދުވެސް ދޭ ނަސޭހަތެއް އޮވެއެވެ. އެއީ ފިރިހެން ކުދިން އުޅޭހެން ނޫޅުމަށް ދޭ ނަސޭހަތެވެ. އެ ނަސޭހަތް އަހަރެންނަށް ގަބޫލު ނުކުރެވެނީ ކީއްވެ ކަމެއް އަހަރެންނަކަށް ނޭނގެއެވެ. އެނގޭ ކަމަކީ އަހަރެން އެންމެ ގަޔާވަނީ މަންމަ އެ ބުނާ ފިރިހެން ކުދިން ކުރާ ޒާތުގެ ކަންކަމަށެވެ. އުޅޭ ހިތްވަނީ ވެސް އެމީހުންނާ އެކުއެވެ. ބޮޑަށް ވާހަކަދައްކާ ހިތްވަނީ ވެސް އެމީހުންނާއެވެ.\nއަހަރެންގެ އުޅުން ހުންނަ ގޮތުން ބައެއް އަންހެން ކުދިން އަހަރެންނާ ދިމާކުރެއެވެ. އަހަރެންގެ އުޅުމާމެދު ފާޑުކިޔައެވެ. އަހަރެން ލޯބި ކުރާކަންކަމަށް ހަޖޫޖަހައެވެ. ބައެއް ކުދިންނަށް އަހަރެން ކަމު ނުދަނީއެވެ. އަހަރެންގެ އުޅުން ބަލައި ނުގަނެވެނީއެވެ. އެކަމަކު އެއީ މައްސަލައެއް ހެއްޔެވެ؟ ގޭމު ކުޅެންޖެހެނީ ހަމައެކަނި ފިރިހެނުން ހެއްޔެވެ؟ ފުޓްބޯޅަ ބަލަން ޖެހެނީ ހަމައެކަނި އެ މީހުން ހެއްޔެވެ؟ އަހަރެންނަކަށް ގަބޫލެއް ނުކުރެވެއެވެ. ބަލައެއް ވެސް ނުގަނެވެއެވެ.\nއިންޓަރ ސްކޫލު ފުޓްބޯޅަ މުބާރާތުގެ ތެރެއެވެ. އިހާ ހައުސްގެ އަންހެންޓީމުގައި އަހަރެންވެސް ހިމެނުނެވެ. އެ މުބާރާތުގައި އަހަރެން ކުޅުނީމެވެ. އެންމެ މޮޅު ކުޅުންތެރިޔާގެ މަގާމު ދެ މެޗަކުން ހޯދީމެވެ. މުބާރާތް ނިމުމާއެކު ސްކޫލު ޓީމަށް ކުޅުމުގެ ފުރުޞަތު އަހަރެންނަށް ލިބުނެވެ. އެ އުފާވެރި ޚަބަރު އަހަރެން ގޮސް މަންމައަށް ދިނީމެވެ. ނަމަވެސް މަންމަގެ މޫނުމަތިން ފެނުނީ ހިތްހަމަ ނުޖެހުމެވެ.\n"މިހާރު ޓެސްޓް އެ އޮތީ ބޯމަތިވެފައި. ދެން ކުޅޭނެ ކަމެއް ނެތް. އެހެން ނޫނަސް ތި ބުނަނީ ފުޓްބޯޅަ ޓީމުގެ ވާހަކަ. ތިކަން ކުރާކަށް ބައްޕަ ވެސް އެހައި ހިތްހަމައެއް ނުޖެހޭނެ" ފުޓްބޯޅަ ޓީމުގައި ބައިވެރި ވިޔަސް މައްސަލައެއް ނެތްތޯ ނުވެސް އަހަނީސް މަންމަ ދެއްކީ ބަހަނާއެވެ. އަހަރެން ސްކޫލު ޓީމަށް ކުޅެން ލިބުނު ފުރުޞަތު ބޭކާރުވީކަން އަހަރެންގެ ހިތް ބުންޏެވެ. އެ ފުރުޞަތު ގެއްލުނަސް އަހަރެންގެ ހިތުން ކުޅިވަރަށް އޮތް ލޯބި ދިޔައީ އިތުރުވަމުންނެވެ. ކޮންމެ ރެއަކު ދަންވަރު އަހަރެން ހެލާ އިންނަމެވެ. ސްޕެނިޝް ލީގު މެޗުތައް ބަލަމެވެ. ޗެމްޕިއަންސް ލީގު މެޗަތައް ވެސް ބަލަމެވެ. ބައެއް ރޭރޭ މަންމަ ހަޅޭއްލަވައިގަނެއެވެ. އަހަރެން ނިދަންދަނީ މަންމަގެ ނުރުހުމާއެކުއެވެ.\nއަހަރެންގެ އުޅުމާމެދު މަންމަ ކަންބޮޑުވާން ފެށިއެވެ. އަހަރެންގެ ވިސްނުން ހުންނަ ގޮތުން ހިތްހަމަ ނުޖެހުން ފާޅުކުރަން ފެށިއެވެ.\n"ލަޔާން ގާތު ކިތައް ފަހަރު ބުނެވިއްޖެ ތިހެން ނޫޅޭށޭ. ތި ގޭމުތަކާ ދުރުވާށޭ. ތި މެޗުތައް ބަލާނެކަމެއް ނެތޭ. ތިއީ ފިރިހެން ކުދިން ކުރާ ކަންކަމޭ. ލަދުން ބޯހަލާކު" ޝަކުވާ ކުރަމުން އައިސް މަންމަ ނިވާލީ ޓީވީއެވެ.\n"ދޭ ބަދިގެއަށް. އެ ތަށިތައް ދޮންނަން ފަށާ. ދެން ތި ގޭމުތައް އަޅުވައިގެން ނުވާނެ" ރުޅިވެރި ރާގުގައި މަންމަ ކުރީ އަމުރެވެ. އެއީ މަންމަގެ އާދައެވެ. އަހަރެންކުރާ ކަންކަމާ އަބަދުވެސް ހުންނާނީ ހިތްހަމަ ނުޖެހިފައެވެ. އަބަދުވެސް ކުރާނީ ޝަކުވާއެވެ. ދެން އެ ބުނީ ބަދިގެއަށް ވަންނާށެވެ. ނުދާނަމެވެ. ނުވަންނާމެވެ. މިއަދު އެއްކަމެއް ވެސް ނުކުރާނަމެވެ. ހިތުން އެތައް ނިންމުމެއް ނިންމުމަށްފަހު އަހަރެން ގޮސް ވަނީ ކޮޓަރިއަށެވެ. ބާރުބާރަށް ގޮސް ދޮރު ލައްޕާ ތަޅުލީމެވެ. އަހަރެން ހިތްހަމަ ނުޖެހުނުކަން މަންމައަށް ދެއްކީ އަމަލުންނެވެ.\nދޭއްޖެހީއެވެ. ބައްޕަ އައިސް ގެއަށް ވަނީއެވެ. މަންމަގެ ޝަކުވާތައް ބަންޑުންކޮށްލީއެވެ.\n"އަދިވެސް ޒާހިރު ހުރޭ އަޅާނުލައި. އެ މަންޖެއަށް އަދި ވިސްނޭނޭ ކިޔާލަކިޔާލަ. މިހާރު އެ އުޅެނީ ގޭމު މުބާރާތެއްގައި ބައިވެރިވާން. މަށަށް ޔަގީން އަންހެން ކުއްޖަކަށް ވާނީ އެ މަންޖެ އެކަނިކަން. ބަލާނެކަމެއް ނެތް ފިރިހެން ކުދިން ކުރާކަމެއް ނަމަ އެކަމުގެ ތެރެއަށް ބޯ ކޮއްޕާލާނެ" ސިޓިން ރޫމުތެރެއިން ބާރު ބާރަށް މަންމަގެ އަޑު އިވެމުން ދިޔައެވެ. މަންމަގެ މަގުޞަދަކީ އަހަރެންނަށް ވެސް އެ އަޑު އިއްވުމެވެ.\n"މަ އޮންނާނީ މިހާރު ގޭމު ކުޅުން އެ މަންޖެއަށް މަނާކޮށްފައި. އެކަމާ ރުޅި އަރައިގެން ގޮސް އެ އޮތީ ކޮޓަރީގައި. ކިތަންމެ ރުޅި އަޔަސް ދެން ގޭމެއް ނުކުޅެވޭނެ. މިހާރު އެ ފާޑުފާޑަށް އުޅެވިއްޖެ. އެއީ ނުވިސްނޭ ވަރު ކުޑަ ކުއްޖެއް ނޫން. އަބަދު ފިރިހެން ކުއްޖެއްހެން އުޅޭކަށް ނުޖެހޭ" މަންމަ ދައްކަމުން ދިޔަ ވާހަކަތަކުން އަހަރެންގެ ހިތަށް އުނދަގޫވަމުން ދިޔައެވެ. ކިތަންމެ ފަހަރަކު ކޮޓަރިން ނުކުމެ ހަޅޭއްލައްވައި ގަންނާނަމޭ ހިތަށް އެރިއެވެ. އެކަމަކު ބައްޕަ އިންދައި އެކަން ކުރާކަށް ނުކެރޭނެއެވެ. ބައްޕަގެ ކުރިމަތީ ޗުއްޕޭ ވެސް ބުނާކަށް ނުކެރޭނެއެވެ.\nމަންމަގެ ޝަކުވާތަކާ ހެދި ބައްޕަ އަހަރެންނަށް ގޮވިއެވެ. ދޮރުގައި ޓަކި ޖަހައި އަހަރެން ކޮޓަރިން ނުކުތުމަށް އެދުނެވެ. އަހަރެން ޖެހުނީ ކިޔަމަންވާށެވެ. ކޮޓަރިން ނުކުމެ ބައްޕަގެ ކުރިމައްޗަށް ހާޒިރުވާށެވެ.\n"މިހާރު ލަޔާނަށް ތި އުޅެވެނީ ރަނގަޅަކަށް ނޫން. އަބަދުވެސް މަންމައަށް އެ ޖެހެނީ ޝަކުވާ ކުރަން. މިހާރު ތިއީ ކަންކަން ނޭނގޭ ވަރުގެ ކުޑަ ކުއްޖެއް ނޫން. ތިޔަ އުޅުން އިސްލާހުކުރަން އެބަ ޖެހޭ. ތި ބައިވެރިވެގެން އުޅޭ ގޭމު މުބާރާތުން މިއަދު ވަކިވާތި" ބައްޕަ ވެސް ކުރީ އަމުރެކެވެ. އަހަރެންނަށް ގޮތް ހުސްވިއެވެ. އެ މުބާރާތުން ވަކިވާން ޖެހުނެވެ. ކިތަންމެ ބައިވެރިވާން ބޭނުންވި ނަމަވެސް ބައްޕަގެ އަމުރާ ދެކޮޅަށް ކަމެއް ކުރާކަށް ލާހިކެއް ނޫނެވެ.\nގޭމު މުބާރާތުން އަހަރެން ވަކިވީމެވެ. ފިރިހެން ކުދިންނާ ވާދަކޮށް ކާމިޔާބު ލިބޭނެކަން ޔަގީންވި ނަމަވެސް އެފަދަ ކާމިޔާބުތަކަކީ ކާމިޔާބުތަކެއްކަމަށް މަންމަމެންނަށް ގަބޫލުނުކުރެވޭތީއެވެ. އެފަދަ ކަންކަމުގައި އަހަރެން ބައިވެރިވުމަށް މަންމަމެން ނޭދޭތީއެވެ.\nއަހަރެންގެ ވިސްނުން ބަދަލު ކުރެވޭތޯ އަހަރެންބެލީމެވެ. މަންމަ އެ ބުނާ ފިރިހެން އުޅުން ދޫކޮށްލެވޭތޯ ވެސް ބެލީމެވެ. ނަމަވެސް އޭލެވެލް ނިންމާލި އިރުވެސް އެ ވިސްނުމަކުން އަހަރެންނަކަށް ދުރަކަށް ނުދެވުނެވެ. އެ ކަންކަމަށް އޮތް ޝައުގުވެރިކަން ހިތަކުން ނުފިލިއެވެ. ނަމަވެސް އެ އިހުސާސްތައް ހުރީ ހަމައެކަނި ހިތުގައެވެ. އެއިންކަމެއް ޢަމަލަކުންނެއް ނުދައްކަމެވެ.\nމަތީ ތަޢުލީމު ހާސިލުކުރުމަށް ރާއްޖެއިން ބޭރަށް ދިއުމުގެ ފުރުޞަތު ބައްޕަ އަހަރެންނަށް ހޯދައިދިނެވެ. އެ ފުރުޞަތުން ނިންމަން އުނދަގޫވީ އަހަރެން ކުރިއަށް ދާނެ ދާއިރާއެކެވެ. މަންމަ ބޭނުންވީ އަހަރެން ޑޮކްޓަރަކަށް ވާށެވެ. ބައްޕަ ވެސް ބޭނުންވީ އެގޮތެވެ. ނަމަވެސް އަހަރެން ކުރިއަށްދާން ބޭނުންވީ އައިޓީ ދާއިރާއިންނެވެ. އަހަރެންގެ ހިތުގައި އަދިވެސް އޮތީ ގޭމުގެ ފޯރިއެވެ. ހަރުލާފައި ހުރީ އެ ވިސްނުމެވެ. އެތައް ވާހަކައަކަށް ފަހު އަހަރެން ބޭނުންވާ ގޮތަށް ކުރިއަށް ދިއުމުގެ ފުރުޞަތު އަހަރެންނަށް ފަހިވިއެވެ. ކުރިއަށްދާނެ ދާއިރާއެއް އަހަރެން ކަނޑައެޅީމެވެ.\nރާއްޖެއިން ބޭރުގައި އަހަރެން އުޅުނީ އަހަރެން ބޭނުންވި ގޮތަށެވެ. އަހަރެން ކުރިއަށް ދިޔައީ އައިޓީ ދާއިރާއިންނެވެ. ކިޔަވަމުން ތަފާތު މުބާރާތްތަކުގައި ވެސް އަހަރެން ބައިވެރިވީމެވެ. ޔުނިވަރސިޓީގެ ދަރިވަރުންގެ ޖަމިއްޔާއިން ބޭއްވި ގޭމު ކުޅުމުގެ މުބާރާތެއްގައި ވެސް އަހަރެން ބައިވެރިވީމެވެ. 75 ދަރިވަރުންނާ ވާދަކޮށް އެ މުބާރާތުން އެއް ވަނަ އަހަރެން ހޯދީމެވެ. ނަމަވެސް އެ ކާމިޔާބީ މައިންބަފައިނަކާ އަހަރެން ހިއްސާއެއް ނުކުރަމެވެ. އެ މީހުންގެ ވިސްނުން އަހަރެންނަށް އެނގޭތީއެވެ.\nމަތީ ތަޢުލީމު ނިންމާލި އިރު ފައިނަލް ދިރާސާ އަހަރެން ހެދީ ގޭމުކުޅުމާ ގުޅޭ ގޮތުންނެވެ. ޕްރޮޖެކްޓްގެ މަގުޞަދަކީ ގޭމުކުޅުމުގެ އާ ވިސްނުމެއް އުފަންކުރުމެވެ. އަހަރެންގެ މަގުޞަދު އަހަރެންނަށް ހާސިލުވިއެވެ. އެޕްރޮޖެކްޓް ޔުނިވަރސިޓީން ބަލައިގަތީއެވެ. އަހަރެންގެ އެ މަސައްކަތަށް ޔުނިވަރސިޓީގެ އެންމެ މަތީ އެވޯޑް ލިބުނީއެވެ. ނޫސްތަކަށް އެ ޚަބަރު އެރިއެވެ. އެ ކާމިޔާބީ ދިވެހީން ފާހަގަ ކުރިއެވެ.\nއަހަރެން އަމިއްލަ ޒަމީރާ މެދު ވިސްނާލީމެވެ. މަންމަމެންނާ ދެކޮޅަށް ހިތުން ކުރެވުނު ހިމޭން އިހުތިޖާޖާމެދު ފިކުރުކޮށްލީމެވެ. އަހަރެންނަށް މި ލޯބިކުރެވެނީ ފިރިހެނުން ކުރާ ޒާތުގެ ކަންތައްތައް ހެއްޔެވެ؟ މި އުޅެނީ ފިރިހެނުންގެ ދުނިޔެއެއްގައި ހެއްޔެވެ؟ ކުރިއަށް މިދެވެނީ ރަނގަޅަށް ހެއްޔެވެ؟\nލިބުނު ކާމިޔާބާއެކު އަމިއްލަ ގައުމަށް އަހަރެންނަށް އާދެވުމުން މަންމަމެން އުފާކުރިއެވެ. އަހަރެންގެ ކާމިޔާބީ އާއިލާއިން ފާހަގަ ކުރިއެވެ. ނަމަވެސް ހަމަ ހިތަށް އަރައެވެ. މިއަދު މަންމަމެން ބުނާނީ ކީކޭ ހެއްޔެވެ؟ އަހަރެން ގޭމު ކުޅެން އިންނަނަމަ މަންމަ ބުނާނީ ކީކޭ ބާއެވެ؟\nއަހަރެން ގަބޫލުކުރަމެވެ. ކަންކަމާމެދު ދެކޭ ގޮތަކީ ވިސްނުމެކެވެ. އިސްލާހުކުރަންޖެހޭ ވިސްނުމެކެވެ. އެ ވިސްނުމުން ތެދުވެވެނީ އަމިއްލައަށެވެ. އަހަރެން މި ތެދުވިހެންނެވެ. އެއީ މައްސަލައެއް ނޫނެވެ.\n7 ފަރާތަކަށް ރިވެލި އެވޯޑް ލިބިއްޖެ\nމަސްތުވާތަކެތީގެ މައްސަލަތަކެއްގައި4މީހަކު ހައްޔަރު ކޮށްފި\n"ރައްކާތެރިކަމަށްޓަކާ ގުޅުންތައް ވަރުގަދަކުރުން މުހިންމު"\nކޮވިޑް ބަލީގައި މިއަދުވެސް މީހަކު މަރުވެއްޖެ\n"ތެރަޕިއުޓިކް ފަރުވާއަށް ސަލާންޖެހުން ހުއްޓުމަކަށް ގެނެވިއްޖެ"\n102 މީހުން އަލަށް ޕޮޒިޓިވްވެ، ބަލިން ފަސޭހަވީ 100 މީހުން


Mi Avashah Dhuvaaluge Alikan Libenee Emme3Gadi Irah - Vaguthu\nމި އަވަށަށް ދުވާލުގެ އަލިކަން ލިބެނީ އެންމެ ތިންގަޑިއިރަށް\n2 މަސް ކުރިން ( ޑިސެމްބަރު 27, 2019 )\nދުނިޔޭގެ އެކި ކަންކޮޅުތަކަށް ބަލާއިރު ދުވަސް ދިގުދެމިގެންދާ ވަގުތު އެކި ސަރަހައްދުތަކުގައި ތަފާތެވެ. އެގޮތުން ރާއްޖެއާއި އެންމެ ކައިރީގައިވާ ޤައުމުތަކަށް ބަލާލާއިރުވެސް ވަގުތުގެ ތަފާތު ފެންނަ ސަބަބަކީ މިއީއެވެ.\nއެގޮތުން އޮމާންގެ 'ވޭކަން' ނަމަކަށްކިޔާ މި އަވަށަކީ އާދަޔާއި ހިލާފަށް ދުވާލުގެ ދިގުމިން ކުރު ސަރަހައްދެއްގައިވާ އަވަށެކެވެ. 2000 މީޓަރު އުހުގައިވާ މި އަވަށުގެ ދުވާލެއް އަލިކަން އާންމުކޮށް ދިގުދެމިގެންދަނީ އެންމެ3ގަޑިއިރާއި 30 މިނެޓަށް ކަމަށް ވެއެވެ.\nނޫސްތަކުގައި ވާގޮތުގައި އޮމާންގެ ވެރިކަންކުރާ މަސްކަތުއާއި 150 ކިލޯމީޓަރު ދުރުން، އުތުރު އަލް ބަތީނާ ނަމަކަށްކިޔާ ޕްރޮވިންސެއްގައި އޮންނަ މި އަވަށަށް އިރުގެ އަލިކަން ފާޅުވަނީ 11:00 ހާއިރެވެ. އަދި މެންދުރު 14:00 އިރު އެ އަވަށަށް އެ އަލިކަން ފަނޑުވެ އޮއްސިދެއެވެ.\nސައުދީގެ ނޫހެއްގައި ފަލަކީ އިލްމުވެރިން މިކަމާއި ގުޅޭގޮތުން ބުނެފައިވަނީ މި އަވަށަކީ ދުނިޔޭގައި ދުވާލުގެ އަލިކަން އެންމެ މަދު ވަގުތުކޮޅަކަށް ލިބޭ އަވަށް ކަމުގައި ވީނަމަވެސް، ދުވާލުގެ އަލިކަން ނުލިބެނީ އެ ސަރަޙައްދަކީ އުސް ސަރަޙައްދަކަށް ވެފައި، ވަށައިގެންވަނީ ވެސް އުސް ފަރުބަދަތައް ކަމުން، އިރު މެދުވާ ވަގުތު ފިޔަވައި އެހެން ގިނަ ވަގުތުތަކުގައި އަލިކަން އަވަށާއި ހަމަށް ނުލިބޭނީ ކަމަށެވެ.\nއެހެންކަމުން އަނދިރިކަން ވެރިވެފައި ވީނަމަވެސް، އޭގެ މާނައަކީ އިރު އޮއްސުން ނޫން ކަމަށް އެފަރާތްތަކުން ބުނެއެވެ.\nޑިސެމްބަރު 27, 2019 11:59\nރޯދަޔަށް ޖައްސާލަން ރަންގަޅު އަވަށެއް ތިޔައީ.\nޑިސެމްބަރު 27, 2019 19:05\nއެތަނަށް ނުދިޔައެއް ކަމަކު އާޒިމް ބޭނުންގޮތަކަށް އުޅެވިދާނެ އެއްނު. މިއޮތީ ދުނިޔެ ވިއްޔަ.\nޑިސެމްބަރު 27, 2019 20:22\nހަހާ ހާދަ މަޖާ ކޮމެންޓެކޭ....


އަހަންނަކީ ބޮލީވުޑްގައި އެންމެ ނާކާމިޔާބު ޚާން ކަން ޤަބޫލުކުރަން: ސައިފް\nބޮލީވުޑްގައި ތިބި4ޚާން އެކްޓަރުން ކަމަށްވާ ސަލްމާން ޚާން، ޝާހްރުކް ޚާން، އާމިރު ޚާން އަދި ސައިފް އަލީ ޚާންގެ ތެރެއިން އެންމެ ނާކާމިޔާބު ޚާނަކީ އޭނާ ކަމުގައި ސައިފް ބުނެފިއެވެ.\nދާދިފަހުން ‘ފިލްމް ކޮމްޕޭނިއަން’ އަށް ދިން އިންޓަވިއުއެއްގައި 50 އަހަރުގެ އެކްޓަރާ ކުރެވުނު ސުވާލަކާ ގުޅޭގޮތުން ބުނީ، ދެން ތިބި ތިން ޚާނުންނަކީ އެމީހުންގެ ފިލްމީ ކެރިއަރުގައި ވަރަށް ކާމިޔާބު ބައެއް ކަމަށް މީހުން ބުނާ ވާހަކައަށް ތާއީދުކުރާ ކަމަށެވެ. ސައިފް ބުނީ އެ ތިން މީހުންނަކީ އުފެދުމުގައި ވެސް އެކްޓިންގެ ހުނަރު ލިބިފައިވާ ތިން ފަންނާނުން ކަމަށެވެ. އަދި އޭގެތެރެއިން ދެމީހުންނަކީ ކުޑައިރުންސުރެ އެކްޓަރަކަށް ވުމުގެ ހުވަފެންތައް ދެކެމުން އައި ދެމީހުންކަން އެނގޭ ކަމަށް ސައިފް ބުންޏެވެ.\n“ސަލްމާންގެ ގޮތެއް ނޭނގޭ، އެކަމަކު ޝާހްރުކް އާއި އާމިރަކީ އެންމެ ކުޑައިރުންސުރެ އެ އަޒުމުގައި ތިބި ދެމީހުން”، ސައިފް ބުނެފައިވެއެވެ.\nސައިފް ބުނީ އޭނާ ބޮލީވުޑަށް ނުކުތް ދުވަސްވަރު އޮންނަ ގޮތަކީ، ސުޕަސްޓާރަކަށް ވުން ނުވަތަ އެއްވެސް ކާމިޔާބީއެއް ނުލިބި ދާއިރާ ދޫކޮށްދާން ޖެހޭ ކަހަލަ ގޮތަކަށް ކަމަށެވެ. “އޭރު ނޯވެ ތަފާތު ކެރެކްޓާތައް ކުޅުމެއް ވެސް. އެކަން އައީ މާ ފަހުން”.\nސައިފް ފިލްމީ ދާއިރާއަށް ނުކުތް ދުވަސްވަރު އޭނާގެ ކެރިއަރު ކުރިއެރުވުމަށް އެންމެ ބޮޑު އެހީއެއް ލިބުނީ އަކްޝޭ ކުމާރުގެ ފަރާތުން ކަމަށް ސައިފް ބުނެއެވެ. “އެދުވަސްވަރު އަކްޝޭއާ އެކީ ވަރަށް ގިނަ ފިލްމު ކުޅެވިފަ ހުންނާނެ. އެ ފިލްމުތަކުގަ އަހަންނަކީ ކިއުޓް އަދި މަޖާ މީހެއް ގޮތަށް ބެލުންތެރިންނަށް ފެނުނީ. އެކަމަކު އަކްޝޭގެ ހުންނަނީ މުޅިން އެހެން ސިފަތަކެއް. އެހެންވީމަ އަހަރެމެން ދެމީހުން އެކަކު އަނެކަކު ފުރިހަމަ ކޮށްދިނީ”. އެހެންނަމަވެސް ސައިފް ބުނީ، ދެން ތިބި ޚާނުންގެ ކެރިއަރުގައި އެފަދައިން ދެވަނަ މީހެއްގެ އެހީ ބޭނުންނުވާ ކަމަށެވެ. އޭގެ ބަދަލުގައި އެމީހުންގެ ކިބައިގައި ހުރިހާ ސިފަތަކެއް މާކުރިންވެސް ހުރި ކަމަށް ބުންޏެވެ.\nބަތަލާ ކަރީނާ ކަޕޫރާ ކައިވެނިކޮށްގެން އުޅޭ ސައިފް އަލީ ޚާންގެ ކުރިއަށް ހުރި ފިލްމުތަކުގެ ތެރޭގައި “ބަންޓީ އޯރް ބަބްލީ 2” ހިމެނެއެވެ.


Raees Yaameen Miadhu Fuluhunge Idhaaraa Ah Haaziru Kuranee - Vaguthu\nރައީސް ޔާމީން ފުލުހުންގެ އިދާރާ އަށް ހާޒިރުކުރަނީ\nކުރީގެ ރައީސް އަބްދުﷲ ޔާމީން މިއަދު މެންދުރު ދޭ ޖަހާއިރު ފުލުހުންގެ އިދާރާ އަށް ހާޒިރުކުރަން ނިންމައިފިއެވެ.\nއެމްއެމްޕީއާރުސީގެ ހިޔާނާތުގެ މައްސަލާގައި ފަސް އަހަރުގެ ހުކުމެއް ތަންފީޒު ކުރައްވަމުން ގެންދަވާ އިދިކޮޅު ލީޑަރު ފުލުހުންގެ އިދާރާ އަށް ހާޒިރު ކުރަނީ އެ ހިޔާނާތާ ގުޅޭ ތަހުގީގަކަށް ކަމަށްވެއެވެ.\nއެމްއެމްޕީއާރުސީގެ ބޮޑު ޚިޔާނާތުގެ މައްސަލައިގައި އިތުރު ދެ ދައުވާއެއް ވެސް އެމަނިކުފާނުގެ މައްޗަށް އުފުލިފައިވާ އިރު، މި ދައުވާތަކުގެ ޝަރީއަތް ކްރިމިނަލް ކޯޓުގައި އެބަ ހިނގައެވެ. ބޮޑު ޚިޔާނާތުގެ މައްސަލައާ ގުޅިގެން ރައީސް ޔާމީން ގެންދަނީ ދޭތެރެ ދޭތެރެއިން ފުލުހުންގެ އިދާރާއަށް ހާޒިރުކޮށް ސުވާލުކޮށް ބަޔާން ނަގަމުންނެވެ. އިތުރު ދައުވާތަކެއް އުފުލުމަށް ޕްރޮސެކިއުޓާ ޖެނެރަލް (ޕީޖީ) އޮފީހަށް ވެސް ވަނީ ފޮނުވައިފައެވެ.\nރައީސް ޔާމީނަށް ތާއީދު ކުރާ އެތައް ހާސް މީހުން ގަބޫލު ކުރަނީ އެމަނިކުފާނުގެ މައްޗަށް އުފުލަމުން ދަނީ "ސިޔާސީ" ދައުވާތަކެއް ކަމަށެވެ. އެމަނިކުފާނުގެ އެތައް ހާސް ސަޕޯޓަރުން ގެންދަނީ އެމަނިކުފާނު މިނިވަން ކުރުމަށް ގޮވާލައި އިހްތިޖާޖްތައް ކުރަމުންނެވެ. އެމަނިކުފާނު ލީޑް ކުރައްވާ ޕީޕީއެމް އާއި ޕީއެންސީގެ އަމާޒަކީ އެމަނިކުފާނު 2023 ގެ ރިޔާސީ އިންތިޚާބުގައި ބައިވެރިވެވޭނެ ގޮތެއް މެދުވެރި ކުރުމެވެ.\nޖުލައި 10, 2021 14:09\nލައިވް ކޮށް ހިންގި ޝަރީޢަތެއްގަ އެމައްސަލަ މައްސަލަ އަކަށް ވުމުގެ އެއްވެސް ފުރުސަތެއް ނެތް ކަން ގާނޫނީ އިލްމުވެރިން ބަޔާން ކުރި.ވީމާ މަނީލޯންޑްރީގެ ކުށް ސާބިތުވެ މިހެން ލިއުނީމަ ކަމަކުނުދޭ.\nޖުލައި 10, 2021 16:53\nރައީސްޔާމީނަށް ހެދިގޮތް ތިޔަމީހުންނަށްވެސް ހަދާނަން ވެރިކަމުގަ ބަގުޑިބަށްދައިގެން އަބަދު ތިބެވޭނެކަމަށް ހީކުރުމަކީ ގޯހެއް ހިނގަމުންމިދާ ސަރުކާރުން ރަށްޔަތުންނަށް ވަނީ ބޮޑުތަނުން ހިޔާނާތްތެރިވެފަ މިއީ އެމްއެމްޕީރުސީއަށްވުރެ ބޮޑު ހިޔާނާތެއް ހިޔާނާތްތަށް ވަށަށް ގިނަ ފާހަގަކޮށްލެވޭ ދެހިޔާނާތް ފާހަގަކޮށްލާނަން އިންކަމްސަޕޯޓު، ވެންޓިލޭޓަރު.......!!!!!!\nޖުލައި 10, 2021 21:00\nއަދި އަހަރެމެން މިތިބީ ވާއެއްޗެއްބަލަން ސޯލިހު މެންހީނުކުރާތި މަޑުން ތިބޭނެކަމައް ދެންނިކުންނާނީ ބަޑުހައިފެފަތިބަ ސިންގާތަކެއް ފަދައިން މިހާރުވެސްމިތެބެނީ މިބަލިމަޑުކަމުން ރައްޔަތުން ލިބިދާނެ ދެއްލުމަކައްބަލާތީ ބަކިހިސާބަކުން ނުބެލޭނެ މިހާރުސަރުކާތެއްނެއް އެމީހަކާއެމީހެއް


ކައިއާ….01 – Esfiya\nލާންޗް މާލޭގެ ފަޅުން ވަނުމާއެކު، ބަނދަރުމައްޗަށް މަޑުކޮށްލާފައިއޮތް ލެކްސަސް ކާރުކައިރީ ހުރި ޝަހުދު ޔާނިސްގެ ލޮލުގައި އަޅައިގަތެވެ. ލާންޗް މަޑުކޮށްލުމާއެކު ޔާނިސް ފައިބަން އަވަސްވެގަތެވެ. ޝަހުދު ދިއްކޮށްލި އަތުގައި ހިފައި ތޮށިގަނޑު މައްޗަށް ފުންމައިގެންއެރިއެވެ.\n“ދަތުރު ކިހެނެއްތޯ” ޝަހުދު ޔާނިސްގެ ގައިގާ ބައްދާލަމުން އަހާލިއެވެ.\n“ރަނގަޅު، ކީއްވެތޯ މަންމަ ނުދުރުވީ؟” ޔާނިސް އުއްމީދުކުރީ މަންމަ ނަދީމާ އޭނާ ބަލައި އަންނާނެ ކަމަށެވެ. ޔާނިސްގެ ސުވާލަށް ޖަވާބުދިނުމުގެ ބަދަލުގައި ކާރުގެ ޝަހުދު ކާރުގެ ދޮރު ހުޅުވާލަދިނެވެ.\n“މަންމައަށް އަބަދުވެސް މަސައްކަތަށްވުރެ އިސްކަމެއް ނޯންނާނެ” އެޝަކުވާތައްވަނީ ޔާނިސްގެ ހިތުގައެވެ.\nފަޅުވެރި ކުއްޖާ ތޮށިގަނޑުމަތީ ބެހެއްޓި ފޮށި ޑިކީއަށްލުމަށްފަހު ޑްރައިވަރޝީޓްގައި އިށީދެ ޝަހުދު ކާރު ދުއްވާލައިފިއެވެ. ކާރޫބާރޫ ބޮޑު މަގުތަކުގައި ހެނދުނު ވަގުތު ބާރަށް ދުއްވާލުންވެސް ވަނީ ދަތިކަމަކަށެވެ. އޮފީހަށްދާ މީހުންތަކުންނާއި ސްކޫލްތަކަށްދާ ކުދިންތަކުން މަގުތައްވަނީ ތޮއްޖެހިފައެވެ.\n“ގެއަށްތޯ ނޫނީ އޮފީހަށްތޯ ދުރުވާނީ؟” ޓްރެފިކްލައިޓަށް ކާރުމަޑުކޮށްލަމުން ޝަހުދު އަހާލިއެވެ.\n“ގެއަށް ދިއުން ކަންނޭގެ ރަނގަޅުވާނީ” ޔާނިސްގެ ޖަވާބު ކުރެވެ.\nޝަހުދަކީ މެދުރާއްޖެތެރޭ ރަށަކަށް އުފަން ދެބައި އުމުރުގެ ފިރިހެނެކެވެ. ޔާނިސްގެ އުމުރުން ހަތަރުއަހަރުގައި ޔާނިސްގެ ކަންތައްތައް ބެލުމަށް ގެއަށް ގެނެވުނު ވަފާތެރި ނޯކަރެކެވެ. ޔާނިސްއަށް ނުލިބުނު ބައްޕައެއްގެ ލޯބިވެސް ފޫބައްދައިދިނީ ޝަހުދުއެވެ.\nބަދަލުވެފައިވާ މާލޭގެ މަގުތަކަށް ބަލަން ޔާނިސްއިނީ ހިމޭންކަމާއި އެކުގައިއެވެ. އުމުރުން ދިހަ އަހަރުގައި ރާއްޖެއިން ބޭރަށް ދިޔަގޮތަށް، މާލެއަކީ ޔާނިސް އަންނަންބޭނުންވާ ތަނެއްނޫނެވެ. ސޯޅައަހަރު ޔާނިސް އާއިލާއާއި ދުރުގައި ހޭދަކުރުމަށްފަހު މާލެއައުމަށް މަޖުބޫރު ކުރުވީ ޔާނިސްގެ މަންމަ ނަދީމާއެވެ. ކުޑައިރުގެ ހަނދާންތަކުގެ ތެރެއަށް ވިސްނުން ދޫކޮށްލައިގެން އިން ޔާނިސް ސިހުނީ ކާރުމަޑުކޮށްލުމުންނެވެ. އެމީހުންގެ މަންޒިލަށް އާދެވުނީއެވެ. ޔާނިސް ކާރުން ފޭބުމާއެކު ގޯތިތެރެއަށް ހުޅުވޭގޮތަށް ފަރުމާކޮށްފައިވާ ހުދުކުލައިގެ ގޭޓް ދޮރުފާރަވެރިޔާ ހުޅުވާލަދިނެވެ. އޭރު ޝަހުދުވެސް ޔާނިސްގެ ފަހަތުން ފޮށިހިފައިގެން އާދެއެވެ.\n“ވެލްކަމް ބެކް” ގެއަށް ވަދެގެންއައި ޔާނިސް ފެނުމާއެކު ޔާނާ ދުވެފައި އެދިމާއަށް އަންނަމުންބުނެލިއެވެ. ޔާނާއަކީ ނަދީމާ ކުޑައިރުއްސުރެ ފެށިގެންބަލައި ބޮޑުކުރި ކުއްޖެކެވެ.\n“އައި މިސްޑް ޔޫ ސޯ މަޗް” ޔާނިސްގެ ގައިގާ ބައްދާލިއެވެ.\n“ކޮބާ މަންމަ؟” ގޭތެރެއަށް ނަޒަރުހިންގާލަމުން ޔާނިސް އަހާލިއެވެ.\n“ޕްލީޒް ޑޯންޓް އާސްކް، ތިހެން އަހާއިރުވެސް އެނގެއެއްނު އޮފީހުގަކަން ވާނީ” ޔާނާ ފޫހިކަމާއެކު ބުނެލިއެވެ.\n“ފްރެޝްވެލައިގެން އައިސްދޯ ސައިބޯނީ… އަވަހަށް އަންނައްޗޭ، ޔާވެސް އަދި ސައިނުބޮން” އޭރު ޝަހުދު ޔާނިސްގެ ފޮށި ކޮޓަރިއަށް ލުމަށްފަހު އާދެއެވެ.\n“ކުރީގަވެސް އަޅުގަނޑު އުޅުނު ކޮޓަރިތޯ؟” ސިޑިއާއި ދިމާއަށްދަމުން ޔާނިސް ޝަހުދު ކުރެންއެހިއެވެ.\n“ރަނގަޅު، އެކޮޓަރި، އެހެން ކަމެއް މިގަޑީގަ ބޭނުންވާނެތޯ؟” ޝަހުދު ނިކުންނަން ދަމުން އެނބުރި ޔާނިސް އަށް ބުނެލިއެވެ. ޖަވާބުގައި ޔާނިސް ބޯހޫރާލިއެވެ.\nޔާނިސް ގޭގެތެރެއަށް ނަޒަރުހިންގާލިއެވެ. ސޯޅައަހަރު ދުވަހުގެ ތެރޭގައި އެއްވެސް ބަދަލެއް އައިސްފަކާނެތެއެވެ. ބޮޑުގެއެކެވެ. އިމާރާތުގެ ޑިޒައިނަށް ބަދަލެއް ނައިކަމުގައިވިޔަސް ޒަމާނީ ކުލަވަރު ފަރުނީޗަރުތަކުން ފެންނަމުންދިއައެވެ. މައްޗަށް އެރޭގޮތަށް އެއްފަރާތުގައިވާ ވަށްސިޑި ފެނުމުން ޔާނިސްގެ މޫނުމަށްޗަށް ހިނިތުންވުމެއް ވެރިވިއެވެ. އެއީ އޭނާ ކުޑައިރުގައިދުވެދުވެފައި އަރައިފޭބި ސިޑިއެވެ. މަންމަ ކިތަންމެ ވަރަކަށް ހަޅޭއްލެވިޔަސް ދުވަމުން ފުންމަމުން ސިޑިން ފޭބުން އެއީ އޭރު އުފަލެއްކަމުގައި ދެކުނު ކަންކަމެވެ.\nޔާނިސް ކުޑައިރުވެސް ދުވަމުން ސިޑިން އަރާފަދައިން ދުވަމުން ސިޑިން އަރައިގެންގޮސް ކޮޓަރިއަށް ވަދެއްޖެއެވެ. ކޮޓަރީގެ ދޮރުހުޅުވާލުމާއެކު އެއަރފްރެޝްނާގެ މަޑުމަޑު މީރުވަހުން ޔާނިސްގެ ސިކުނޑިއަށް ތާޒާކަންގެނުވިއެވެ. ނޭވާ އެތެރެހަށްޓަށް ދަމާލީ ލިބުނު ހިތްހަމަޖެހުމުންނެވެ. އެނދުގެ ކައިރީގައި ބަހައްޓާފައި ހުރި ކުޑަ ކަބަޑުކައިރީގައި ފޮށިބަހައްޓާފައި ހުއްޓެވެ. ފޮށި ހުޅުވާލުމަށްފަހު ފެންވެރުމަށް ބޭނުންވާ ސާމާނުތައް ނެގިއެވެ. އަދި ބައެއް އަންނައުނުތައް ނަގައި އެނދުމަތީގައި ބަހައްޓަމުން ލާނެ އެއްޗަކާއި ދޭތެރޭ ވިސްނަންފެށިއެވެ.\nފާހާނާއިން ނިކުތް ޔާނިސް ރީތިވާންފެށިއެވެ. ކަޅުކުލައިގެ ކަކޫ ނިވާވާވަރުގެ ސޯޓަކާއި ހުދުކުލައިގެ ޓީޝާޓެއް ލައިގެން އިސްތަށިގަނޑު ރީތިގޮތަކަށް ހަދާލުމަށް ޔާނިޝްގެ އިސްކޮޅާއި އެއްވަރު ލޯގަނޑުގެ ކުރިމަށްޗަށް ހުއްޓުނެވެ. ޔާނިޝްއަށް ލިބިފައިވަނީ އޭނާގެ ބައްޕަ ކަރީމްގެ ސިފަތަކެވެ. ފުޅާ ބައިމައްޗާއި ދިގު އިސްކޮޅެކެވެ. ވަރުގަދަ ހަށިގަނޑާއި ބޯފަން އިސްތަށިގަނޑެވެ. ކަޅުކުލައިގެ ފުންދެލޮލާއި ކުލައަލި ހަށިގަނޑެވެ. ހީލުމުން ކޮލަށް އެޅިގެންދާ އަޑިކޮޅަކީ މަންމަގެފަރާތުން ލިބިފައިވާ ސިފައެކެވެ.\n“ޔާނީ…..” ޔާނާގެ އަޑުޔާނިޝްއަށް އިވުނެވެ. އިސްތަށިގަނޑު އަތުން ރީތިކޮށްލުމަށްފަހު ޔާނިސް ތިރިއަށް ދިއުމަށް އަވަސްވެގަތެވެ.\n“ޔާ ކޮންކަމެއް މިއަދު އޮތީ” ޕާން ޕޮތީގައި ބަޓަރު ހާކަމުން ޔާނިސް ވާހަކަ ދެއްކިއެވެ.\n“އޮފީހަށް ދާންޖެހޭނެ ޓެންއަށް، މިއަދު އެބައޮތް ހާއްސަ ޕްރޮޖެކްޓެއްގެ ޕޮޓޯ ޝޫޓް” ޔާނާ އަކީ ކުޑައިރުއްސުރެވެސް މޮޑެލްކުރުމަށް ލޯބިކުރެއެވެ. މިއަދު ޔާނާގެ ހުވަފެންތައް ހަގީގަތަކަށް ވަނީވެފައެވެ. ރާއްޖޭގައި އެންމެ މަޝްހޫރު މޮޑެލްސްތަކުގެ ތެރޭގައި ޔާނާވެސް ހިމެނެއެވެ.\n“ޔާނީވެސް ދާންވީނު ޔާ އާ އެކީގަ، ގޭގަ ހުރީމަ ބޯރިންގ ވުން ނޫން ކަމެއްނުވާނެ” ޔާނާ ޓިޝޫއިން އަނގަމަތި ފުހެލިއެވެ. އަދި ބޮޑުކޮޓަރީގެ ތެރެއަށް ނިކުންނަމުން ހަނާން އަށް ކާރުތައްޔާރުވެއްޖެތޯ އަހާލިއެވެ.\n“ޓޫ މިނިޓްސް، މިއަންނަނީ” ޔާނިސް ސިޑިއާއި ދިމާއަށް ދަމުން ބުނެލިއެވެ. އަދި ހިނދުކޮޅެއްގެ ތެރޭގައި އެނބުރި އަތުވެއްޖެއެވެ. އޭރު ލޮލުގައި ރޭބަން އަވިއައިނެއް އަޅާލާފައިއޮތެވެ.\n“ޔާނީ … ޔޫ އާރ ހޭންޑްސަމް، ޔަގީން ޔާގެ ފްރެންޑްން މޮޔަވާނެ” ޔާނިސްގެ ރީތިކަމަށް ޔާނާ ތައުރީފް ކުރިއެވެ. އިތުރު އެއްޗެއް ނުބުނެ ޔާނިސް ހިނިތުންވުމަކުން ފުއްދާލިއެވެ.\nހަނާން ކާރުދުއްވާލުމާއެކު ޔާނިސްގެ ހުރިހާ ސަމާލުކަމެއް ކުރިމަތީއޮތް މަގަށް ހުއްޓުނެވެ. ހެނދުނު އައިގަޑިއަށްވުރެ މަގުމަތި އަމާންވެފައިވެއެވެ. ޓްރެފިކް ލައިޓަށް ކާރު މަޑުކޮށްލުމާއެކު ފަހަތުން އައި ޓެކްސީވެސް ޔާނިސްމެންގެ ކާރާއި އެއްހިސާބެއްގައި މަޑުކޮށްލައިފިއެވެ. ޔާނިސްއަށް އެކާރާއި ދިމާއަށް ބަލާލެވުނު ވަގުތަކީ ކާރުގައި ޒުވާން އަންހެންކުއްޖާވެސް ޔާނިސްގެކާރާއި ދިމާއަށް ބަލާލިވެގުތެވެ. ނަމަވެސް ކަޅުބިއްލޫރީގެ ތެރެއިން އެއަންހެން ކުއްޖާއަށް ޔާނިސް ނުފެނުނު ކަމުގައިވިޔަސް ޔާނިސްއަށް އެއަންހެން ކުއްޖާގެ މޫނުން ދަންނަވައްތަރުޖެހިއެވެ. ދެވަނަ ފަހަރަށް އަންހެންކުއްޖާގެ މޫނުފެނޭތޯ ބަލަބަލައި އިންދާ ކާރު ދުއްވާލައިފިއެވެ.\nއެފްޑީއައި ފޮޓޯ ސްޓޫޑިއޯގެ ކުރިމައްޗަށް ޓެކްސީ މަޑުކޮށްލުމާއެކު އެއިން ފޭބި އަންހެންކުއްޖާހެދުން ދުވަމުން ސިޑިން މައްޗަށް އަރަފިއެވެ. ލިފްޓް ހަލާކުވެފައި ހުރުމުގެ ސަބަބުން ހަތަރުވަނަ ބުރިއަށް އެރުނު އިރު އެއަންހެންކުއްޖާގެ މޫނުގައި ބަބުޅަމުންދިޔައީ ދާތިކިތަކެވެ. މާނޭވާ ލެވެމުންދިޔައިރު އެއަންހެންކުއްޖާ ވަރުބަލިވެފައިވާވަރު އެނގިގެންދެއެވެ.\nސްޓޫޑިއޯގެދޮރުން އެތެރެއަށް ވަދެވުމާއެކު ހާސްވެގެން ދެކޮޅަށް ހިނގަހިނގާހުރި ނަވާލްފެނުމުން ކުރިއަށް ނަގަނަގާ ހުރިފިޔަވަޅަށްވެސް ހުއްޓުމެއްއަތުވެއްޖެއެވެ.\n“މިއަދުގެ ފޮޓޯ ޝޫޓްގެ މުހިއްމުވަރު ނުބުނެވޭތަ ކައިއާ ކައިރީ؟ ގަޑި ޖެހިގެން ފަނަރަ މިނިޓް ހިނގީ… ދެންވެސް އަދިވެސް ހުރީތަ؟” ނަވާލްގެ އަޑުގައިވީ ހިތްހަމަނުޖެހުމާއި ރުޅިވެރިކަމެވެ.\nއަތްދަބަސް ކަބަޑުގެ ތެރޭގައި ބަހައްޓަމުން ފޮޓޯ ނަގާ ރޫމަށް އެމީހުން ފޮނުވުމަށް ކައިއާ ބުނެލިއެވެ. އަދި މޫނުގައިވި ދާތިތައް ޓިޝޫއިން ފުހެމަށްފަހު ހަމަޖެހިލުމަށް މަސައްކަތްކުރަމުން ފޮޓޯ ނަގާ ރޫމްގެ ތެރެއަށް ވަދެއްޖެއެވެ.\nޔާނިޝްއަށް ރޫމަށް ވަދެގެން އައި ކައިއާ ފެނުމާއެކު ކޮޅަށް ތެދުވެވުނެވެ. ކައިއާ ނަގަމުންއައި ފިޔަވަޅުތަކަށް ހުއްޓުމެއްއަތުވެއްޖެއެވެ.\n“ދެއަރ ޝީ އިޒް… އަހަރެންގެ ފްޓޯގްރަފާ” އެނބުރި އެތަނުން ދިއުމަށް ހިނގައިގަތް ކައިއާއަށް އެތަނުގައި މަޑުކުރަން މަޖުބޫރުވީ ޔާނާގެ އަޑުންނެވެ. ޔާނިސްގެ އަތުގައި ހިފައިގެންހުރި ޔާނާ ފެނުމާއެކު ކައިއާކުރިއަށް ލަމުން އައި ނޭވާތައްވެސް ހީވީ ތާށިވީހެންނެވެ. މޭގައި ދެފަހަރު އަތުން ފިރުމާލަމުން ޔާނާއާއި ދިމާއަށް އެނބުރިލިއެވެ.\nstarting k… hope this story wuldbamazing… all the best.. n next time thankolheh dhigukoh n v avahah upkohdhehchey nge 🙂\nmaai bahun inna vaahaka thah ehaa kiyaa hitheh nuvey..\neheheh. . Nooney. . Mi vaahaka adhi hama supper. . maai bahun hureema Shahsiyyath eba dhakkuvaa.. its awesome. . bt hama thankolheh kuree. . anw looking forward to the next part. . <3\nhope this will be another nice story gud lcuk\nThanxs everyone for the lovely comments\nvvv salhi me vaahaka heevani v reethi vaanehen\nޅެން ލޯބި October 1, 2020\nބޮސް ދޭ ހާ ލޯބި ވޭ (1 ވަނަ ބައި)


ދައުލަތުގެ މީޑިއާ ޕީއެސްއެމް އިން ބަންގި ގެނެސްދިނުމަށްފަހު ދެން ފޮނުވާ ވީޑިއޯ މެސެޖް އަޑު އުވުމުން މިސްކިތާއި ވައި އެޅެންވެސް މީހުން ބިރުގަންނާނެއެވެ. މިސްކިތްތައް އޮންނަނީ ފަޅުވެފައެވެ. ކޮރޯނާގެ ޙާލަތު ގޯސްވެ މިސްކިތްތައް ކޮރޯނާގެ ހާއްޔަކަށްވެފައިވާކަން ދައްކުވައިދެއެވެ. މިއުޅެނީ މިސްކިތްތަކާއި ކައިރިވާންވެސް ނުވާވަރުގެ ނުރައްކައުތެރި ޚާއްޞަ ޙާލަތެއް ކުރިމަތިވެގެންކަން އަންގައިދެއެވެ.\nނަމަވެސް މިފަހަރުވެސް ކަންކަން ނިމިގެންދިއައިރު މިސްކިތްތައް ބަންދުވިކަމަށް މިވީ ނަމާދުކުރާ މީހުންނަށެވެ. މަސްތުވާތަކެތި ބޭނުންކޮށް މިސްކިތްތައް ނަޖިސްކޮށް ނިދައި އެއްޗެތިދޮވެ އުޅޭ މީހުންނަށް ހަމަ ވަދެވެއެވެ.\nމިޙާލަތުގައި ހަނދާން އައުކޮށްލަން ބޭނުންވަނީ ޝައިޚް އަޙްމަދު ރިމާޒް މީގެ އަހަރުތަކެއްކުރިން ވިދާޅުވެފައިވާ މި ބަސްފުޅެވެ.\n"އަހަރެމެންގެ މި މާތް ވެގެންވާ ދީނާއި މި މިސްކިތްތަކާއި މި ޤުރުއާނާއި މެދު ކަންތައް މިކުރާ އިހާނެތި ގޮތާއި މެދު މި ދީނާއި މި ޤުރުއާނާއި މި މިސްކިތްތައް ރޯނެ ނަމަ އަނިޔާލިބިފައިވާ ކުޑަކުއްޖަކު ރޯ ފަދައިން ރޯނެއެވެ.": ޝައިޚް އަޙްމަދު ރިމާޒް\nޝައިޚް ގެ މިބްސްފުޅަކީ މިސްކިތްތަކުގެ މިއަދުގެ ޙާލަތަށް ވަރަށް ފުރިހަމައަށް ފެތޭ ބަސްފުޅެކެވެ. މިސްކިތްތައް ގަދައަޑުން ރޮއި ކަރުނަ އަޅަނީއެވެ. މިސްކިތްތައް ބިނާކުރެވުނު މަޤްޞަދު ގެއްލިގެންދިއައީއެވެ. ޖަމާޢަތުގައި ނަމދެއް ނުކުރެވެއެވެ. މިސްކިތަށް ނަމާދަށް ދެވެނީ ވަރަށް ދަތިޙާލުންނެވެ. އެތައް ސުވާލުތަކަކަށް ޖަވާބު ދީފައެވެ. ﷲ ތަޢާލާ ރުހިވޮޑި ނުގަންނަވާ، އިސްލާމް ދީން ހުއްދަ ނުކުރާ ކަންކަން ކުރަން މިސްކިތަށް ދެވެއެވެ. އެފަދަ ކަންކަން މިސްކިތުގައި ކުރެއެވެ.\nމިއީ އަލަށް ކުރިމަތިވި ކަންކަމެއް ނޫނެވެ. މިދިއަ އަހަރުވެސް ކުރިމަތިވި ކަންކަމެވެ. މިސްކިތްތަކުގައި އެފަދަ ކަންކަން ކުރާ މީހުންނާއި މިސްކިތަށް ޙާޖަތަށް ގޮސްފައި ހުންނަ ފޮޓޯތައް ސޯޝަލް މީޑިއާގައި ހާމަވުމުން މިއަދުނޫހުގައި ކަންބޮޑުވުން ފައުޅުކުރުމުން އިމާމުން އެއްކުރައްވާފައި އެފަދަ ފޮޓޯތައް މީޑިއާތަކަށް ނުދިނުމަށް އެންގެވިކަމަށް ބައެއް އިމާމުންވަނީ މިއަދުނޫހަށް މައުލޫމާތު ދީފައެވެ.\nއެކަމުން ހަމަގައިމުވެސް އެނގޭ ކަމެއް އެބައޮތެވެ. މިހާރުވެސް އެހުންނެވީ ހަމަ އެއިރުވެސް ހުންނެވި ވަޒީރެވެ. ވީމާ އެކަންކަން މިސްކިތުގައި ކުރާކަން ވަޒީރަށް އެއޮތީ އެނގިވަޑައިގެންފައެވެ. ސުވާލަކީ މިފަހަރު މިސްކިތްތަކަށް އެހާލަތު ޖެހެން ދޫކޮށްލެވުނީ ކީއްވެގެން ހެއްޔެވެ؟\nމިސްކިތްތަ ބެލެހެއްޓުމުގެ ޒިންމާ ޤާނޫނުގައި އޮންނަނީ ސިޓީ ކައުންސިލަށެވެ. ނަމަވެސް މިސްކިތްތައް ބަންދުކުރުމާއި ޖަމާއަތުގައި ނަމާދުކުރުން މަނާކުރުމާއި މިސްކިތްތައް ހުޅުވުމާއި ނަމާދުކުރުން ހުއްދަކުރަނީ އިސްލާމިކް މިނިސްޓްރީންނެވެ. ކޮންމެ ނަމާދަކަށްފަހު މިސްކިތްތައް ސާފުކުރާނެކަމަށް ރައްޔިތުންގެ ކުރިމަތީގައި ނޫސްވެރިންގެ ބައްދަލުވުމުގައި ވިދާޅުވީ ވެސް އިސްލާމިކް މިނިސްޓަރެވެ. ވީމާ މިސްކިތްތަކަށް މިހާލު ޖެހިގެންދިއުމުން ސިޓީ ކައުންސިލުގެ އިތުރުން އިސްލާމިކް މިނިސްޓްރީގެ ޒިންމާއެއްވެސް އެބައޮތްކަން އެނގިގެންދެއެވެ.\nމިސްކިތްތަކުގައި ނުބައިކަންކަން ކުރުން ފަހަކަށް އައިސް އޮތީ ޢާންމު ކަމަކަށްވެފައެވެ. އަބަދުވެސް ކުރާކަމަކަށްވެފައެވެ. ނަމަވެސް މިސްކިތްތަކަށް މީހުން އަރައި އުޅެވޭއިރު އެކަންކަން ހިނގާލެއް މަދެވެ. އެކަންކަން ފުރުޞަތު ލިބުން އުނދަގޫވީމައެވެ. ވީމާ މިސްކިތްތަކަށް އެރުން ދަތިކޮށް، ނޭރޭ ގޮތް ހަދައި ރޭގަނޑު ކަރަންޓް ކަނޑައި އަނދިރިކުރާއިރު މިކުރެވެނީ ކީއްކަމާއި މިކަމުގެ ނަތީޖާ ނުކުްނާނެ ގޮތް ނުވިސްނޭނެ ކަމަށް ޤަބޫލުކުރުން އެއީ ކުރެވޭނެ ކަމެއް ނޫނެވެ.\nމާލެ ސަރަހައްދުގައި ހުރިކަމަށް އިސްލާމިކް މިނިސްޓްރީން ބުނަނީ 43 މިސްކިތެވެ. މިސްކިތްތައް ބަންދުކުރާނަމަ ސެކިޔުރިޓީން ބައިތިއްބައިގެން ނަމަވެސް އެ 43 މިސްކިތް ނުބެލެހެއްޓި ކަމުގެ ޒިންމާ އުފުލާނީ ކާކުހެއްޔެވެ؟ ދައުލަތުގައި މީހުންނާއި ވަސީލަތާއި ފައިސާ ނެތްނަމަ ޒަކާތު ފަންޑުގައި ފައިސާ ނެތީހެއްޔެވެ؟ ޒަކާތު ފަންޑުގައި ފައިސާ ނެތްނަމަ، ދައުލަތުގައި ކުޅަދާނަކަން ނެތްނަމަ ދަރުމަވެރިންގެ އެހީތެރިކަމަށް ނުއެނދުނީ ކީއްވެގެން ހެއްޔެވެ؟\nމިސްކިތްތައް މިއަދު ހަމަ އަޑުން އަޑު ނަގައި ރޮނީއެވެ. ސުވާލަކީ މިސްކިތްތައް ހިތުގައި ޖައްސައި ރޮއްވަން ކެރުނު ބައެއްގެ ހިތުގައި ﷲ ތަޢާލާއަށް އޮންނާނީ ކޮން ލޯތްބެއްހެއްޔެވެ؟ ރައްޔިތުންނަށް އޮންނާނީ ކޮން އިޚްލާޞްތެރިކަމެއް ހެއްޔެވެ؟ ބިންމަތީގައި ހުރި ﷲ ތަޢާލާގެ ގެކޮޅުތަކަށް ލޯތްބެއް ނެތް ބައެއްގެ ހިތުގައި އިސްލާމް ދީނަށާއި ރައްޔިތުންނަށް އޮންނާނީ ކޮން ލޯތްބެއް ހެއްޔެވެ؟\nފުލުހުންވާ މިސްކިތްތަކަށް އަރާލައި ކަންކަން ހުއްޓުވަން މަސައްކަތްކޮށްފިއެވެ. މިސްކިތްތައް 24 ގަޑިއިރު ބަލަހައްޓަން ސަރުކާރުން އެންގިނަމަ އެކަންވެސް ކުރީހެވެ. ފުލުހުންގެ ޚިދުމަތުގެ ތެރޭގައި ސެކިޔުރިޓީ ބެލެހެއްޓުންވެސް ހިމެނެއެވެ. ދައުލަތުން ބަލަހައްޓަން ހަމަޖައްސާ ތަންތަނުގެ ސެކިޔުރިޓީ ބަލަހައްޓާ ބައަކުވެސް ފުލުހުންގެ ޚިދުމަތުގައި ތިބޭތާ އެތައް އަހަރެއް ވެއްޖެއެވެ. ވީއިރު ހަމަ ލޯބިން މިސްކިތްތައްވެސް ބެލެހެއްޓީސްކަން ޔަޤީނެވެ.\nއެނގުނީ އެންމެ ކަމެކެވެ. ބަންގިއަށްފަހު ގޮވާ "ޞައްލޫ ފީބުޔޫތިކުމް" ކޮންމެ ފަހަރަކު ވެގެން މިދަނީ މިސްކިތްތަކުގެ ޙުރުމަތް ކަނޑަން ލިބޭ ފުރުޞަތަކަށް ކަމެވެ.


STO Ramazan baazaara khaasa kohgen roadshow eh baahvaifi\nއެސްޓީއޯ ރަމަޟާން ބާޒާރަށް ހާއްސަކޮށްގެން ރޯޑްޝޯވްއެއް ބާއްވައިފި\nކ. މާލެ 13 އޭޕުރިލް 2019 | ހޮނިހިރު 18:42 2,412\nއެސްޓީއޯއިން ހުޅުމާލޭގައި ބޭއްވި ރޯޑްޝޯވްގެ ތެރެއިން - އެސްޓީއޯ\nއެސްޓީއޯއިން ރަމަޟާން މަހަށް ހާއްސަކޮށްގެން ކުރިއަށްގެންދާ ރަމަޟާން ބާާޒާރުގެ ރޯޑްޝޯވްއެއް ބާއްވައިފިއެވެ.\nހުޅުމާލެ ރުއްގަނޑު ސަރަހައްދުގައި ހޮނިހިރު ދުވަހުގެ ހަވީރު 16:00 އިން ފެށިގެން 18:00 އަށް ކުރިއަށް ގެންދިޔަ މި ރޯޑްޝޯވްއަށް އާންމުންގެ ބޮޑު ތަރުހީބެއް ވަނީ ލިބިގެންގޮސްފައެވެ.\nތަފާތު ގިނަ އިނާމްތަކާއި ބޮޑުބެރުގެ ހަރަކާތްތަކާއި އެކު ކުރިއަށްގެންދިޔަ މިރޯޑްޝޯވްގައި އެސްޓީއޯއިން ވިއްކާ އުފެއްދުންތައް ދައްކާލުމާއި، މައުލޫމާތުދިނުމާއި، އަދި އުފެއްދުންތަކުގެ ޑެމޯ ދައްކާލުންވެސް ކުރިއަށް ގެންގޮސްފައިވެއެވެ.\nއަދި ތަފާތު ކުޅިވަރުގެ ހަރަކާތްތައް ވެސް މިރޯޑްޝޯވްގެ ތެރެއިން ކުރިއަށް ގެންގޮސްފައިވެއެވެ.\nއެގޮތުން އެއް މިލިއަން ރުފިޔާގެ އަގުހުރި އިނާމްތަކާ އެކު އެސްޓީއޯ ރަމަޟާން ބާޒާރު މިހާރު ފަށާފައިވާއިރު އެއް މިލިއަން ރުފިޔާގެ އަގު ހުރި އިނާމްތަކެއް ޕްރޮމޯޝަންގެ ތެރެއިން ކަސްޓަމަރުންނަށް ދޫކޮށްލާއިރު، އޭގެ ތެރޭގައި މުދާ ބައްލަވައިގަތުމުން ވަގުތުން އިނާމް ލިބުމާއި، އަދި ކޮންމެ ހަފްތާއަކު ނަސީބުވެރި ފަރާތެއް ހޮވުމުގެ އިތުރުން ޕްރޮމޯޝަން ނިމުމުން ގްރޭންޑް ޕްރައިޒްގެ ގޮތުގައި ތިން ފަރާތެއް ހޮވާ ގޮތަށް ހަމަޖެހިފައިވެއެވެ.\nއެސްޓީއޯއިން ހުޅުމާލޭގައި ބޭއްވި ރޯޑްޝޯވްގެ ތެރެއިން\nއެގޮތުން އެއްވަނަ ފަރާތަކަށް 80،000 (އަށްޑިހަ ހާސް) ރުފިޔާގެ އިނާމް، ދެވަނައަށް އަންނަ ފަރާތަކަށް 40،000 (ސާޅީސް ހާސް) ރުފިޔާގެ އިނާމް، އަދި ތިން ވަނައަށްދާ ފަރާތަކަށް 20،000 (ވިހި ހާސް) ރުފިޔާގެ އިނާމް ލިބޭނެއެވެ.\nމީގެ އިތުރުން ހިޓާޗީގެ ޕްރޮޑަކްޓް އަދި މަކިޓާގެ ޕްރޮޑަކްޓް ބައްލަވައިގަތުމުން ވަގުތުން ލިބޭ އިނާމްތައް ހުންނާނެއެވެ. އަދި ކޮންމެ 500 ރުފިޔާއަކަށް ވިޔަފާރި ކުރައްވާ ފަރާތްތަކަށް ކޫޕަނެއް ލިބޭނެ ކަމަށާއި އެކި ޕްރޮޑަކްޓްތަކުން 30 އިންސައްތައާ ހަމަ އަށް ވެސް ޑިސްކައުންޓް ލިބެއެވެ.